
Soției 
şi fiului meu 


INI 


CUVÂNT ÎNAINTE 


Această lucrare îşi propune să evidenţieze statutul a două 
dintre disciplinele aflate în dezbaterea filosofică şi 
pedagogică actuală: Gândirea critică şi Logica informală. 
Ele nu vor fi prezentate ca fațete ale uneia şi aceleiaşi 
preocupări, cum se întâmplă destul de des în literatura de 
specialitate. Prin incursiuni în dezbaterile prilejuite de 
reformarea postbelică a învățământului nord-american, prin 
analiza definiţiilor date acestor discipline şi prin expunerea 
problematicii abordate de fiecare dintre ele, se va încerca 
creionarea diferenţelor dintre domeniile ce le corespund. 

Odată cu luarea în discuţie a obstacolelor care le pot 
apărea în cale, se argumentează pentru o dezvoltare teoretică 
separată (sub forma unor abordări psiho-logice, pragmatice, 
iar nu didactice ale argumentării) şi pentru complementarita- 
tea aplicării lor „dincolo” de curriculum. În susţinerea 
acestui punct de vedere, se va proceda la o trecere în revistă 
a deosebirilor de atitudine cu privire la receptarea Gândirii 
critice şi Logicii informale în spaţiul socio-cultural 
european, acordându-se o atenţie specială promovării lor în 
învățământul românesc. 

Ca disciplină de învățământ, Gândirii critice i se 
conturează domeniul de studiu în jurul abilității de a dezvolta 
capacitățile intelectuale necesare înţelegerii argumentelor 
altora, de a le evalua şi de a construi argumente proprii, 
acceptându-se ideea potrivit căreia în activitatea didactică 
aspectul formativ joacă un rol deosebit de important, mai 
mult că uneori însăşi transmiterea informațiilor poate avea 
loc ocolind — aparent — unele din regulile stricte ale logicii, 
dar nu şi principiile argumentării sau retoricii (care se 

legitimează, în ultimă instanță, tot prin raportare la acele 
reguli). 

În capitolul final, vor fi creionate soluţiile la câteva 
probleme ale argumentării în gândirea critică (funcția 
argumentativă a limbajului, analiza critică a argumentului, 
identificarea argumentelor şi surselor de eroare), însă doar cu 
titlu de exemplu, fără pretenția de a lămuri toate detaliile sau 
de a epuiza întreaga problematică argumentativă specifică 
acestui tip de gândire. Am procedat astfel întrucât lucrarea 
este mai degrabă un curs general-introductiv în domeniul 
gândirii critice decât o inițiere practică în argumentare. 


Autorul 

i 


IMPUNEREA GÂNDIRII CRITICE 
ŞI LOGICII INFORMALE CA PRACTICI DE 
ARGUMENTARE! 


1.1. Cadrul teoretic al impunerii gândirii critice şi logicii 
informale ca practici de argumentare 


A devenit un loc comun faptul că vocabularul filosofic s-a 
îmbogăţit din a doua jumătate a secolului XX cu o serie de 
termeni ce indică astăzi o mutație dinspre planul teoretic 
înspre cel practic, aplicativ al argumentării: „gândire critică” 

(critical thinking), „raţionare critică” (critical reasoning), 
„argumentare critică” (critical argumentation), „logică non- 
formală”, „logică ne-formală” sau „logică informală” (in- 
formal logic) ş.a. Aceşti termeni sunt regăsibili totodată şi în 
nomenclatorul pedagogic contemporan, referitor la 
reformarea unui curriculum educațional socotit tot mai mult 
— după cel de al doilea război mondial — învechit şi lipsit de 
eficiență. 

Majoritatea autorilor care iau în discuţie această mutație o 
leagă în special de două fenomene care au marcat gândirea 
pedagogică şi învățământul nord-american: resurecția prac- 





' Text publicat într-o primă variantă cu titlul „Înfăptuirea practică a 
argumentării. Gândirea critică şi logica informală” în ROSLIR.. 
Romanian  Semio-logical Internet Review, Nr.  1/2000, Internet, 
http:/Avww.ete.usv.ro/roslir, 2000, reluat parțial şi dezvoltat apoi în 
Clitan, G. „Despre receptarea Gândirii critice şi Logicii informale în 
spaţiul socio-cultural european şi românesc”, Revista de ştiinţe ale 
educaţiei, Anul II, Nr. 1(4), Editura Eurostampa, 2001. 

tică a argumentării şi predarea-învăţarea logicii clasice în 
cadru instituționalizat. Dacă interesul faţă de practica 
argumentării s-a impus ca un element pozitiv pentru toţi cei 
implicaţi în procesul educațional (formatori şi instruiți), 
valenţele învățământului logicii clasice (generală şi 
simbolică) au fost cotate şi negativ de o parte a acestora. 
Drept urmare, în curriculum încep să fie introduse cursuri 
noi: de logică informală sau de gândire critică. 

Cealaltă parte a formatorilor va manifesta rezistență față 
de noile cursuri introduse, considerându-le fie un subprodus 
în raport cu logica autentică, fie un teren de pregătire pentru 
lucrurile serioase şi substanțiale din următorii ani de studiu 
sau doar o modalitate de a-i învăţa logică pe studenții mai 
slabi. Dacă inițial aceste cursuri au fost concepute ca simple 
introduceri în logică (baby logic), ulterior ele au fost 
transformate — datorită reacțiilor negative pe care le-au 
stârnit — în cursuri de „raționare critică” (critical reasoning), 
adică în cursuri prin care se urmăreşte învăţarea practică a 
argumentării [Plantin, C., 1990, p. 200-201, 267-268]. 

De fapt, existența celor două poziții față de predarea 
logicii este ilustrată de evoluția manualelor şcolare după 
1945. Se vorbeşte de două generații de manuale. Manualele 
din prima generație nu ies din canoanele logicii clasice şi 
reduc orice formă de argumentare la raționamentele 
deductive şi inductive, neţinând seama de paralogisme, în 
vreme ce manualele din generaţia a doua sunt orientate spre 
teoretizarea gândirii critice sau logicii informale (atât în 
ipostaza de baby logic, cât şi în cea de critical reasoning). 

Începând însă cu anii '80-'90 apare o a treia generaţie de 
manuale care indică tendința — şi dintr-o parte, şi din alta — 
de a împăca, într-o nouă expunere şi sub spectrul practicii 
argumentării, nu al teoriei argumentării, elementele logicii 

clasice cu cele ale gândirii critice sau logicii informale, 
utilizând un instrumentar pragmatic. 

Cadrul teoretic ce a făcut posibilă o atare evoluţie este cel 
al  distincțiilor generate de scindarea pragmatismului 
american în pragmatism de stânga (gen J. Dewey) şi 
pragmatism de dreapta (gen Ch. S. Peirce) sau, după spusele 
lui Peirce, în pragmatism şi pragmaticism: cunoaştere 
subiectivă (didactică, educaţională etc.) — cunoaştere 
obiectivă (ştiinţifică, instituționalizată) (distincție de factură 
epistemologică) şi  child-centered education (educaţia 
centrată pe copil) — subject-centered education (educaţia 
centrată pe obiectul de învățământ, pe subiectul acestuia) 
(distincţie de factură pedagogică). 

Există astăzi două maniere de a utiliza instrumentarul 
pragmatic: sub auspiciile a ceea ce îndeobşte se numeşte 
filosofie pragmatică şi sub cele ale pragmatismului. În 
primul caz se spune că avem de-a face cu o abordare 
pragmatică în sens larg (a filosofiei analitice influențate 
pragmatic), iar în cel de-al doilea cu una în sens restrâns 
(pragmatistă, chiar dacă putem distinge între mai multe tipuri 
de pragmatism). 

Filosofia pragmatică ar avea un spectru de aplicaţii mai 
larg decât pragmatismul (şi anume: epistemologia, filosofia 
ştiinţei, filosofia limbajului, lingvistica şi etica), ea nefiind 
doar „o familie de poziţii, ci mai degrabă un program de 
cercetare filosofică”. Strict vorbind aici despre discursul 
ştiinţific, abordările pragmatiste ar relaționa cunoaşterea şi 
raționalitatea specifică lui „cu scopurile celui ce cunoaşte”, 
în timp ce epistemologia (şi filosofia ştiinţei) pragmatică le 
caracterizează „în termenii funcționării lor în propriul 
context”. 

Deşi filosofia pragmatică s-a dezvoltat în (şi pe) urma 
pragmatismului clasic (Peirce, James, Dewey ş.c.1.), „ca o 
generalizare graduală de la analiza îngustă a scopurilor la 
analiza mai largă a tuturor tipurilor de context şi de 
receptivitate-la-context”, astăzi pragmatismul a rămas doar o 
„specializare” a acestei filosofii, „care se concentrează 
asupra unei anumite părți a contextului, anume asupra 
scopurilor subiectului, şi reduce dependenţa-de-context în 
ultimă instanţă la acest aspect al contextului”. 

Stării de fapt creionată mai sus i s-au dat mai multe 
explicaţii, dar în principal se vorbeşte de o „pragmatizare 
graduală a filosofiei neopozitiviste începând cu anii '70” 
(Rorty) şi de o veritabilă „cotitură pragmatică” (Stegmiiller). 
Marcând o asemenea cotitură, pragmatismul pune adevărul 
credințelor umane (beliefs: convingeri, opinii, cunoştinţe) în 
relații de dublă dependență: față de uzajul sau întrebuințarea 
expresiilor şi față de contextul utilizării acestora [Schurz, G., 
1998, p. 39-45, 47, 50]. 

În primul caz, teza principală a pragmatismului este că 
adevărul credințelor nu poate fi stabilit pe baza unor 
asumpții metafizice dogmatice despre lumea externă, ci 
numai în termenii succesului acţiunilor noastre, ele însăşi 
bazate pe credinţe cu privire la anumite scopuri. Cum aceste 
scopuri pot fi interne cunoaşterii (observaţie, predicție şi 
control) sau externe ei (interese social-practice şi hedoniste), 
iar în cadrul pragmatismului li se acordă importanţă diferită 
pentru actul cognitiv, s-a propus distincția între un 
pragmatism „intern” şi unul „extern”. 

În al doilea caz, se vorbeşte de o triplă contextualizare a 
acțiunilor cognitive şi a credințelor ce le însoțesc: 

1) contextul epistemic-cognitiv: vizează cunoaşterea de 

fundal (background knowledge: asumpțţiile şi credinţele 

de fundal, cunoaşterea procedurală tacită), pe fondul 
căreia un argument sau o teorie oarecare îşi exercită 
rolul cognitiv; 

2) contextul  ostensiv-indexical: cuprinde situația 
observațională, acţiunea şi limbajul în care se desfăşoară 
un anumit comportament epistemologic şi la care 
respectivul comportament se referă de regulă în mod 
tacit, uneori chiar incomplet; 

3) contextul practic-normativ: este contextul asupra căruia 
pragmatismul tradițional şi-a restrâns atenţia, referindu- 
se la scopurile şi intențiile teoriilor sau metodelor 
ştiinţifice şi privindu-le ca pe nişte mjloace necesare 
finalizării activităţii cognitive. 

Strict pragmatist abordând lucrurile, contextul poate fi „o 
nouă categorie explicativă, o nouă categorie de comparaţie, 
un nou vocabular descriptiv, un nou scop privat sau politic, 
cea mai recentă carte pe care am citit-o, ultima persoană cu 
care am vorbit; posibilitățile sunt nelimitate”. Singura 
condiție pentru ca ceva să devină context este ca acel ceva să 
infuenţeze reţeaua credințelor de care dispunem („deprinderi 
de acţiune”) în sensul „creşterii numărului credințelor care se 
adugă sau se scad la rețea”. 

Apariţia contextelor noi odată cu schimbarea credințelor a 
fost numită „recontextualizare”, numărul contextelor noi 
fiind direct proporțional cu numărul schimbărilor. Chiar dacă 
posibilitățile recontextualizării sunt nelimitate, după modul 
în care relaționează credințele cu propoziţiile sau 
cunoştinţele dobândite contextele pot fi împărție în două 
genuri: 

1) cele prin care dobândim noi seturi de credinţe „faţă de 

unele dintre propoziţiile anterioare din repertoriul 
nostru”; 

2) cele prin care dobândim credințe faţă de noi propoziții 
(„candidaţi la valoarea de adevăr”), „propoziții faţă de 
care înainte nu aveam nici o atitudine” (nici o credință). 

Deosebirea între aceste înţelesuri ale contextului este doar 
una „de grad” şi „coincide în mare cu distincția dintre 
inferență şi imaginație şi cu distincția dintre traducere şi 
învățarea limbii”. Inferenţa presupune un „spațiu logic fix”, 
fără „noi candidaţi la statutul de credință”, în vreme ce 
prototipurile imaginației sunt „utilizările metaforice noi ale 
unor cuvinte vechi”, „invenția unor neologisme” sau 
„relaţionarea unor texte până atunci fără legătură”. 

Distincția epistemologică ce corespunde deosebirii dintre 
inferență şi imaginație este „distincția dintre «raționalitate» 
şi altceva”. Raţionalitatea unei cercetări înseamnă „a rămâne 
în spațiul logic dat la începutul cercetării” şi „a oferi un 
argument în favoarea credințelor la care ajungem la sfârşitul 
cercetării prin referirea la credinţe pe care le deţineam la 
începutul ei”. 

Epistemologia tradițională consideră că „există o 
echivalență (chiar dacă imperfectă) între a fi ştiinţific şi a fi 
rațional”, reducând cercetarea rațională la „situarea” şi 
explicarea lucrurilor într-un context familiar şi la 
„traducerea” lor într-un vocabular corespunzător spațiului 
logic fix (al „logicii confirmării” sau al „logicii explicării”). 

Analiza conceptuală — cel mai rafinat produs al tradiției 
analitice — nu iese nici ea din canoanele unei intreprinderi de 
acest gen atunci când îşi propune „de a traduce fiecare 
expresie neclară în una clară, unde «clar» înseamnă ceva de 
genul «accesibil oricărui cercetător rațional”. 

Presupoziția pe care se întemeiază variantele 
epistemologiei tradiționale — chiar contextualiste fiind — este 
cea a „cunoaşterii ca reprezentare” şi se caracterizează fie 

prin favorizarea contextului obiectului („„realism” sau 
„esențialism”), fie prin supralicitarea contextului subiectului 
(„relativism” sau „instrumentalism”). Depăşirea pragmatistă 
a limitelor trasate de această presupoziție este posibilă prin 
„disoluția cercetării într-o țesătură de credinţe ce se auto- 
înnoieşte”, adică prin interpretarea cercetării ca „un proces 
de rețesere a credințelor şi nu de descoperire a naturii 
obiectelor” [Rorty, R., 2000, p. 188-190, 194-195]. 

Pornind de la distincția dintre scopurile cognitive şi 
scopurile afectiv-hedoniste ale acțiunilor umane, în literatura 
pragmatistă actuală se mai vorbeşte — pe lângă pragmatismul 
„intern” şi cel „extern” — de un pragmatism „de dreapta” şi 
de unul „de stânga”. Primul tip de pragmatism (Peirce, C. 1. 
Lewis, Putnam, Rescher ş.a.) trasează drumul impersonal şi 
intersubiectiv în realizarea cu deplin susces a cunoaşterii, 
celălalt (James, C. S. Schiller, Rorty, Stich ş.a.) relativizează 
şi subiectivizează cunoaşterea şi raționalitatea. 

Schimbarea de perspectivă dinspre primul spre celălalt ar 
fi echivalentă cu trecerea de la raționalitatea obiectivă 
(bazată pe standardele impersonale ale utilizării limbajului) 
la relativizarea şi subiectivizarea cunoaşterii (bazată pe 
standarde personale de întrebuințare sau acțiune) [Rescher, 
N., 1998, p. 24-38]. 

Evoluţiile de mai sus, sesizabile astăzi în cadrul 
pragmatismului, se leagă de disputa filosofică ce l-a făcut pe 
Peirce să distingă între „pragmatism” (denumire asociată cu 
pragmatismul deviant: „extern” sau „de stânga”, în 
terminologia contemporană) şi „pragmaticism” (noua de- 
numire propusă pentru pragmatismul său autentic: „intern” 
sau „de dreapta”, potrivit aceleiaşi terminologii). Peirce 
ajunge la o atare distincție în urma analizei metodelor de 

gândire proprii comportamentului epistemic (sau conduitei 
umane, în general). 

Constatarea de la care pleacă este că viaţa umană e 
deopotrivă loc al experienţelor individuale şi laborator al 
experimentelor sociale. Datorită acestui fapt, orice conduită 
apare ca fiind în acelaşi timp o „chestiune” de experiență şi 
una de experimentare. Experienţa este individuală (afectivă 
şi subiectivă), în vreme ce experimentarea se realizează tipic 
(rațional şi obiectiv). Cum gândirea ştiinţifică are de a face 
cu raționalul şi obiectivul, numai experimentul trebuie 
instituit în obiect de studiu al ei. 

Experimentatorul tipic reprezintă modelul omului de 
ştiinţă şi urmăreşte pe de o parte găsirea acelor norme care să 
funcționeze ca o „rețetă” pentru înfăptuirea cu succes a 
experimentului, iar pe de altă parte posibilitatea descrierii 
satisfăcătoare a acestuia. Asemeni experimentatorului ideal, 
filosoful (pragmatician, bineînţeles) trebuie să-şi subsumeze 
eforturile unui dublu deziderat: 

1) identificarea „relevanţei imaginabile asupra conduitei 
Vieții” pe care o poate avea un concept, altfel spus 
„semnificaţia rațională a unui cuvânt sau a unei alte 
expresii”; 

2) definirea semnificației raționale ca totalitate a 
„fenomenelor experimentale pe care afirmarea sau 
negarea unui concept le-ar putea implica”, definiție 
numită „maxima pragmatismului”. 

Numai în formulările de mai sus, dezideratul exprimă 
esenţa  pragmatismului autentic, mai bine zis a 
pragmaticismului. Aceasta poate fi şi mai uşor înțeleasă dacă 
se are în vedere faptul că „trăsătura cea mai remarcabilă a 
noii teorii a fost aceea de a recunoaşte o conexiune 
inseparabilă între cunoaşterea rațională şi scopul raţional”. 

Maxima pragmaticismului redă această conexiune prin 
formularea cea mai largă pe care a primit-o: „întreaga 
semnificaţie intelectuală a unui simbol oarecare constă din 
totalitatea modurilor de conduită rațională care, în funcție de 
toate împrejurările şi dorinţele posibile, ar decurge din 
acceptarea simbolului” [Peirce, C. $., 1990, p. 177-179, 
202]. 

În acest cadru filosofic s-a pus problema înlocuirii „logicii 
bunului-simţ” — dominantă în învățământul nord-american al 
vremii — cu o logică elaborată, fundamentată teoretic, dar 
alta decât logica clasică. Noua logică a fost numită „logică a 
cercetării/investigaţiei”, vizând în plan filosofic „chestiunile” 
de experimentare/experiență, iar în plan curricular atât 
indicarea unui set de teme şi o succesiune de lecţii pentru 
fiecare disciplină ştiinţifică predată (cum cere, de altfel, 
bunul-simț), cât şi surprinderea setului de relații prealabile 
presupuse a exista între ele. 

Interesant de remarcat este faptul că această logică 
accentua mai mult rolul abilităților subiectului didactic 
(formatori, instruiți) decât cel al relațiilor dintre „subiectele” 
de conţinut informaţional. Direcţia nouă din logică a 
favorizat într-o bună măsură impunerea Gândirii critice ca 
disciplină academică şi este reprezentată cel mai bine de J. 
Dewey (1909, Who We Think; 1938, Logic: The Theory of 
Inquiry). 

Cum gândim? este întrebarea de la care acest autor pleacă, 
răspunsul formulat la ea identificând modul în care oamenii 
gândesc cu modul în care ei îşi realizează la un moment dat 
cercetările, ceea ce la nivelul bunului simţ se regăseşte ca 
identificare a gândirii cu experiența umană. 

Detalierea răspunsului a fost făcută de către autor în mai 
mulți paşi, dintre care aici vor fi reținuți trei: 

1) identificarea greşelilor caracteristice logicii tradițio- 
nale; 

2) definirea cercetării/investigației/ gândirii; 

3) analiza structurii cercetării/investigației/gândirii. 

Potrivit lui J. Dewey, logica tradițională — ca teorie a 
formelor logice — se află în situaţia de a greşi de fiecare dată 
când îşi consideră obiectul (formele logice) ca fiind extern 
gândirii, a priori sau transcendent. De fapt, formele logice 
au caracter obiectiv (adică „revin obiectului când acesta din 
urmă este supus cercetării controlate”), dar se modifică („ca 
o consecință a operaţiilor” gândirii), deşi de regulă foarte 
încet („odată cu schimbările din tranzacțiile obişnuite în care 
se angajează indivizii şi grupurile şi cu schimbările care apar 
în consecințele acestor tranzacții”). 

Schimbarea de perspectivă cu privire la formele logice 
permite logicului să evite cele trei greşeli evidenţiabile din 
istoria sa: 

1) logicul este independent de stările sau procesele 

subiective şi „mentaliste”; 

2) formele logice sunt independente față de realitatea 
empirică, istorică a „materialelor” în care se găsesc 
înscrise şi care le preced existenţa; 

3) teoria logică se  cantonează în  neobservabil, 
transcendental şi „intuițional“. 

Înlăturarea greşelilor caracteristice logicii tradiţionale 
atrage după sine şi eliminarea diferenţei exagerate dintre 
psihologic şi logic, adică dintre „modurile în care oamenii 
gândesc de fapt şi prescrierea modurilor în care ar trebui să 
gândească”. Astfel, logicul nu mai este identificat cu o sumă 
de norme provenind din surse exterioare şi independente de 
experienţă, iar gândirea poate fi definită ca „modul în care 

oamenii la un moment dat îşi realizează 
cercetările/investigaţiile”. 

Detalierea definiției gândirii arată şi mai bine de ce între 
gândire şi cercetare/investigaţie se poate pune semnul 
identităţii:  „Cercetarea/investigația este transformarea 
controlată sau dirijată a unei situații nedeterminate într-una 
care este astfel determinată în distincţiile şi relaţiile ei 
constitutive încât converteşte elementele situaţiei originare 
într-un tot unificat”. Pentru a înţelege corect această 
definiție, se procedează la deosebirea operațiilor 
cercetării/investigaţiei de elementele din structura sa. 

Un prim tip al operațiilor de cercetare/investigație ar 
putea fi numit „observațional” întrucât, referindu-se la 
materialul faptic ca la un obiect de studiu „ideaţional sau 
conceptual” (reprezentat „prin mijloace şi scopuri posibile de 
soluțio-nare”), „anticipează o soluție şi se detaşează de 
fantezie” (în măsura în care provoacă şi direcționează noi 
observaţii care produc un nou „material faptic”). 

Un al doilea tip al operaţiilor cercetării/investigaţiei este 
numit „existențial”, fiind compus din „activități care implică 
folosirea tehnicilor şi organelor de observaţie”, mai bine-zis 
din „acţiuni de evidențiere, selecție şi aranjament” bazate pe 
operațiile observaţionale. Apelativul „existenţial” e folosit 
pentru a desemna acest tip de operații întrucât ele „modifică 
situația existenţială anterioară, aduc în discuție condiţii până 
atunci obscure şi îndepărtează spre fundal aspecte care la 
început erau evidente”. 

În fine, al treilea tip al operaţiilor de cercetare/investigaţie 
a fost denumit „experimental” şi apreciat drept „central” în 
tratarea judecății, raționamentului sau discursului rațional. 
Operaţiile experimentale aduc „modificări temporale” con- 
dițiilor cercetării/investigaţiei, elementelor ei constitutive, 

dar mai ales obiectului său de studiu, constând fie în 
„reordonarea condiţiilor de mediu cerute pentru a produce o 
situație ordonată şi unificată”, fie în introducerea de 
succesiuni temporale între elementele constitutive 
cercetării/investigaţiei sau obiectului de studiu 
(transformându-le în faze de cercetare/investigaţie ordonate 
şi unificate temporal). 

Cele trei tipuri de operaţii dețin ponderi diferite şi se 
regăsesc în fiecare dintre elementele cu caracter de fază ale 
cercetării/investigației: 

1) condiţiile antecedente cercetării/investigației: situația 

nedeterminată; 

2) instituirea unei probleme: situaţia problematică; 

3) determinarea soluţiei unei probleme: situația rezolutiv- 
progresivă; 

4) raționamentul: situaţia argumentativ-relevantă; 

5) operaţionalizarea faptelor-semnificaţie: situația repre- 
zentativ-semnificantă; 

6) raportarea  cercetării/investigației ştiinţifice la 
cercetarea/investigaţia bazată pe bunul simț: situația 
generalizant-unificatoare. 

Care au fost elementele prin care noua logică a 
cercetării/investigaţiei a favorizat apariția Gândirii critice şi 
Logicii informale? Drept exemplificare, aici vor fi reţinute 
numai cele care au determinat mutații semnificative atât în 
logică, cât şi în teoria pedagogică. Punctul de vedere spre 
care acestea conduc este că o gândire critică — având, 
deopotrivă, un caracter activ şi metodic — trebuie să se axeze 
pe grija de „a aborda orice credință sau presupusă formă de 
cunoaştere în lumina temeiurilor care o susțin şi a viitoarei 
concluzii spre care tinde”. 

Dacă în logica tradițională raționamentul — ca inferență — 
este identificat cu silogismul şi implicaţia (identificare 
conducând adesea la „confuzii serioase”), în noua logică el 
este înţeles ca raţionare sau discurs rațional ce „dezvoltă 
conținuturile de semnificaţie ale ideilor în relația lor 
reciprocă”, adică fundamentează „semnificaţia ca semni- 
ficație” în cadrul unui sistem de propoziţii. J. Dewey 
precizează că rostul acestuia devine unul argumentativ, 
reieşind şi mai clar din aceea că „ideea sau semnificaţia 
direcționează activităţile când este dezvoltată în discurs, iar 
când este transpusă în faptă furnizează materialul probator 
necesar”. 

Privitor la mutaţiile teoretice din pedagogie, raportarea în 
calitate de produs a cunoaşterii la cercetare/investigaţie a 
făcut ca materialul cercetat/investigat „să releve proprietăți 
distincte ce necesită să fie desemnate prin termeni distincți”. 
Astfel, dacă prin cunoaştere se înțelege 
„cercetare/investigare în curs”, materialul cercetat/investigat 
va fi denumit „obiect” sau „subiect de studiu” (subject 
matter), iar când cunoaşterea este privită ca „rezultat al 
cercetării/investigaţiei”, materialul cercetat se va numi 
„conținut” (content) sau „conţinut  propozițional” 
(informaţional). 

În mod similar, când obiectul de studiu este produs şi 
ordonat într-o formă stabilă cu ajutorul 
cercetării/investigaţiei denumirea lui va fi aceea de „obiecte” 
sau materii de cercetare/investigare, respectiv de învățământ, 
iar dacă el apare privit anticipativ se vorbeşte de „obiective” 
(efecte urmărite) sau  „mijloace” (conținuturi) de 
cercetare/investigare, în speţă educaţionale [Dewey, J., 1992, 
p. 193-198]. 

1.2. Experimentul  curricular nord-american de 
înfăptuire practică a argumentării 


Primul curs în al cărui nume apare expresia „gândire 
critică” (1941, An Experiment in the Development of Critical 
Thinking) n-a fost străin de aceste modificări conceptuale. 
Autorul său, Edward Glaser, s-a impus totuşi nu ca 
teoretician, ci ca autor al unuia dintre cele mai utilizate teste 
de gândire critică (Watson-Glaser Critical Thinking 
Appraisal). Potrivit lui Glaser, „gândirea critică este un 
nume pentru efortul continuu de a examina orice credință sau 
orice presupusă formă de cunoaştere în lumina evidenţei pe 
care se bazează şi, mai mult, a concluziilor spre care tinde” 
[Thomson, A., 1996, p. 4]. 

Astfel înțeleasă, gândirea critică presupunea inițial o 
dimensiune filosofică (întemeierea actelor de credinţă şi de 
cunoaştere) pe care trecerea vremii a subsumat-o celei 
educaţionale. În zilele noastre, instrumentele ei au dobândit o 
dimensiune accentuat aplicativă în domenii precum: 
învăţământul superior, training-ul profesional, educaţia 
vocațională şi determinarea potențialului prospectiv al 
instruiților. 

Nivelul de învățământ la care disciplina gândirii critice s- 
a impus fără probleme este cel al colegiilor, adică al primului 
ciclu de învățământ superior. Aici, departamentele de 
filosofie s-au arătat cele dintâi interesate de elaborarea unor 
cursuri precum Gândirea critică sau Logica informală, mai 
cu seamă de aportul acestora la îmbunătăţirea argumentării şi 
examinării. 

Departamentele de pedagogie din cadrul colegiilor s-au 
axat pe elaborarea unor teste de evaluare a gândirii critice, 

ceea ce era în pas şi cu orientarea departamentelor de 
filosofie înspre aspectele neformale ale predării-învățării 
logicii, şi cu mişcarea didacticii înspre obiectivele 
educaţionale, înspre evaluare şi argumentare (în dauna 
conţinuturilor) sau chiar înspre elementele de psihologie 
statistică. 

Extinderea acestor preocupări la nivelul învățământului 
preuniversitar  (pre-college  teaching) s-a făcut prin 
introducerea disciplinelor de Gândire critică sau Logică 
informală în curriculum-ul oficial, ceea ce concorda cu 
obiectivele aşa-numitei „mişcării a filosofiei pentru copii” 
(7he philosophy for children movement). Aici, ca şi la nivelul 
colegiilor, utilizarea testelor de evaluare se înscria în 
cerințele şi moda noului tip de învățământ promovat. 

Un exemplu de schimbare a opticii educaționale îl 
constituie cercetarea practică inițiată postbelic de Grupul de 
studiu al matematicii şcolare (School Mathematics Study 
Group, prescurtat S.M.S.G.) întemeiat în 1958 la 
Universitatea Stanford. Apreciat drept una dintre cele mai 
mari acțiuni de elaborare a curriculum-ului care au existat 
vreodată, proiectul acestui grup aduce plusul organizatoric 
necesar performanţei de vârf. 

Procesul de învățământ se va cantona de aici încolo nu în 
transmiterea de cunoştinţe, ci în axarea elevilor pe adevăratul 
spirit de cercetare, pe descoperirea principiilor generale ce 
stau la baza materiei de învățământ, pe descoperirea 
structurii cunoştinţelor predate, pe metodele preponderent 
experimentale sau de muncă intelectuală individuale şi pe 
tehnicile moderne de comunicare. 

Pedagogia a resimţit o asemenea orientare ca ridicându-se 
împotriva enciclopedismului tradițional şi a supraîncărcării 
curriculum-ului, altfel spus ca deplasând accentul — în spirit 

deweyan — dinspre predarea cunoştinţelor (*nowledge 
centered) înspre preocupările copiilor (child centered), 
dinspre organizarea logico-didactică a conținuturilor de 
învățământ înspre practica logico-argumentativă a învăţării 
[Clitan, G., 1999, p. 24-25]. 

Un alt exemplu, de această dată referitor la gândirea 
critică, este cel al proiectului realizat pe Internet de către 
Longview Community College (una dintre filialele ce ţin de 
Metropolitan Community College) şi denumit Critical 
Thinking Across the Curriculum Project. Scopul acestui 
program îl constituie „proiectarea în curriculum” a 
problematicii gândirii critice, dar aşa cum reiese ea din viața 
reală. Altfel spus, se urmăreşte identificarea şi sistema- 
tizarea resurselor gândirii critice pentru a o introduce în 
curriculum ca disciplină de învățământ cu caracter formativ. 

Cum atingerea obiectivului este condiţionată de resursele 
disponibile, sunt avute în vedere atât resursele interne 
(produse de aplicanţii programului), cât şi cele externe 
(utilizabile de pe site-urile de Gândire critică ale 
Internetului sau din orice altă sursă demnă de încredere), 
împărțite însă după problematică în alte două categorii: 
„resurse de nucleu” şi „resurse specifice disciplinei”. 

Nu vom zăbovi în cele ce urmează asupra modului în care 
sunt prezentate categoriile de resurse, el putând fi văzut prin 
accesarea Programului cu ajutorul oricărui motor de căutare 
pe Internet. Vom lua în discuţie numai problemati-ca 
subsumată Gândirii critice prin acel mod de a prezenta 
resursele, încercând să surprindem totodată şi raporturile în 
care sunt aşezate — la nivelul colegiilor şi din prisma practicii 
argumentative — principalele discipline ale Curriculum-ului 
nord american. 

Să începem însă cu trecerea în revistă a elementelor 
necesare studiului Gândirii critice, precizând că ele țin mai 
degrabă de comportamentul educaţional al indivizilor decât 
de cultura lor teoretică: 

1) deprinderi de metodă în practica filosofiei; 

2) cunoştinţe privind valoarea gândirii critice în general; 

3) elemente de istorie sumară a logicii; 

4) înţelesuri (definiții) principale date gândirii critice; 

5) abilităţi de predare-învăţare a gândirii critice. 

În ceea ce priveşte problematica propriu-zisă a discipli- 
nei, ea este structurată după cum urmează: 

1) probleme legate de „conceptele-cheie” (core concepts): 

A) probleme vizând enunţurile: 
a) rolul enunţurilor în argument; 
b) tabele de adevăr pentru enunțuri; 
B) probleme relative la analiza şi structura 
argumentelor: 
a) recunoaşterea premiselor unui argument; 
b) recunoaşterea concluziei argumentelor; 
c) recunoaşterea argumentelor în orice situație 
apar; 
d) distingerea argumentelor deductive de cele in- 
ductive; 
e) identificarea argumentelor valide şi a celor 
„sănătoase” (sound arguments), 
f) evidenţierea formelor de argumentare valide 
standard; 
8) adăugarea de premise sau concluzii false; 
h) explicitarea argumentelor tacite (hidden argu- 
ments); 
C) probleme referitoare la corectitudinea formulării 
argumentelor: 

a) reguli generale privind structura argumentului 
bun în citire şi scriere, 
b) evidenţierea premiselor în pasajele lungi; 
c) tehnici de simplificare/parafrazare a  argu- 
mentelor; 
D) problema diagramării argumentelor: „graficul 
curgerii” (flow chart) argumentului analizat; 
2) probleme privind stabilirea adevărului premiselor: 
A) problema susţinerilor (claims) în argumentare: 
a) susținerile conceptuale; 
b) susținerile empirice; 
B) problema justificării sau întemeierii premiselor con- 
ceptuale: 
a) critica teoriilor conceptuale; 
b) diagrame pentru evaluarea premiselor concep- 
tuale; 
c) formularea de argumente bune cu premise con- 
ceptuale; 
C) problema evaluării adevărului premiselor empirice: 
a) diagrame de evaluare a premiselor empirice; 
b) inducția argumentelor cu premise empirice; 
c) rolul analogiilor în argumentare; 
d) diagrame utilizate în analiza analogiilor; 
e) argumente înşelătoare (fallacies) conectate cu 
analogii; 
f) statistică şi argumente înşelătoare statistice; 
g) argumente cauzale; 
h) utilizarea graficelor şi mijloacelor de vizuali- 
zare pentru ascunderea adevărului; 
i) utilizarea elocventă a faptelor pentru susţinerea 
opiniilor şi nu doar a judecăților de raţionare; 

]) formularea de argumente bune cu premise em- 
pirice; 

3) probleme ale raţionării prin argumente înşelătoare 

neformale: 
A) argumentele înşelătoare informale; 
B) argumentul „omului de paie” (straw man); 
C) argumentul falsei dileme; 
D) argumentul „pantei alunecoase” (slippery slop); 
E) argumentul negării antecedentului; 
F) argumentul afirmării consecventului; 
G) argumentul echivocaţiei; 
H) argumentul circular (beginning the question); 
D) argumentul apelului la forță; 
J) argumentul apelului la milă; 
K) argumentul ad hominem; 
L) argumentul zu quoque; 
M) argumentul apelului la autoritate; 
N) diagramarea argumentelor înşelătoare; 
4) probleme ale topicii adiționale: 
A) sursele informaţiei pentru luarea deciziei critice: 
a) „cunoaşterea din cărți” (book knowledge); 
b) experienţa; 
c) noutățile, experții etc.; 
d) diagramarea şi mijloacele de vizualizare ca mo- 
dalităţi de ascundere a adevărului; 
B) bibliografia Gândirii critice; 
C) resursele Gândirii critice (ca scriere şi citire criti- 
că) din afara curriculum-ului. 

Specific colegiilor nord americane este faptul că s-a 
încercat nu doar prinderea gândirii critice ca disciplină de 
sine stătătore în curriculum, ci şi integrarea ei în arii 
disciplinare specifice sau practicarea sa în viața de zi cu zi a 

omului, deci „dincolo” de curriculum. Programul analizat 
mai sus este grăitor în acest sens, el stabilind odată cu 
resursele Gândirii critice şi ariile disciplinare în care poate 
fi integrată potrivit resurselor disponibile. El mai cuprinde 
măsurile de formare a instructorilor angajaţi în această 
integrare [1996, Critical Thinking Across the Curriculum 
Project, Internet, http://www.kemetro.cc.mo.us]. 

Referitor la arii, ele sunt prezentate — din perspectiva 
integrării Gândirii critice în cadrul lor — după cum urmează: 

1) ştiinţele sociale: Psihologie, Istorie, Economie, 

Filosofie, Sociologie, Servicii umane şi Ştiinţe 
politice; 

2) ştiinţele umaniste: Ştiinţe filologice, Artă, Muzică; 

3) ştiinţă şi matematică: Astronomie, Geologie, Biologie, 

Fizică, Chimie, Matematică; 

4) ştiinţele vocaţionale: Automotivaţie, Sisteme de 

oficiere, Afaceri, Nursing; 

5) ştiinţele învăţării: Scriere, Citire, Consiliere. 

Un rol important pentru impunerea curriculară a gândirii 
critice şi logicii informale l-au avut cursurile de gândire 
critică sau logică informală postbelic elaborate. Cel mai 
mare impact l-au înregistrat cursurile lui Kahane (1971, 
Logic and Contemporary  Rhetoric),  Scriven (1976, 
Reasoning), Toulmin (1979, 'Toulmin, Rieke & Janik, An 
Introduction to  Reasoning), Woods & Walton (1982, 
Argument: the Logic of the Fallacies), Fogelin (1982, 
Understanding Argument), Blair & Johnson (1983, Logical 
self-Defense), Hallet (1984, Logic for the Labirint), Govier 
(1985, A Practical Study of Argument), Moore & Parker 
(1986, Critical Thinking. Evaluating Claims and Arguments 
in Everyday Life), Kelley (1988, The Art of Reasoning), 
Walton (1989, Informal Logic. A Handbook for Critical 

Argumentation), Norris & Ennis (1989, Evaluating Critical 
Thinking), Paul (1990, Critical Thinking), Scriven & Fisher 
(1996, Critical Thinking: defining and assessing it). 

Aceste cursuri au favorizat aprecierea rolului jucat de 
practica argumentării în predarea-învăţarea disciplinelor de 
învățământ (inclusiv a logicii clasice) la nivel universitar în 
următorii termeni |Plantin, C., 1990, p. 200, 267]: 

1) studenții citesc, dar întâmpină dificultăți cu privire la 
înțelegerea a ceea ce citesc şi chiar dacă dau răspunsuri 
bune la întrebările care li se pun, ei nu par să sesizeze 
implicațiile întrebărilor sau răspunsurilor; învăţământul 
de acest gen nereuşind să transmită principalul 
ingredient al oricărei formări profesionale: deprinderea 
de a gândi (fhinking skills); 

2) responsabilii instituțiilor de învăţământ se interesează 
mai mult de formatori (ca ei să predea bine disciplinele 
în care sunt specializați) şi mai puțin de cei care sunt 
formaţi (de capacităţile sau abilitățile intelectuale pe 
care instruiții trebuie să şi dezvolte pentru a se specializa 
într-un domeniu anume); 

3) profesorii, la rândul lor, chiar dacă sunt competenţi se 
simt din ce în ce mai stresaţi, iritați, vinovați şi 
responsabili de faptul că formaţia pe care au primit-o nu 
îi ajută să îi învețe pe studenți deprinderea de a gândi 
(adică altceva decât au fost ei înşişi învăţaţi să predea). 

În facultăţi, explicaţiile date modificării de atitudine 
vizavi de rostul argumentării au pus accent pe cererea 
studenților de a îmbina teoria cu practica în predare şi 
învățare, cursurile introductive de logică generală şi 
simbolică părându-li-se  neinteresante. S-a apreciat că 
majoritatea studenţilor ar prefera, în locul unor asemenea 
cursuri, unul tratând despre raționamentul cotidian, despre 

argumentările care se întâlnesc referitor la rasism, la poluare, 
la sex, la războiul atomic, la explozia demografică şi, în 
general, la toate problemele cu care se confruntă umanitatea 
începând din a doua jumătate a secolului XX. Printr-un astfel 
de curs, ei consideră că şi-ar putea dezvolta talentul de a 
raționa asupra problemelor de care se lovesc în viaţa de zi cu 
zi: SIDA, avortul, horoscopul, pilulele contraceptive, 
capitalismul, corupția, drogurile, dieta, duplicitatea [Kahane, 
H., 1995, p. XI]. 

Cererile studenţilor referitoare la îmbinarea perspectivei 
teoretice cu cea practică sunt în concordanţă, de altfel, cu 
însăşi obiectivele mişcării de reformare a învățământului 
logic cunoscută sub numele de gândire critică sau logică 
informală. Chiar dacă această mişcare nu a beneficiat la 
început de un program organizat, bazându-se pe o serie de 
interese sau probleme împărtăşite de un mare număr de 
profesori şi teoreticieni, ea a evoluat în concordanță cu 
obiectivele pedagogice şi teoretice ale vremii, făcând astăzi — 
după cum am văzut — obiectul unor programe de mare 
anvergură. 

În plan pedagogic s-a urmărit, de-a lungul vremii, atât 
modificarea conţinutului cursurilor universitare şi 
manualelor şcolare axate pe dezvoltarea raționamentului 
logic, cât şi elaborarea unor teste de evaluare a gândirii 
critice. În plan teoretic s-a încercat găsirea de soluţii pentru 
toate problemele legate de evaluarea logică neformală. 
Progresele teoretice au fost mai puţin remarcabile la început, 
dar cercetările se află actualmente în plin avânt. [Blair, A., 
1991, p. 79]. 

Sub ambele aspecte, până la urmă, succesul nu s-a lăsat 
prea mult aşteptat. Din punct de vedere pedagogic, gândirea 
critică şi logica informală au fost subsumate mişcării de 

reformare a învățământului nord-american postbelic (trecând 
de la statutul de slogan politic la cel de discipline de 
învățământ), în vreme ce, pe plan teoretic, ştiinţa raționării 
corecte — adică logica — s-a văzut obligată de a face loc şi 
artei de a raționa (urmând fie calea practică a gândirii critice, 
fie teoria non-formală, neformală sau informală a logicii). 

Drept urmare, după anii '70, majoritatea colegiilor şi 
universităților din America de Nord anglofonă (S.U.A. şi 
Canada) au introdus în planurile de învăţământ cursuri de 
gândire critică sau logică informală, aplicarea testelor de 
evaluare a gândirii critice a devenit o preocupare 
permanentă, iar practica argumentării s-a impus sub forma 
„artei de a raţiona”. 

Transpunerea în cursuri şcolare a  revendicărilor 
studenţeşti şi a sloganelor politice ce le-au însoţit a însemnat, 
mai întâi, precizarea statutului noilor discipline apărute în 
curriculum: Logica informală s-a impus cu timpul ca un 
curs autonom realizat de departamentele de filosofie, pe când 
Gândirea critică însemna atât un curs separat, cât şi o 
metodologie generală aplicabilă la toate disciplinele de 
învăţământ |Plantin, C., 1990, p. 270]. 

Acest fapt a făcut necesară trasarea granițelor între 
domeniile corespunzătoare celor două direcții şi 
circumscrierea ariei lor de competenţă. S-au avut în vedere 
mai ales actele prin care se realizează fiecare tip de analiză a 
raționării, elementele din sfera gândirii asupra cărora ele se 
apleacă şi aptitudinile pe care le dezvoltă. De altfel, 
asemenea aspecte au început să şi funcționeze cu timpul sub 
formă de criterii necesare demarcaţiei gîndirii critice de 
logica informală. 

Gândirea critică exprima la început insatisfacția faţă de 
reculul pe care evaluarea în general, cea didactică în special, 

îl cunoscuse în raport cu elementul central al curriculum- 
ului, adică cu conținuturile sau materiile de învățământ. 
Principalul reproş era că metodele didactice şi obiectivele 
educaţionale utilizate de obicei lasă în afara performanţei 
exact ceea ce este mai important pentru viața profesională şi 
de zi cu zi a oamenilor: abilitățile, priceperile, capacitățile 
sau deprinderile de a gândi. 

Astăzi se apreciază că dezvoltarea acestor abilități conferă 
oricărui individ uman -— aflat în situaţie de instruire sau nu — 
şanse sporite de a găsi răspunsuri la întrebări, de a lua o bună 
decizie într-o situație problematică, de a-şi întemeia 
susținerile sau de a înțelege argumentele altora. La 
fructificarea unor asemenea şanse concură de obicei două 
forme de gândire care pot fi apreciate, din punct de vedere al 
utilității lor, ca fațete ale aceleiaşi medalii: gândirea critică şi 
gândirea creatoare (productivă). 

Prin intermediul lor, individul încearcă să identifice 
soluţii pentru situaţiile problematice cu care se confruntă în 
viața zilnică, dar în vreme ce prin gândire creatoare el ajunge 
să sfideze uneori logica, prin gândire critică îşi 
fundamentează logic deciziile. De fapt, exersarea primei 
forme de gândire coincide cu „elaborarea cât mai multor 
soluții posibile într-o situație dată” (dintre care sunt 
promovate cele noi, neobişnuite), iar a celei de-a doua cu 
focalizarea „pe testarea şi evaluarea soluţiilor posibile într-o 
situație-problemă dată, pe alegerea soluţiei adecvate şi 
respingerea argumentată a celor mai puțin adecvate” 
[Dumitru, IL. Al., 2000, p. 13, 27]. 

În continuarea interpretărilor de mai sus, se susţine că 
formarea abilităților de gândire critică înseamnă progres 
educaţional şi are loc pe mai multe planuri, constând în 
multiple „treceri”: 

1) „de la reacții personale la idei susținute public, cu 
argumente convingătoare”; 

2) „de la respectul față de ideile altuia la dobândirea 
încrederii în sine, în propiile idei bazate pe argumente”; 

3) „de la intuitiv la logic”; 

4) „de la o singură perspectivă la mai multe perspective în 
abordarea unei probleme”. 

La rândul ei, Logica informală a exprimat încă de la 
început insatisfacția față de logica formală, mai cu seamă 
față de construcțiile axiomatico-deductive, considerând că 
aceste construcţii şi-au pierdut statutul de instrument preferat 
al învățământului logic, deşi în ştiinţă axiomatizarea rămâne 
unul dintre instrumentele cele mai importante datorate 
logicii. Îndreptarea învățământului spre aspectele practice ale 
argumentării şi neputința logicii formale de a da seamă de 
practica argumentării au constituit motivele datorită cărora 
studiul logicii formale a început să fie considerat impropriu 
pentru noile cerințe ale educației sau pentru imperativele 
vieții zilnice. 

Pornind de aici, manierei tradiționale de a preda logică i 
s-au adus trei obiecţii principale [Blair, ]. A., 1991, p. 80]: 

1) imposibiltatea de a analiza argumentarea din limbajul 

natural doar într-o manieră deductivă; 

2) limitările la care conduc evaluarea şi reconstrucția 
deductivă a argumentelor, codificarea simbolică a 
argumentării din limbajul natural; 

3) îndoiala cu privire la posibilitatea ameliorării 
aptitudinilor de raționare a instruiţilor numai prin calcul 
propoziţional şi predicativ. 

Concluziile trase de majoritatea lucrărilor de logică 

informală pe baza acceptării acestor obiecţii sunt formulate 


38 


în literatura de specialitate după cum urmează [Woods, ]. & 
Walton, D., 1992, p. 222]: 

1) logica formală este prea îngustă pentru formalizarea 
corectă a argumentării din viața obişnuită, pierzând din 
vedere bogăţia şi complexitatea argumentelor concrete; 

2) logica formală este prea abstractă pentru atingerea 
obiectivului de a explica ce se întâmplă în practica 
argumentării, ocupându-se mai mult de lumile posibile 
decât de cele reale; 

3) logica formală este prea mult preocupată de aspectele 
tehnice ale teoriilor (consistenţă,  completitudine, 
decidabilitate), fiind neproductivă pe linia practicii 
argumentării; 

5) logica formală este, în ciuda pretențiilor sale, prea 
metateoretică, luând cel mai adesea teoria logică drept 
obiect de investigaţie, în defavoarea identificării 
instrumentelor de raționare eficientă; 

6) logica formală este prea contra-intuitivă, sacrificând 
intuiţia în favoarea algoritmicii ca procedură de 
rezolvare a problemelor. 


1.3. Teoretizarea şi practica argumentării în context 
european; promovarea gândirii critice şi logicii informale 
în spațiul socio-cultural românesc 


Spaţiul socio-cultural al învățământului european din a 
doua jumătate a secolului XX înregistrează, ca şi cel nord- 
american, o accentuată tendință de reîncorporare a 
argumentării printre disciplinele şcolare. Renaşterea teoretică 
a argumentării este, fără să îmbrace forma unei mişcări 

unitare şi programatice, rezultatul unei stări culturale şi de 
spirit aparte. 

Terenul istoric în care această renaştere şi-a înfipt 
rădăcinile s-a dovedit a fi deosebit fertil. Pe de o parte, în 
plan teoretic, a permis multiplicarea studiilor asupra 
limbajului natural (de logică naturală), precum şi 
reorganizarea lor sub forma pragmaticii şi teoriei discursului, 
iar pe de altă parte, în cadrul universităţilor, au fost create 
facultăţi sau secţii (în special de ştiinţele comunicării) axate 
pe retorică şi persuasiune. 

Astfel, într-un asemenea context, secolul XX a putut fi 
caracterizat ca unul al „vorbirii argumentative”, mai bine zis 
al trecerii de la paradigma retoricii aristotelice şi romane la 
cea a unei retorici epistemice şi a teoriei discursului. Din 
domenii ale exprimării şi persuadării, retorica şi discursul 
devin acum modalități de cunoaştere şi influențare a 
celorlalți apelând la strategiile comunicării. [Tuţescu, M., 
1998, p. 31-32]. 

În linii mari, această stare de lucruri a fost explicată prin 
existența unei „infrastructuri ştiinţifice proprii” [Eemeren, F. 
van & Grootendorst, R., 1996, p. 7], ce poate fi descrisă 
după cum urmează: 

1) revigorarea interesului pentru cercetarea teoretică a 
argumentării s-a concretizat în apariția unor lucrări şi 
orientări care au făcut deja carieră: noua retorică 
(Perelman, Ch. & Olbrechts-Tyteca, 1958, Traite de !! 
argumentation. La  nouvelle  rhetorique), analiza 
epistemologică a argumentului (Toulmin, S. E., 1958, 
The Use of Argument), abordarea problematologică 
(Meyer, M., De la  Problematrologie), studiul 
argumentelor  înşelătoare (Hamblin, C. L., 1970, 
Fallacies), logica dialogică (Lorenzen, P. & Lorenz, K., 

Dialogische Logik), dialectica formală (Barth, E. M. & 
Krabbe, E. C. W., From Axiom to Dialogue. A 
Philosophical Study of Logics and Argumentation), 
logica naturală (Grize, J.-B., De la logique ă la 
argumentation), abordarea lingvistică a argumentării 
(Ducrot, O. &  Anscombre, J. -C., 1983, LL! 
Argumentation dans la langue), pragma-dialectica şcolii 
de la Amsterdam (Eemeren, F. van, Grootendorst, R. & 
Kruiger, T., 1987, Handbook of Argumentation Theory) 
ş.a.; 

2) spiritul „critic” şi „informal” a pătruns în spațiul vest- 
european şi prin realizarea de colecții specializate în 
publicarea lucrărilor din domeniul argumentării (Studies 
Of  Argumentation in  Pragmatics and  Discourse 
Analysis), prin crearea unor societăți axate pe 
argumentare (International Society for the Study of 
Argumentation) sau prin înscrierea cercetătorilor 
europeni în societățile de gândire critică şi logică 
informală deja existente pe continentul nord-american 
(American Forensic Association, Association for 
Informal Logic and Critical Thinking); 

3) circulația în spaţiul socio-cultural european şi apariția 
unor reviste internaționale din domeniul argumentării a 
permis receptarea corectă a logicii informale sau 
gândirii critice americane: pentru sugestivitatea numelui, 
dar mai ales pentru impactul avut, pot fi reținute 
Argumentation. An International Journal on Reasoning, 
Argumentation and Advocacy, Informal Logic sau 
Inquiry: Critical Thinking Across the Disciplines; 

4) mai toate revistele europene de specialitate fie că au 
dedicat numere speciale gândirii critice sau logicii 
informale (de exemplu, revista germană Der 

Deutschunterricht: în 1975, 1976, 1978), fie că au 
găzduit în paginile lor studii din această arie de 
preocupări sau în atingere cu ea (Communication, 
Logique et Analyse, Grazer Philosophische Studien, 
Dialectica ş.a.); 

5) organizarea unor conferinţe, colocvii şi seminarii 
internaționale pe probleme ale argumentării au constituit 
bune prilejuri pentru circulația şi schimbul ideilor, 
pentru inițierea unor şcoli de vară în domeniu sau pentru 
realizarea de contacte între specialiştii diferitelor 
universităţi: Groningen Conference on the Theory of 
Argumentation, October 1978;  Ou' est-ce la 
sophistigue?, Collogque de Cerisy, Septembre 1984; 
International Conference on Argumentation, 
Amsterdam, June 1986; Argumentation et Signification, 
Colloque de Cerisy, Aout 1987 ş.a.; 

6) înfăptuirea unor proiecte şi programe internaționale cu 
sprijin non-guvernamental pentru promovarea în Europa 
şi Asia a gândirii critice şi a mişcării pedagogice 
cunoscute sub acest nume, dar mai ales pentru formarea 
de formatori în domeniu (de exemplu, pentru cele cu 
impact în România, Lectura şi scrierea pentru 
dezvoltarea gândirii critice, prescurtat L.S.D.G.C., 
inițiat de Open Society Institut din New York 
împreună cu International Reading Association din 
Washington); 

7) elaborarea, mai ales în cadrul universităţilor engleze şi 
germane, de materiale necesare fixării şi evaluării 
gândirii critice a cadrelor universitare, studenților şi 
chiar a angajaților din domeniul administrativ a condus 
la tehnicizarea metodei de gândire critică: de exemplu, 
în Anglia asemenea materiale — pachete de servicii 

speciale precum MENO Thinking Skills Service — au 
început să fie utilizate în anii '90 la Universitatea din 
Cambridge prin al ei Local Examinations Syndicate; 
8) reformarea planurilor de învățământ secundar — mai 
ales liceal — şi universitar au făcut ca elementele de 
logică informală sau gândire critică să primească o 
pondere semnificativă în cadrul manualelor şi cursurilor 
de Logică şi Retorică, ori să se constituie în discipline 
de sine stătătoare: este cazul, de exemplu, al 
învățământului francofon şi românesc din ultimii ani. 

Totuşi, existenţa acestei „infrastructuri ştiinţifice proprii” 
nu explică decât parțial noul interes acordat argumentării. S- 
au dat şi explicaţii teoretice, dintre care trei rețin mai cu 
seamă atenția întrucât vizează domeniile intervenției de tip 
argumentativ: cunoaşterea, comunicarea şi sistemele 
educative. 

Prima se referă la prelungirea unei crize care afectează 
subiectul cunoscător şi fundamentele cunoaşterii, a doua 
invocă efectul unei crize a sistemelor de comunicare care fac 
greu de realizat, dacă nu imposibilă, persuadarea între 
indivizii umani, în vreme ce a treia se opreşte asupra 
implicaţiilor pe care criza sistemelor tradiţionale de 
învățământ le-ar avea în formarea intelectuală şi atitudinală a 
specialiştilor. 

A încerca însă să explici cu aceeaşi măsură manifestările 
unui fenomen în medii socio-culturale relativ diferite (cum 
sunt, de pildă, cel anglofon, germanofon sau francofon 
pentru spaţiul vest-european) aduce cu sine pericolul tratării 
neadecvate a fenomenului respectiv şi impune măcar o 
analiză sumară a particularităților sale de manifestare în 
fiecare mediu. În mediile amintite mai sus s-a realizat cel 
puțin câte un demers (analiza discursivă, logica dialogală, 

abordarea problematologică, analiza conversaţională etc.) 
care poate fi privit drept alternativ la abordările americane 
ale argumentării (retorică, gândire critică, logică informală). 

Legat de atitudinile față de asemenea abordări, se poate 
aprecia că în spațiul socio-cultural european ele au fost 
diferite. Dacă mediul anglofon se remarcă printr-o 
efervescenţă deosebită a ideilor, experimentelor şi practicii 
argumentării (cursuri şi teste complete de gândire critică), iar 
cel germanofon preia această efervescenţă sub forma unor 
încercări de instruire practică şi lingvistică în domeniul 
logicii (cursurile de limbă germană — domeniu predilect al 
acestei orientări — urmărind formarea intelectuală prin 
dialog, eseu, vorbire şi comunicare), în mediul francofon 
diverse tipuri de învăţământ (retoric, lingvistic, literar) 
manifestă interes pentru logică, formarea gândirii şi 
argumentare, dar în legătură cu „logica naturală” sau cu aşa- 
numita „criză a limbii”, iar - legat de cea din urmă - cu „criza 
gândirii” şi nu cu gândirea critică propriu-zisă |Plantin, 
1990, p. 270-271]. 

Reticenţa vădită a mediului francofon (şi cea câtă s-a 
manifestat în mediul germanofon) față de gîndirea critică şi 
logica informală au fost însoțite de un interes deosebit 
acordat silogisticii, clasificării şi definiției etc., adică 
elementelor de logică generală cel mai frecvent întâlnite în 
abordarea limbajului natural ca instrument de argumentare. 

În aceste medii, oficializarea instrumentelor de gândire 
critică şi logică informală s-a realizat, mai cu seamă la nivel 
universitar, sub forma unor discipline de învățământ precum 
Retorica şi Argumentarea sau a unor discipline implicate 
în învăţarea limbilor materne (în special Gramatica şi 
Pragmatica), ca să nu mai vorbim de amintitele discipline 

strict lingvistice (Analiza discursului, Analiza conversaţiei 
ş.c.].). 

Mediul anglofon, pe urmele celui nord-american, face 
distincție între gândirea critică şi logica informală, ceea ce în 
diferitele curricula se regăseşte sub forma unor cursuri 
pentru toate categoriile de public, de la toate nivelele de 
învăţământ (cursuri de Gândire critică) sau a unor cursuri 
speciale destinate publicului universitar şi având ca obiectiv 
tratarea unor teme precum evaluarea argumentelor, 
manifestarea  sofismelor, paralogismelor sau  aşa-zielor 
„argumente înşelătoare” (fallacies) în discurs, aplicaţii ale 
logicii în domeniile limbajului natural, clasificării naturale, 
lumilor posibile ş.a. (cursuri de Logică informală) [Blair, J. 
A., 1991, p.80-81]. 

Cât priveşte testarea aptitudinilor de gândire critică, 
aceasta constituie în mediul anglofon apanajul unor servicii 
specializate şi este utilizată de către instituțiile de învăţământ 
superior, precum şi de către organizațiile preocupate de 
pregătirea profesională, educația vocațională şi prospectarea 
potenţialului pe care-l au studenţii sau diversele categorii 
profesionale. Sunt testate, cel mai adesea, aptitudinile de 
raționare în legătură cu orice subiect din viaţa de zi cu zi sau 
cu orice subiect al studiilor academice, aptitudinile de a 
elabora în scris eseuri şi de a argumenta oral, clar şi coerent, 
în favoarea sau împotriva unui punct de vedere. [Thomson, 
A., 1996, p. 3-4]. 

În România, ca şi în majoritatea ţărilor est-europene foste 
socialiste, lucrurile au cunoscut în perioada imediat 
postbelică o cu totul altă turnură. Învăţarea logicii a urmat — 
când planul de învățământ unic a permis acest lucru — 
manualele sovietice, iar utilizarea argumentării a constituit o 
practică ideologică. Însăşi logica simbolică, asemenea 

ciberneticii, era plasată în grupul disciplinelor catalogate de 
la centru drept „imperialiste” (potrivit ideologiei staliniste), 
fiind socotită drept indezirabilă pentru gândire. 

Unicul curs universitar admis avea ca obiect de studiu 
logica aristotelică. Deşi materia avută în vedere prin acest 
curs era neutră din punct de vedere ideologic, el abunda în 
exemple de tip stalinist (cu muncitori, membri de partid, 
utemişti etc.) şi în referiri la concepția materialist-dialectică 
asupra logicii (distincția logică formală — logică dialectică, 
încercări de asimilare a unor materiale cu caracter mai mult 
propagandistic decât ştiinţific etc.) [Flonta, M., 1998, p. 8-9]. 

Obiceiul  exemplificărilor,  ajustărilor şi  citatelor 
ideologice a rămas, cu rare excepții, o cerință impusă sau 
liber auto-asumată în practica învățământului logic şi 
filosofic românesc de până la 1990. Există lucrări de logică 
în care e evidentă tendința de a nu cădea în acest obicei 
impus prin comandă şi obedienţă politică. 

E interesant de remarcat că aceste lucrări sunt chiar cele 
care reprezintă momente semnificative în producția de carte 
logică a vremii — dedicată, integral sau parţial, problemelor 
raționării, argumentării sau demonstrației — la nivelul 
sistematicii, creației şi originalității prezentării (de reținut 
aici, în special: Țuţugan, F., 1957, Silogistica judecăților de 
predicație. Contribuţii, adaosuri şi rectificări la silogistica 
clasică; Moisil, Gr. C., 1964, Încercări vechi şi noi de logică 
neclasică;, Dumitriu, A., 1969, Teoria logicii, Didilescu, |. şi 
Botezatu, P., 1976, Silogistica. Teoria clasică şi inter- 
pretările moderne; Botezatu, P., 1983, Constituirea 
logicităţii, Enescu, G., Dicţionar de logică, 1985). 

În perioadele de dezgheț ideologic, la nivel liceal, 
predarea-învăţarea logicii s-a realizat fie în cadrul unei 
discipline de sine stătătoare (după manuale precum: 

Didilescu, I. şi Pavelcu, V., 1981, Logică; Bieltz, P. şi 
Istrate, A., 1983, Logica pentru liceele pedagogice), fie în 
cadrul uneia care cuprindea şi psihologia (de văzut 
manualele: Popescu-Neveanu, P., Didilescu, I. şi Fischbein, 
E., 1971, Psihologie generală şi noțiuni de logică; Golu, M., 
Zlate, M., Didilescu, I. şi Manolescu, C, 1976, Psihologie 
generală şi noțiuni de logică) axate pe elemente de logică 
generală precum noţiunea, judecata şi silogismul. 

Cursurile universitare au cuprins atât elemente de logică 
generală (aproximativ în aceeaşi structură cu cea a 
manualelor de liceu, dar problemele se găsesc aici mai 
detaliat abordate), cât şi de logică simbolică (la început sub 
influența lucrărilor sovietice, dar cu timpul racordate la 
evoluţia literaturii occidentale), indiferent de profilul 
facultății la care s-au ţinut. N-au lipsit, în fiecare centru 
universitar, profesorii de logică care au elaborat cursuri cu 
impact deosebit asupra studenţilor (Gr. C. Moisil, P. 
Botezatu, G. Enescu, I. V. Mesaroşiu ş.a.). 

A funcționat un centru național de cercetare în logică 
(Centrul de logică al Academiei Române), au apărut 
reviste de specialitate (Acta Logica, Probleme de logică ş.a) 
şi s-au organizat manifestări ştiinţifice cu caracter național 
sau internațional în logică şi metodologia ştiinţei (dintre cele 
internaționale cea mai cunoscută a fost Iv Congress for 
Logic, Methodology and Philosophy of Science, Bucharest, 
1971). 

De asemenea, s-au tradus lucrări importante din domeniu 
(Organonul lui Aristotel, Dezvoltarea logicii a soţilor Kneale 
ş.a) şi s-au alcătuit antologii tematice — logică deontică 
(Vieru, S. şi Stoianovici, D., 1979, Norme, valori, acțiune), 
logică filosofică (Tîrnoveanu, M. şi Enescu, G., 1966, 
Logică şi filosofie), logică interogativă (Grecu, C., 1982, 

Logica interogativă şi aplicaţiile ei), logica ştiinţei (Enescu, 
G. şi Popa, C., 1970, Logica ştiinţei), semiotică (Marcus, $., 
1985, Semnificație şi comunicare în lumea contemporană), 
poetică şi stilistică (M. Nasta şi S. Alexandrescu, 1972, 
Poetică şi stilistică. Orientări moderne; M. Borcilă şi R. 
McelLean, 1985, Poetica americană. Orientări actuale) — în 
care tangențial sau direct erau atinse şi probleme de 
argumentare. 

În ceea ce priveşte strict retorica şi argumentarea, până în 
ultimul deceniu al secolului XX s-au făcut traduceri din 
autorii clasici (Aristotel: 1963, Topica, 1965, Poetica, iar nu 
Retorica; Cicero: 1967 Filipicele, Scrisorile ş.a., dar şi De 
oratore; Du Marsais: 1981, Despre tropi ş.a), iar cele din 
contemporani au vizat, de regulă, contribuţii în atingere cu 
un alt domeniu (precum teoria textului: de exemplu Tel 
Quel, 1980, Pentru o teorie a textului; semiotica: de pildă, 
U. Eco, 1982, Tratat de semiotică generală, hermeneutica: 
cum ar fi H. R. Jauss, 1984, FExperienţă estetică şi 
hermeneutică literară; retorica: P. Ricoeur, 1984, Metafora 
vie, Booth, W. C., 1976, Retorica romanului ş.a.). 

Există şi excepţii (de pildă: Dubois ş.a., 1974, Retorică 
generală), la fel cum s-a întâmplat şi cu traducerile din texte 
ale marilor retori — în special greci (de exemplu: 1969, 
Pagini alese din oratori greci), dar şi latini (cum ar fi: 1967, 
Proză latină) — efectuate însă mai mult din nevoile legate de 
studiul limbilor şi culturilor clasice. 

În cazul facultăţilor de filosofie, cursurile de logică s-au 
întins pe parcursul a doi sau trei ani de învățământ, vizând 
chiar aspecte speciale (teoria sistemelor logice sau 
metalogica, de exemplu). Pentru celelalte facultăţi, ele s-au 
restrâns de regulă la perioada unui semestru, prelungindu-se 

apoi un alt semestru cu aplicații ale logicii în cadrul 
domeniului de specializare (matematică, fizică, drept etc.). 

Retorica şi teoria argumentării nu au dispus de un statut 
sigur în planul de învăţământ, nici nu au constituit o arie 
predilectă a cercetărilor, fiind „concurate” de diferitele 
metodologii ştiinţifice. Ca discipline şcolare au supravieţuit, 
totuşi, în cadrul facultăților de drept. Elemente de retorică şi 
teoria argumentării s-au predat şi prin intermediul cursurilor 
speciale ținute la facultățile de filologie. 

Au existat totuşi câteva excepţii în producția de carte 
românească a vremii — majoritatea prelungiri ale activităţii 
didactice şi, mai ales, ale interesului teoretic personal al 
autorilor — dintre care amintim: V. Florescu, 1970, Retorica 
şi neoretorica; E. Năstăşel şi I. Ursu, 1980, Argumentul sau 
despre cuvântul bine gândit; G. Mihai, 1982, Elemente 
constructive de argumentare juridică; G.Mihai şi Şt. 
Papaghiuc, 1985, Încercări asupra argumentării, G. Mihai, 
1987, Psiho-logica argumentării diagonale ş.a. 

În acelaşi timp şi din aceleaşi porniri (la care pot fi 
adăugate interesele sau nevoile pregătirii de specialişti în 
domeniile filologiei şi dreptului), s-au reeditat lucrări 
româneşti mai vechi (Gusti, D., 1984, Ritorică pentru 
tinerimea studioasă) şi s-au realizat antologii din autori 
români clasici care au avut, direct sau tangențial, preocupări 
de retorică (1980, Retorică românească). 

Problema gândirii critice ca direcție de cercetare sau 
practică argumentativă nu s-a pus, dar au existat încercări de 
a dezvolta logici cu caracter neformal, cum ar fi, de 
exemplu: dinspre filosofie — „logica lui Hermes” conturată 
de C. Noica (Noica, C., Scrisori despre logica lui Hermes, 
1986), dinspre logică — „logica naturală” schiţată de P. 
Botezatu (Botezatu, P., Schiță a unei logici naturale, 1969) 


49 


sau dinspre lingvistică -— semantica limbilor naturale 
elaborată de E.Vasiliu (Vasiliu, E., Elemente de teorie 
semantică a limbilor naturale, 1970). 

O ţintă destul de apropiată de cea a gândirii critice au 
avut-o, prin obiectivele educaţionale ce şi le-au propus, 
lucrările de popularizare a logicii sau culegerile de probleme 
distractive şi sofisme matematice (ca exemplificări: Bogdan, 
R. J. şi Milcoveanu, A., 1974, Logica pe înţelesul tuturor; 
Bobancu, V., 1979, Caleidoscop matematic). La acestea pot 
fi adăugate o serie de lucrări cu caracter universitar (cursuri, 
culegeri, cărți) unde apar — în traducere sau adaptate — 
exemplificări pe probleme de logică din viaţa obişnuită (de 
pildă, Enescu, G., 1980, Fundamentele logice ale gândirii). 

Situaţia se schimbă după 1989, în sensul că retorica şi 
argumentarea încep să recapete statutul de discipline 
fundamentale în planurile de învățământ şi să devină 
subiecte de dizertaţie doctorală (de pildă, Superceanu, R., 
1996, The  Rhetoric of Scientific Articles).  Inegal, 
perspectivele gândirii critice şi logicii informale se fac 
simțite în cadrul lucrărilor de specialitate, dar fără ca până în 
prezent să li se fi consacrat vreo cercetare cu caracter 
monografic mai amplă. 

Au început să apară, totuşi, lucrări româneşti dedicate 
abordării psiho-logice (Clitan, G., Înfăptuirea practică a 
argumentări. Gândirea critică şi logica informală, 2000) sau 
pedagogice (Dumitru, I. Al., 2000, Dezvoltarea gândirii 
critice şi învățarea eficientă) a gândirii critice, dar şi 
traduceri din literatura străină ce tratează această gândire ca 
„practică” sau „gramatică” a argumentării (Warburton, N., 
1999, Cum să gândim corect şi eficient, La Cascio, V., 
Gramatica argumentări. Strategii şi structuri). De asemenea, 


50 


se continuă tradiția culegerilor pe probleme de logică (Păun, 
G., Logică ditractivă. 256 probleme, 2000). 

Cercetări monografice au început însă să apară cu privire 
la retorică (de pildă: Movilă, M., 1996, Retorică; Mihai, G., 
Retorica tradițională şi  retorici moderne, 1998) şi 
argumentare (exemplificând din nou: Marga, A., 1991, 
Raţionalitate. Comunicare. Argumentare; Marga, A., 1992, 
Introducere în metodologia şi argumentarea filosofic; 
Rovenţa-Frumuşani, D, 1994, Introducere în teoria 
argumentării,  Tuţescu, M., 1996, L' Argumentation; 
Tuţescu, M., 1998, L' Argumentation. Introduction a |! etude 
du discours; Rovenţa-Frumuşani, D, 2000, Argumentarea. 
Modele şi strategii, Sălăvăstru, C., Teoria şi practica 
argumentării, 2003. 

Lucrări cu tentă monografică încep să apară şi pe 
subdomenii ale acestor discipline (exemple: Superceanu, R., 
1998, The Rhetoric of Scientific Articles. A Genre Study; 
Gavriliu, L., 1996, Mic Tratat de Sofistică). Se continuă, de 
asemenea, seria antologiilor din autori străini (Constandache, 
G. G., Raționalitate, limbaj, decizie), a traducerilor cu 
caracter monografic (Grupul 4, 1997, Retorica poeziei), 
precum şi cea a reeditărilor de lucrări româneşti (Piuariu, |. 
M., 1999, Retorica). 

După ce, cu excepția şcolilor pedagogice, o lungă 
perioadă (deceniul '80 şi ultima parte a deceniului '70) logica 
dispăruse ca disciplină şcolară din programele de liceu, în 
prima jumătate a deceniului '90 ea este predată după un 
singur manual (Bieltz, P. (coord.) Logica, apărut în 1990 şi 
completat în ediții succesive aproape anual) cuprinzând 
elemente de logică generală şi simbolică (noțiune, propoziții 
categorice, silogism, propoziții compuse, raționa-mente 
deductive şi inductive), fără elemente de argumentare. Pe la 

mijlocul deceniului, programa şcolară şi manualul acordă un 
capitol sofismelor, dar cu caracter neobligatoriu. 

Tot pe la mijlocul acestui deceniu, învăţământul românesc 
începe să fie cu adevărat cuplat la proiecte şi programe 
internaționale cu sprijin guvernamental şi nonguvernamental 
(de văzut, ca exemplificare pentru gândirea critică, deja 
amintitul L.S.D.G.C.) prin care mulţi profesori români au 
dobândit statutul de formatori în domeniul diverselor 
strategii şcolare (de învăţare eficientă, de promovare a 
gândirii critice ş.a.). 

În continuarea acestor programe, noii formatori au 
organizat seminarii (pentru profesorii din învățământul 
preuniversitar) şi şcoli de vară (pentru elevi, studenți şi 
proaspeţi absolvenţi) în cadrul cărora problematica gândirii 
critice a ocupat un loc central. De asemenea, ei fac parte din 
grupurile judeţene de lucru ce coordonează pentru România 
derularea proiectului Educația pentru viitor din cadrul 
megaproiectului Educaţia +2000 [Dumitru, I. ALl., 2000, p. 
2.1]; 

Odată cu reorientarea Programei de Logică şi spre 
elemente de teoria argumentării, mai precis din 1999, 
manualele de liceu alternative elaborate potrivit ei sunt, în 
fond, de gândire sau argumentare critică, incluzând doar ca 
părți ale câte unui capitol elementele de logică generală şi 
simbolică predate în învățământul continental. Sugestiv este 
faptul că toate poartă numele Logică şi argumentare (Bieltz, 
P. şi Gheorghiu, D., 1999; Bieltz, P. şi Dumitru, M., 1999; 
Ştefănescu, D.-O., Costreie, S. şi Miroiu, A., 1999, Dima, T., 
2000, Stoianovici, D. şi Stepănescu, I., 2001). 

La nivel universitar, cursurile înregistrează — sub forma 
unor capitole speciale de teoria argumentării sau chiar un 
spiritual acesteia — elemente de raționare critică, accentul 

căzând pe analiza erorilor în demonstraţie (Stoianovici, D., 
Dima, T. şi Marga, A., Logică generală, 1991, Crăciun, D., 
Logică şi teoria argumentării ş.a.). Prin exercițiile propuse, 
aceste cursuri cochetează cu gândirea critică şi logica 
informală în măsura în care urmăresc dezvoltarea abilităţilor 
logice de argumentare. 

Spaţiul universitar românesc, la fel ca şi cel francofon, a 
fost iniţial reticent la instituționalizarea Gândirii critice şi 
Logicii informale, prezența acestor cursuri în curricula 
universităților fiind şi astăzi o excepție care confirmă regula. 
Statutul disciplinelor de logică informală şi gândire critică a 
rămas fie la îndemâna departamentelor de filosofie (mai 
precis la latitudinea, pregătirea şi disponibilitatea membrilor 
acestora care predau logica, retorica şi teoria argumentării), 
fie la cea a departamentelor de pregătire a personalului 
didactic (D.P.P.D., prin cadrul creat de introducerea logicii 
didactice ca disciplină de modul pedagogic). 

Problema testării gândirii critice nu se pune, fiind 
preferate în locul ei diferite tipuri de examene, bateriile de 
teste psihologice privind /O-ul sau interviurile. Atunci când 
se țin, cursurile de orientare „critică”, „informală”, „ne- 
formală” sau „non-formală” în logică prezintă mai mult 
teoretic problematica acestor discipline, ignorând adesea 
practica şi critica argumentării, adică însăşi esenţa 
demersului lor. 

Caracter mai aplicativ are, cel puțin în intenţie, aşa- 
numitul curs de Logică didactică/educaţională ţinut în 
cadrul Departamentelor de Pregătire a Personalului 
Didactic. Statutul cursului şi departamentelor amintite mai 
sus au fost conturate potrivit noii Legi a învățământului 
(1995) şi s-a respectat ad literam numai pentru o scurtă 
perioadă de timp: cei doi ani şcolari dintre 1995-1997. Însă, 

odată cu anul şcolar 1997/1998 şi sub prevalența orgoliilor 
politice sau personale (probabil şi din rațiuni financiare, 
oricum nu strict didactice), prin efectele unei ordonanţe 
guvernamentale s-a ajuns la situaţia dinainte de 1995, fără ca 
legea propriu-zisă să fie modificată. 

Unele universităţi (sau doar unele facultăți) şi-au eliminat 
din planurile de învățământ discipline ca Logica şi Logica 
didactică/educaţională, impresia lăsată fiind aceea că s-ar 
dori însăşi desființarea departamentelor de pregătire 
didactică şi pedagogică în favoarea celor cu profil 
asemănător de la nivelul Inspectoratelor Şcolare Judeţene 
sau Caselor Corpului Didactic din învățământul 
preuniversitar [Clitan, Gh., 1999, p. 26]. 

Raportul dintre logică şi educaţie a făcut în unele centre 
universitare obiectul dezbaterii ştiinţifice, încercându-se în 
acest fel spijinirea logicii didactice. Contribuțiile uneia dintre 
cele mai importante dezbateri de acest gen, ținută la laşi, au 
fost adunate în lucrarea colectivă: loan, P. (coord.), 1994, 
Logică şi educaţie. 

Ca o prelungire a interesului exercitatat de asemenea 
dezbateri au apărut şi lucrări de autor (loan, P., 1995, 
Educaţie şi creaţie în perspectiva unei logici ,„situaţionale ”; 
Sălăvăstru, C., 1995, Logică şi limbaj educaţional) care 
umpleau astfel golul rămas în urma singurei traduceri 
postbelice din domeniu (Kneller, G. F., 1973, Logica şi 
limbajul educaţiei). Pe problematica educaţiei s-au elaborat 
ŞI cursuri universitare din perspectiva teoriei argumentării 
(de pildă, Sălăvăstru, C., 1994, Modele argumentative în 
discursul educaţional). 

Elementelor de logică informală şi gândire critică începe 
să li se acorde — de acum — locul cuvenit în domeniul de 
competență al logicii didactice, lucru evidențiat de 


54 


următoarea formulare dată acestuia [Clitan, G., 2000, p. 115- 
116]: 

1) elaborarea unor modele de analiză (logico- 
epistemologică) şi explicitare (didactică) a noțiunilor, 
pornindu-se de la convingerea că, în fond, orice act cu 
caracter educaţional poate fi redus la unul de explicitare 
şi asimilare de noţiuni, indiferent dacă acestea au 
încărcătură informaţională sau formativă; 

2) înfăptuirea cu deplin succes a actelor de limbaj 
implicate în educaţie prin formarea unor deprinderi de 
utilizare corectă a formelor logice propoziţionale şi 
inferențiale, considerându-se că determinarea adevărului 
propoziţiilor sau a validității raționamentelor (adică a 
condiţiilor logice) cad în plan secund, fiind slab 
relevante didactic în raport cu succesul, satisfacția, 
performativitatea etc. actelor de limbaj educațional 
(adică în raport cu condițiile pragmatice): 

A) în primul rând şi strict informațional, activitatea 
didactică nu ridică problema adevărului cunoştinţelor 
sau validității raționamentelor întrucât - de regulă şi, 
cel puţin, pentru instruit - formatorul constituie cea 
mai autorizată sursă ştiinţifică (de adevăr şi 
validitate) în domeniu; 

B) de abia apoi şi strict rațional condiţiile logice 
funcționează ca şi criterii ultime de înfăptuire a 
discursului educaţional, numai prin raportare la ele 
acesta putând fi autentic întemeiat; 

3) dezvoltarea gândirii critice, adică a capacităţii şi 
deprinderilor intelectuale de a înțelege argumentele 
altora, de a le evalua şi de a crea argumente proprii, 
acceptându-se ideea potrivit căreia în activitatea 
didactică aspectul formativ joacă un rol deosebit de 

important, mai mult că uneori însăşi transmiterea 
informațiilor poate avea loc încălcând aparent unele din 
regulile stricte ale logicii, dar nu şi principiile 
argumentării sau retoricii (care se întemeiază, în ultimă 
instanţă, tot pe respectarea unor asemenea reguli). 
Important, deci, pentru clarificarea modului în care 
gândirea critică şi logica informală au fost receptate în 
spaţiul învățământului românesc este locul ce li s-a conferit 
în cadrul diferitelor discipline. Se poate constata că, cel mai 
adesea, dacă nu au dobândit un statut de sine stătător în 
procesul educaţional, ele se regăsesc fie în cadrul domeniilor 
de competență ale Retoricii şi Teoriei argumentării (ca 
discipline preponderent filosofice), fie ale Logicii didactice 
şi Psihopedagogiei (ca discipline pedagogice), fie ale 
Pragmaticii şi  Teoriei comunicării (ca discipline 


lingvistice). 
Astfel, cu faţa întoarsă spre Occident, reforma curriculară 
românească - ca şi mişcarea filosofică, logică sau 


pedagogică — pare a nu-şi ridica decât anevoie privirea 
dincolo de spaţiul continental, mai cu seamă francofon, iar 
când o face are adesea nostalgia trecutului, obişnuinţelor şi 
comodității. 

A 


RETRASAREA ACTUALĂ A GRANIŢELOR 
__ŞI CIRCUMSCRIEREA DOMENIILOR 
GANDIRII CRITICE ŞI LOGICII INFORMALE 


2.1. Logica informală şi cultivarea abilităților de gândire 
critică 


În oricare dintre spaţiile socio-culturale amintite anterior, 
cele două discipline au fost concepute — sub formă de cursuri 
universitare — ca dependente una de alta. În funcţie de 
manierele combinării materiei de curs, există trei poziţii: 

1) poziţia celor care pun semnul identităţii între gândirea 

critică şi logica informală 

2) poziția celor care fac din gândirea critică doar o 

componentă sau un instrument de lucru al logicii 
informale; 

3) poziţia celor care fac din logica informală un 

instrument sau o componentă a gândirii critice. 

Adepții primelor două poziţii sunt, de obicei, titulari ai 
cursurilor de logică informală, pe care o înțeleg fie ca o 
„artă” a raționării (adepţii primei poziţii: |. M. Copi, D. 
Kelley ş.a.), fie ca o „critică” sau „analiză” neformală a 
argumentării (J. A. Blair, J. Woods, D. Walton, Ch. 
Perelman). 

Adepții primei poziții consideră că Logica informală a 
apărut ca o reacţie la artificialitatea formalismelor logice, 
fiind interesată de investigarea argumentării concrete şi a 

raționării spontane. Calea apariţiei sale ar ţine atât de statutul 
logicii de a fi, în acelaşi timp „artă” şi „ştiinţă” a raționării, 
cât şi de cel al actului raționării de a fi de bună calitate sau 
de proastă calitate. 

Ca ştiinţă, logica cercetează, dezvoltă şi sistematizează 
principiile şi metodele utilizate pentru a distinge 
raționamentele corecte de cele incorecte. Din punct de 
vedere al limbajului utilizat, ştiinţa logicii este una a 
„Jargonului profesional şi notaţiei tehnice”, asemeni celor 
mai avanste ştiinţe (matematica, fizica şi chimia). Dacă 
privim logica ca o artă, între ea şi „abilitatea logică” se poate 
pune semnul egalităţii. Din punct de vedere al abilităților 
exersate, „arta logicii” are o multitudine de aplicaţii şi face 
obiectul de studiu al logicii informale. 

Prin studiul logicii informale astfel înțeleasă se urmăreşte 
chiar „dezvoltarea şi întărirea abilităților” cerute de 
aplicaţiile curente ale logicii. Dintre aceste aplicații, 
importanță deosebită prezintă cele înfăptuite cu ajutorul 
abilităţilor ce ne influențează decisiv credințele, acțiunile şi 
modul în care ne raportăm la lucruri [Copi, IL. M., 1986, p. 1- 
3]: 

1) soluționarea unei probleme; 

2) cântărirea şi întărirea evidenţei; 

3) construirea de argumente în favoarea sau împotriva 

unei propoziţii disputate; 

4) detectarea şi expunerea greşelilor de raționare; 

5) clarificarea chestiunilor controversate, prin definirea şi 

redefinirea „termenilor-cheie” implicați într-o dispută. 

Înţeleasă în aceasă manieră, logica informală apare 
coextensivă gândirii critice. Altfel spus, gândirea critică nu 
este decât o gândire logică. Potrivit comandamentelor ei, 
fiecare individ ar trebui să-şi formeze credinţele numai pe 

baza evidenţei de care dispune, să acționeze numai dacă are 
bune temeiuri pentru a o face şi să se raporteze la lume sau 
să ia atitudine faţă de lucruri doar în concordanță cu cele mai 
profunde angajamente şi sentimente ale eului său socializat. 

Beneficiile aduse de exersarea şi dezvoltarea abilităților 
logice (abilităţi de gândire critică) sunt localizabile în cel 
puţin trei domenii: persuadarea, cunoaşterea şi cooperarea. 
Abilitățile logice de acceptare a unei credințe pe baza 
argumentelor solide sau a evidenţei constrângătoare pot 
proteja indivizii umani de efectele colaterale ale persuadării 
(reclamele comerciale, manipularea prin mass-media, 
promisiunile politice etc.). 

Exersarea abilităților logice îi pot conduce, de asemenea, 
la extinderea cunoaşterii prin raţionare: în sensul inferării 
unor informaţii noi (concluzii) din cunoştinţele lor anterioare 
(premise) şi nu în sensul dependenței de generalizări vagi 
sau de sloganuri, obişnuinţe şi stereotipuri de gândire. 

Beneficiile datorate abilităţilor logice se manifestă şi în 
viața publică a indivizilor atunci când îi învaţă pe aceştia să 
intre în relaţii de cooperare sau de subordonare pe baza 
scopurilor de comun acord împărtăşite. Gândirea logică — 
deopotrivă critică şi constructivă — este concepută nu atât ca 
fundament al colaborării fructuoase, cât ca semn al prezenţei 
şi manifestării liderului de opinie. 

În acest mod, gândirii i se conferă o dimensiune socială: 
„obiectivitatea” [Kelley, D., 1994, p. 6-7]. Nu este vorba de 
obiectivitate în sensul tradițional al cuvâtului (cel de 
corespondenţă a gândurilor cu faptele), ci de un sens psiho- 
social. Din punct de vedere psihologic, a fi obiectiv 
înseamnă capacitatea de a reveni asupra modului propriu de 
gândire şi de a-l examina critic. Examinarea critică de acest 
fel este, în fond, un „proces de auto-direcţionare şi auto- 

corectare” a gândirii potrivit standardelor şi metodelor 
corecte de raționare. 

Aspectul social al obiectivităţii direcţionează gândirea 
dinspre logic (prezentarea coerentă sau necontradictorie a 
ideilor) şi psihologic (examinarea critică a deciziilor luate) 
înspre comunicaţional (a examina argumentele altora). 
Obiectivitatea în sens  comunicaţional nu presupune 
neutralitatea, non  partizanatul sau indiferența, ci 
imparțialitatea în aprecierea argumentelor celorlalți. 

Astfel concepută, obiectivitatea reprezintă o atitudine pe 
care o adopți față de raționamentele altora şi care este 
imposibil de realizat în lipsa unor abilităţi de argumentare 
precum: 

1) a identifica şi evalua argumentele auzite; 

2) a discerne cu claritate punctele de vedere susținute; 

3) a înlătura ambiguitatea şi neclaritatea din expresiile 

utilizate; 

4) a ţine cont de diferitele contexte de argumentare. 

Autorii de cursuri care fac din gândirea critică doar o 
componentă sau un instrument de lucru al logicii informale 
împărtăşesc un punct de vedere asemănător asupra 
obiectivităţii, dar înțeleg diferit — mai ales în trei modalități — 
acest tip de logică [Sălăvăstru, C., 2003, p. 366-374]: 

1) „ca o «critică logică a argumentelor» (J]. A. Blair)”; 

2) „ca o «critică non-standard a sofismelor» (J. Woods, D. 

Walton)”; 

3) ca „o analiză a «transferului de adeziune» între 

interlocutori (Ch. Perelman)”. 

Statutul logicii informale este actualmente cel al unui 
„conglomerat” aflat în căutarea identității dincolo de 
diversitatea opțiunilor tematice şi explicative. Pe lângă 
direcțiile de cercetare proprii paradigmei nord-americane de 

gândire, elemente ale acestei discipline se regăsesc, implicit 
sau explicit, şi în spaţiul socio-cultural european („logica 
naturală” a lui G. Lakoff, „logica reflexivă” a lui R. Blanch6, 
„logica operatorie” a lui J. Piaget ş.a.). Am mai vorbit înainte 
despre această stare de lucruri. 

Revenind acum la raportul de subordonare — ca 
instrument — a gândirii critice față de logica informală, cei 
care văd în logica informală o critică logică a argumentelor 
combină mai cu seamă următoarele accente în predarea 
problematicii argumentării [Blair, ]. A., 1991, p.79-81]: 

1) analiza paralogismelor şi sofismelor: sunt abordate 
caracteristicile întregului ansamblu de paralogisme şi 
sofisme non-formale cu scopul de a recunoaşte şi critica 
argumentele  înşelătoare din discursul obişnuit, 
exprimate în limbaj natural; 

2) cultivarea gândirii critice: se urmăreşte formarea şi 
dezvoltarea unei serii de competențe şi abilități 
considerate ca având importanță pentru analiza critică 
nu numai a problemelor tehnice, ci şi a chestiunilor 
publice; 

3) evaluarea argumentelor: cei instruiți sunt învăţaţi să 
analizeze o argumentare în mod critic, să susțină un 
punct de vedere mai mult sau mai puţin argumentat şi să 
folosească o metodă euristică oarecare de analiză şi 
evaluare (de exemplu, metoda „diagramării”, metoda 
celor „şapte paşi” elaborată de Scriven, modelul 
„evaluării practice” al lui Toulmin etc.); 

4) abordarea problemelor de /ogică aplicată: instruiți 
sunt învăţaţi să utilizeze elementele de logica claselor şi 
propoziţiilor sau de logică inductivă — de la modelele 
tradiționale, aristotelice, până la cele ultramoderne, de 
genul teoriei lumilor posibile — în argumentarea din 

limbajul natural, cu scopul de a putea interpreta şi 
evalua orice argument. 

Caracterul informal (ne-formal sau non-formal) al logicii 
din aceste cursuri trebuie înţeles în două sensuri. În primul 
rând, dacă cursurile de logică tradițională, numită şi /ogică 
formală — clasică sau/şi aristotelică şi simbolică sau/şi 
matematică — sunt axate exclusiv pe forma logică, cele de 
logică informală se interesează nu atât de forma logică a 
argumentelor, cât de conţinutul lor. În al doilea rând, 
cursurile de logică informală tind spre o abordare mai puțin 
restrictivă a rolului formelor logice în gândire, pornind de la 
faptul că argumentele din viaţa reală nu se găsesc decât rar în 
forma studiată de logica formală. 

Argumentele sunt utilizate în viaţa obişnuită ca modalități 
de a susţine o concluzie (punct de vedere, susținere ş.a.m.d.) 
procedând la o înlănțuire de premise (rațiuni, probe, 
temeiuri, evidență etc.). A critica un argument înseamnă, din 
perspectiva logicii informale astfel concepute, fie a analiza 
Justețea premiselor, fie a analiza relaţia lor cu concluzia. 
Critica logică a argumentelor are anumite legături cu 
evaluarea lor din logica formală, dar nu atât cu normele 
corectitudinii raționamentelor deductive (premisele să fie 
adevărate şi deducerea să fie validă), cât cu folosirea 
raționamentelor de tip inductiv pentru a spori forța 
argumentării. 

Un argument este considerat puternic din punct de vedere 
al forței lui de persuasiune numai dacă trece testul 
întemeierii premiselor şi cel al legăturii lor cu concluzia 
[Sălăvăstru, C., 2003, p. 369-370]: 

1) premisele sunt posibil de susținut potrivit următoarelor 

norme: 

A) invocarea majorităţii: „Loată lumea ştie acest 
lucru”; 

B) mărturia credibilă: „Persoana X a depus mărturie în 
acest sens”; 

C) autoritatea legitimă: „X, care afirmă aceasta, este o 
autoritate recunoscută în domeniu”; 

2) legătura premiselor cu concluzia are loc dacă sunt 

respectate două norme: 

A) relevanța (pertinența, adecvarea) premiselor la 
concluzie: deşi aceasta este relativă la contextul 
argumentării (conţinutul argumentării, comunitatea în 
care are loc, timpul istoric în care se petrece), pe baza 
ei se pot stabili propoziţiile acceptate în argumentare, 
cele care fac obiectul controverselor, pe lângă 
metodele de investigaţie utilizate; 

B) suficiența premiselor în raport cu concluzia: 
premisele sunt considerate suficiente pentru 
impunerea unei concluzii dacă o comunitate de 
interlocutori model şi dând dovadă de pertinenţă nu 
are nici un temei să li se opună. 

Aşadar, normele logicii formale îşi pierd relevanţa în 
situațiile concrete de argumentare. Situaţia este explicabilă 
dacă se are în vedere faptul că lumea reală este cea în care 
oamenii aleg cum să acţioneze şi decid ce să creadă, adică 
este total diferită de lumea artificială a sălilor de curs (unde 
se învaţă regulile de construire şi evaluare a argumentelor). 
De altfel, din acest motiv, semantismul termenului informal 
a introdus câteva confuzii cu privire la statutul şi definițiile 
logicii pe care o desemnează, ce au fost teoretizate sub forma 
unor adevărate obstacole ivite în faţa acestei discipline [Lee, 
$,, 1997,p.32-33]; 

Cea mai cunoscută dintre pozițiile care văd în gândirea 
critică doar o componentă sau un instrument de lucru al 
logicii informale (]. Woods şi D. Walton) defineşte logica 
informală drept studiul argumentelor înşelătoare şi face din 
critica non standard a acestor argumente teoria cea mai 
adecvată. Caracterul informal al logicii ar fi asemănător celui 
ne-formal sau non-formal al aritmeticii pre-axiomatice sau al 
matematicii ordinare. 

Astfel înțelegând lucrurile, domeniul logicii informale 
cuprinde [Woods, J. & Walton, D., 1992, p. 221]: 

1) o teorie informală a argumentelor înşelătoare 
(paralogisme şi sofisme): pur şi simplu pentru că nu s-a 
dezvoltat şi nu se poate dezvolta în cadrul logicii 
deductive sau inductive; 

2) un tratament informal al paralogismelor şi sofismelor: 
dacă pune accent pe complexitatea aplicațiilor teoriei la 
exemplificările curente; 

3) o abordare informală a paralogismelor şi sofismelor: 
din punct de vedere practic procedează asemenea 
manualelor de „auto-apărare” logică, adică bazându-se 
pe utilizarea tehnicilor raționării corecte. 

Potrivit aceloraşi autori, abilitățile exersate şi dezvoltate 
sub auspiciile ei sunt de natură pragmatică şi vizează, în 
special, analiza critică a argumentării din limbajul natural: 

1) abilitatea de a înlătura neclaritățile şi ambiguitatea 

exprimării; 

2) abilitatea de a recunoaşte punctele tari sau slabe ale 
unui argument; 

3) abilitatea de a indentifica evidenţa ce stă în spatele unei 
susțineri,; 

4) abilitatea de a identifica concluziile sau linia principală 
de argumentare din verbiajul dialogului; 

5) abilitatea de a discerne critic între diferitele susțineri 
problematice şi cele  neproblematice din cadrul 
argumentului. 

Cum limbajul natural este utilizat în mod argumentativ 
sub forma dialogului  (persuadări şi dezbateri în 
contradictoriu ale unor probleme politice, de drept, ştiinţifice 
sau din viaţa de zi cu zi), e evident că principalele abilități 
țin de identificarea tipului de dialog în care un argument 
poate apărea. 

De vreme ce un atare dialog este „interactiv” (în sensul că 
prin intermediul lui două persoane „raţionează împreună”) şi 
rațional (în sensul că funcţionează ca o „structură normativă” 
pentru orice argument), analiza critică a argumentării devine 
o logică a dialogului care nu poate fi decât informală, adică o 
pragmatică logică. În fond, pragmatica logică este „o 
disciplină practică, o artă aplicată” opusă teoriei logice 
tradiționale (semantica logică). Dacă semantica logică 
investighează relațiile dintre mulțimile de propoziţii 
adevărate şi cele false, pragmatica logică se ocupă de modul 
în care trebuiesc utilizate aceste propoziții de către 
interlocutorii prinşi într-o argumentare dialogică [Walton, 
D., 1989, p. IX-X, 1-11]. 

Mai mult, în vreme ce teoria logică tradiţională priveşte 
argumentul ca „un set de propoziţii, atât şi nimic mai mult”, 
reducând problematica  argumentării la adevărul sau 
falsitatea  propoziţiilor, pragmatica logică înţelege 
argumentul ca „un dialog raţional” desfăşurat într-un anume 
context şi influențat de acesta, constând în utilizarea 
propoziţiilor cu scopul de a impune sub formă de concluzie 
punctul de vedere aflat în dezbatere. Ca „analiză rațională a 
argumentului”, pragmatica logică trebuie să ţină seama de 
trăsăturile speciale ale diferitelor contexte în care are loc 

dialogul, ceea ce înseamnă că abordarea argumentării cu 
mijloacele ei nu poate fi decât informală. 

Să urmărim imediat mai jos liniile principale ale acestei 
susțineri. Autorii menţionaţi pleacă de la ideea că, strict 
pragmatic definind dialogul, acesta ni se înfăţişează ca un 
schimb de mesaje sau ca o succesiune de acte de vorbire 
între doi (sau mai mulți) participanți la comunicare. Pentru 
ei, în mod tipic, dialogul apare ca un schimb de întrebări şi 
replici între doi combatanți, având un scop şi necesitând 
cooperare între participanți. Din această perspectivă, motivul 
pentru care o argumentare poate fi criticată şi apreciată 
negativ îl constituie încălcarea de către una din părți a 
obligațiilor de cooperare. 

Există mai multe tipuri de context în care e posibilă 
încălcarea acestor obligații (nemulțumirea personală, 
dezbaterea judiciară, discuţia critică, investigația, conflictul 
bazat pe interese), cărora le corespund tot atâtea forme de 
dialog argumentativ în care pot interveni argumentele 
înşelătoare (dialogul în interes personal, dialogul judiciar, 
dialogul  persuasiv, dialogul  investigativ, dialogul 
negociativ). 

Există însă şi tipuri de context în care, de obicei, nu se 
încalcă obligațiile de cooperare (informaţional, acțional, 
educaţional), formele de dialog argumentativ ce le corespund 
fiind apreciate drept „bune” (schimbul informaţional, 
interacţiunea, dialogul educaţional). Împreună cu 
persuasiunea, investigația şi negocierea, aceste forme 
constituie fundamentele criticii raționale în argumentare. 

Aceeaşi autori susțin că un discurs argumentativ poate 
conține însă toate formele amintite de dialog sau numai o 
parte din ele. În cadrul acestui tip de discurs, dialogul 
persuasiv (discuţia critică) funcționează ca un ideal sau 

model normativ, fiind singurul semnificativ pentru calitatea 
argumentării (întrucât conține regulie sau standardele unei 
„bune” argumentări). Într-un discurs de acest fel, orice formă 
de dialog fie începe cu o problemă, fie porneşte de la o 
diferență de opinii, fie încearcă să soluţioneze o problemă 
care admite mai multe soluții. 

Toate aceste situaţii constituie primul stadiu al dialogului 
argumentativ: stadiul confruntării (anunţarea punctelor de 
vedere susținute, clarificarea şi înţelegerea lor). Acest stadiu 
este urmat apoi de stadiile argumentării (utilizarea metodelor 
adecvate de raționare, depunerea unui efort serios pentru a 
atinge scopul asumat, asumarea obligațiilor de a respecta 
efortul celorlalți participanţi la dialog, respectarea regulilor 
de dialog ce rezultă din asumarea obligaţiilor de cooperare) 
şi închiderii dialogului (atingerea scopului dialogului, 
înțelegerea participanților de a închide dialogul). 

Cerinţele legate de parcurgerea stadiilor unui dialog 
argumentativ antrenează şi alte reguli care intră în obiectul 
de studiu al logicii informale (pragmatica logică), grupate de 
autorii analizaţi în patru categorii: 

1) reguli locuţionare: reguli de vorbire care enunţă tipurile 
actelor de limbaj sau locuţiunile permise într-o formă de 
dialog (de exemplu, întrebările şi aserțiunile, ca 
locuţiuni permise în dialogul persuasiv); 

2) reguli dialogale: reguli de dialog care specifică 
schimbările şi schimburile admisibile între locuţiunile 
sau actele de limbaj utilizate; 

3) reguli angajatoare: reguli de angajament care arată cum 
exprimă fiecare  locuţiune sau act de limbaj 
angajamentele participanților la dialog şi cum se 
relaționează aceştia în argumentare după angajamentele 
asumate; 

4) reguli strategice: reguli care determină ce secvenţă de 
locuţiuni sau acte de limbaj conţine în sine punctul de 
vedere aflat în dezbatere, susținerea acestuia 
reprezentând scopul dialogului. 

Alţi autori — Ch. Perelman, de exemplu — se situează pe o 
poziţie apropiată atunci când consideră că abilităţile 
presupuse şi dezvoltate de logica informală sunt cele care 
intervin în retorica discursului. Ele ar viza însă nu atât 
persuadarea interlocutorului, cât obținerea adeziunii unui 
auditoriu universal („auditoriul cel mai exigent, cel mai 
critic, cel mai informat, cum ar fi Dumnezeu sau rațiunea 
divină”). 

Pe seama lor, discursul persuasiv devine „un apel la 
rațiune” ce poate fi „tradus în limbajul argumentării şi în cel 
al noii retorici ca un discurs ce se adresează auditoriului 
universal”. Ele mijlocesc caracterul rațional-justificabil al 
argumentării nu în funcție de eficacitatea actului de 
persuadare sau de încrederea dobândită prin intermediul lui, 
ci în funcție de adeziunea auditoriului universal la setul de 
credinţe aflat în dispută. 

Acesta fiind domeniul predilect al logicii informale, prin 
ce se deosebeşte ea de logica formală? Deosebirile principale 
intervin la următoarele nivele de abordare ale actului 
raționării [Perelman, C., 1986, p. 15-20; Sălăvăstru, C., 
2003, p. 372-374]: 

1) la nivelul limbajului: în vreme ce logica formală se 
bazează pe construcția limbajelor artificiale (lipsite de 
echivoc, ambiguitate şi controversă), logica informală 
este axată pe modelarea limbajului natural (echivoc, 
ambiguu şi deformator); 

2) la nivelul tehnicii: dacă logica formală utilizează în 
special tehnica demonstraţiei (bazată pe un transfer de 

veridicitate: a adevărului de la premise la concluzie), 
logica informală se foloseşte predilect de tehnica 
argumentării (bazată pe un transfer de adeziune: aderând 
la premise, ca probe, trebuie să aderi şi la concluzie, ca 
teză); 

3) la nivelul presupoziţiilor metodologice: în timp ce 
logica formală cultivă obiectivismul metodelor formale 
(îndeosebi al axiomatizării şi demonstrației), logica 
informală se bazează pe subiectivismul asumpţiilor 
argumentării (universul cognitiv al celui care 
argumentează, finalităţile urmărite prin argumentare 
etc.) 

Nivelul tehnicii constitue punctul nodal în care intervin 
deosebirile dintre logica formală şi logica informală. Prin 
demonstraţie demersul raţionării dobândeşte un caracter 
axiomatic: aplicând unui ansamblu de axiome un ansamblu 
de reguli, se pot deduce teoremele sistemului formal. Dar 
sistemul natural de gândire face imposibilă aplicarea 
regulilor  axiomatice, deoarece într-o limbă naturală 
expresiile primesc interpretări diferite. Aici, forța 
constrângătoare a demonstrației este înlocuită cu forța 
argumentelor, iar problema adeziunii ia locul problemei 
determinării adevărului. 

Instrumentele logicii formale îşi pot dovedi utilitatea doar 
în cadrul sistemelor axiomatice, unde singura modalitate de a 
evidenția adevărul unei concluzii este cea permisă de regulile 
deductive ale raționării. Dacă demonstraţia nu reuşeşte, calea 
aleasă trebuie abandonată întrucât avem de-a face doar cu 
proceduri algoritmice, un pas greşit în demonstraţie făcând 
imposibilă determinarea corectă a adevărului. În cadrul 
sistemelor naturale de gândire, nereuşita argumentării 

înseamnă doar că am greşit argumentul sau tehnica de 
argumentare, adeziunea putând fi produsă şi pe alte căi. 

Părăsind deocamdată primele două modalități de 
concepere a logicii informale (cea care pune semnul 
identității între gândirea critică şi logica informală şi cea care 
face din gândirea critică un instrument al logicii informale), 
e de observat că majoritatea adepților acestui tip de logică 
predau şi cursuri de gândire critică sau introduc elemente de 
gândire critică în cursurile lor de logică. Astfel, obiectul 
disciplinei predate se lărgeşte, cuprinzând şi alte probleme 
decât cele strict de argumentare. 

În acest mod, logica informală se transformă într-o 
componentă a gândirii critice, iar gândirea critică începe să 
fie concepută ca o activitate şi ca o atitudine intelectuală 
exercitată asupra unui produs al gândirii (un argument, o 
afirmaţie, o teorie, o definiţie, o întrebare, o problemă, o 
ipoteză, o comparaţie, o sinteză, o simplificare şi multe alte 
lucruri încă). Ca activitate, ea presupune prezenţa şi 
dezvoltarea abilităţilor de raționare, iar ca atitudine se 
instituie într-o manieră de evaluare pozitivă sau negativă a 
argumentelor [Plantin, C., 1990, p. 269-270]. 

Există diferenţe de poziție chiar între exponenții acestui 
punct de vedere care favorizează gândirea critică în raport cu 
logica informală, nu numai între ei şi susținătorii supremaţiei 
acestei logici. Ele se originează în manierele de a înţelege 
gândirea, iar nu critica. Toată lumea e de acord că a evalua 
critic un lucru înseamnă a evidenția ce este bun şi ce este rău 
în legătură cu lucrul respectiv. Diferenţele apar atunci când 
se încearcă a vedea nu care sunt lucrurile supuse criticii (în 
acest caz există unanimitate), ci în ce mod gândirea se 
raportează la ele. Altfel spus, problema se pune în legătură 

cu ce este gândirea calificată drept „critică” şi nu cu critica 
gândirii. 


2.2. Demersul gândirii critice şi obstacolele care apar în 
calea lui 


Modalităţile de raportare critică a gândirii la ceva se 
consideră, de regulă, a fi două: acţional şi atitudinal. Ceea ce 
îi diferențiază pe adepții gândirii critice este ponderea 
acordată fiecărei modalităţi. Unii acordă o pondere mai mare 
activității de gândire, alţii atitudinii intelectuale. Există şi 
poziţii de mijloc. De altfel, toate poziţiile amintite se 
regăsesc chiar în modalitățile de definire a gândirii critice 
drept mişcare teoretică  instituționalizată sub sigla 
învățământului. 

Înainte de a trece în revistă aceste definiţii, se cuvine a lua 
în discuţie înțelesul atribuit gândirii în general, gândirii 
critice şi gândirii necritice în special. În cel mai larg sens, 
prin gândire se înţelege orice îi trece prin cap unui om la un 
moment dat (senzaţii, imagini, sentimente, amintiri, 
întrebări, anxietăţi, idei, probleme, vise etc.). Într-un sens 
mai restrâns, gândirea este înțeleasă ca o formă particulară 
de activitate mintală, implicată în rezolvarea de probleme, în 
planificarea de acțiuni, în studiul sistematic sau în apărarea 
unei poziţii dintr-o controversă. 

Gândirea ca activitate trebuie distinsă de sensibilitate. A 
gândi este un proces cognitiv utilizat pentru dobândirea sau 
stăpânirea cunoştinţelor despre lucruri, diferit de atitudinile 
emoționale în faţa lucrurilor. Ceea ce nu înseamnă că cineva 
care are emoţii puternice este neapărat ilogic, dar nici că o 
persoană logică este lipsită de emoţii. Dimpotrivă, oricine 

poate avea — în acelaşi timp — o minte logică şi sentimente 
pasionale, pe care le utilizează potrivit intențiilor sau 
scopurilor urmărite [Kelley, D., 1993, p. 1-2]. 

Din acest motiv, despre activitatea de gândire se spune că 
este intențională, adică îndreptată spre un anumit scop şi 
supusă reuşitei (susccesului) sau eşecului (insuccesului). Mai 
mult, se susține că ea ar fi o abilitate pe care fiecare o 
posedăm şi utilizăm într-o măsură oarecare şi pe care o 
putem îmbunătăţi prin antrenament. Sporirea performanţelor 
gândirii este imposibilă în afara respectării unor reguli şi 
strategii, întrucât acestea funcționează ca standarde de 
acțiune. Validitatea acestor standarde constituie obiectul de 
studiu al logicii generale, iar aplicabilitatea lor la problemele 
vieții de zi cu zi reprezintă domeniul logicii informale sau al 
gândirii critice. 

În limbajul obişnuit, termenul „critic” primeşte adesea 
conotații negative, precum: „a nu fi de acord cu opinia cuiva, 
uneori chiar cu opinia majorităţii”, „a nu te conforma (sau 
chiar a fi împotriva) unor cutume, unor reguli, unor norme” 
sau a fi „un nonconformist, un neadaptat, un dezident”. Dar a 
fi critic nu înseamnă numai raportare negativă la ceva, ci şi 
„un mod de a aborda şi rezolva problemele bazat pe 
argumente, convingătoare,  coerente-logic, raționale” 
[Dumitru, IL. A., 2000, p. 25- 26]. 

Dezvoltând cel de-al doilea sens al termenului „critic” şi 
aplicându-l activităţii de gândire, critica a fost înțeleasă fie 
ca o critică distructivă, fie ca o critică constructivă. Prin 
critica distructivă se urmăreşte „demolarea” ideilor altora în 
favoarea impunerii propiilor idei, procedând la o justficare a 
„ceea ce este greu (sau aproape imposibil) de justificat şi 
acceptat (de alţii)”. 

Atitudinea proprie acestui mod de gândire este de a fi 
mereu împotrivă şi de a ieşi în evidență mai mult din dorința 
de a te deosebi de ceilalți decât din motive întemeiate 
(raționale). Persoana care adoptă o asemenea atitudine are 
cele mai mari şanse de a se situa pe o poziţie de gândire 
necritică, întrucât nu admite alte opinii, convingeri sau 
credinţe decât ale sale 

O critică devine constructivă când urmăreşte Justificarea 
opiniilor şi credințelor unei persoane prin argumentare 
rațională (adică folosind argumente convingătoare) sau prin 
respingerea lor în cunoştinţă de cauză (fundamentat, 
întemeiat). Principalele atitudini promovate prin acest mod 
de gândire vizează maniera argumentării. Ele sunt îndoiala 
față de argumentele utilizate, respingerea sau acceptarea lor 
şi conferă şanse celui care le adoptă de a se situa pe o poziţie 
de gândire critică. 

Ca expresie a unor asemenea atitudini, termenul 
„gândire critică” se referă la un mod de gândire raţional 
(reasonable), metodic (reflective), permițându-i cuiva să 
determine ceea ce îl face să creadă sau să acționeze. A avea 
acest mod de gândire este totuna cu a poseda inteligență 
critică, adică o serie de capacităţi de raţionare şi acțiune 
practică. Numai prin dezvoltarea unor asemenea capacități 
sub forma abilităților de gândire critică se poate ajunge la 
evaluarea critică (care „implică atât ce este bun, cât şi ce este 
rău în raționarea cuiva”). 

Aceste abilittăţi sunt, în principal, următoarele [Thomson, 
A., 1996, p.2]: 

1) formularea clară a tezei sau problemei avansate (a 

punctului de vedere susținut); 

2) căutarea de temeiuri (reasons) pentru susținerea 

punctului de vedere adoptat; 

3) încercarea de a fi cât mai bine informat; 

4) utilizarea surselor demne de încredere, menţionându-le; 

5) luarea în discuţie a tuturor aspectelor unei situații, fără 

a pierde din vedere esențialul; 
6) trecerea în revistă a tuturor soluţiilor posibile, inclusiv 
a altor puncte de vedere; 

7) adoptarea (şi schimbarea) unei poziţii atunci când 

faptele şi argumentele o cer; 

8) atingerea preciziei maxim compatibile cu subiectul 

abordat; 

9) tratarea într-un mod metodic a părților unei 

argumentări complexe. 

Ce semnifică însă, în acest context, o „gândire necritică”? 
Prin ea se înţelege, de regulă, că cel ce o posedă are 
dificultăți cu utilizarea limbajului critic, respinge din start 
propunerile care nu sunt ale sale, aderă la opinii fără să-şi 
pună problema justificării lor, se bazează pe probe 
contradictorii şi foloseşte argumente contradictorii [Plantin, 
C., 1990, p. 269]. 

Pentru a distinge gândirea critică de gândirea necritică, 
dar mai ales pentru a înțelege cât mai clar despre ce este 
vorba în cazul gândirii critice, se apelează de obicei la 
modele intuitive şi la analogii cu jocurile din sport (baseball, 
tenis etc.), subliniindu-se rolul jucat de aptitudini, priceperi 
şi deprinderi în astfel de situaţii. 

Dialogul  copil-părinte desfăşurat în jurul întrebării 
obsedante a copilăriei „De ce?” constituie unul dintre 
modelele intuitive utilizate pentru înţelegerea gândirii critice. 
Semnificativ în cadrul lui este faptul că se bazează pe 
încercarea părintelui de a oferi o anumită întemeiere (reason) 
răspunsurilor sale, niciodată suficientă pentru satisfacerea 
curiozității copilului [Lee, $., 1997, pp. 1-2]. Cât priveşte 

analogiile cu jocurile sportive, semnificativă devine 
considerația că „«a juca jocul» raționării” presupune a 
respecta regulile şi strategiile lui [Kelley, D., 1993, p. 2], dar 
şi a fi bun într-o serie de activități precum tragerea 
concluziilor şi evaluarea evidenţei de care dispui [ Thomson, 
A., 1996, p. 2-3]. 

Analogiile cu jocurile sportive pun accent nu atât pe 
întemeierea susținerilor, cât pe abilitățile mentale angrenate 
în întemeiere. Abilitățile respective ar fi asemănătoare 
aptitudinilor fizice şi practice necesare obţinerii susccesului 
sportiv. Astfel, pentru a câştiga „jocul raționării” trebuie să-i 
cunoşti strategia, să fii bun în tragerea concluziilor şi în 
evaluarea evidenţei care le susține, să-ţi poți prezenta cu 
success raționamentele în faţa altora, să le recunoşti şi să le 
evaluezi pe ale lor sau să poţi judeca modul în care acestea le 
afectează pe ale tale. 

Revenind acum la modalităţile de definire a Gândirii 
critice ca disciplină de învățământ, se poate aprecia că ele 
accentuează aceleaşi probleme: dezvoltarea aptitudinilor 
critice (în special a inteligenţei) sub formă de abilități de 
raționare, aplicabilitatea acestora în viaţa de zi cu zi, jocul 
argumentelor în raționare ş.c.]. 

Diferenţele ce apar în definirea curriculară a gândirii 
critice depind de modul în care are loc raportarea la 
asemenea probleme, existând trei posibilități: 

1) accentuarea caracterului acțional al gândirii critice: 

această formă a gândirii ar constitui cel mai important 
gen de activitate intelectuală din viața obişnuită a 
omului; 

2) accentuarea caracterului atitudinal al gândirii critice: 

atitudinile faţă de credinţele sau opiniile susținute ar 
reprezenta miezul tare al gândirii critice (evaluarea); 

3) accentuarea caracterului instrumental al gândirii critice: 
gândirea critică ar fi abilitatea de a interveni argu- 
mentativ (raţional) în rezolvarea problemelor. 

Aşadar, o primă manieră de evidențiere a specificului 
gândirii critice ar consta în analiza genurilor de activități 
implicate în raționare sau, altfel spus, necesare bunei 
argumentări. Din acest punct de vedere se consideră că 
pentru dezvoltarea intelectuală a omului o importanță 
deosebită prezintă legătura dintre abilităţile necesare 
realizării gândirii critice şi activitățile de argumentare 
(vorbire), scriere şi citire care-i conferă substanță. 

Atunci când în literatura de specialitate se discută despre 
gândirea critică, practic sunt avute în vedere activităţile de 
argumentare critică, scriere critică şi citire critică împreună 
cu abilitățile pe care înfăptuirea fiecăreia le presupune. De 
pildă, atunci când un text face obiectul investigaţiei critice 
(gândirea critică = evaluarea aserțiunilor care-l alcătuiesc), el 
trebuie mai întâi înțeles (citirea critică = dezvăluirea 
conținutului informațional al aserțiunilor). Prin urmare 
citirea critică, înțeleasă ca activitate de descoperire a 
informației şi ideilor dintr-un text, precede gândirea critică, 
adică activitatea de evaluare a informaţiei şi ideilor pentru a 
decide ce anume poate fi acceptat şi crezut din textul 
respectiv. 

Activitățile de citire şi gândire critică constau dintr-o serie 
de operații sau acte mintale angrenate în atingerea unor 
obiective precum: 

1) definirea clară a termenilor utilizați; 

2) enunţarea precisă a tematicii abordate; 

3) susținerea afirmațiilor cu probe; 

4) specificarea cunoaşterii comune; 

5) explicarea excepțiilor de la regulă; 

6) explicitarea premiselor; 

7) deducerea logică a concluziilor din premisele asumate. 

Asemenea obiective ghidează nu doar citirea şi gândirea 
critică. Ele sunt prin excelență argumentative, călăuzind şi 
scrierea critică. Din cauză că jocul argumentelor constituie 
esența tuturor acestor activități, abilitățile de argumentare 
sunt cele care dobândesc pondere decisivă în demersul 
gândirii critice. Abilităţile generale pe care gândirea critică 
astfel înțeleasă le presupune au fost sistematizate după cum 
urmează |Lee, S., 1997, p. 2-5]: 

1) a fi capabil să înţelegi raționarea şi argumentele altora: 
când îți oferă ei argumente (reasons) şi ce fel de 
argumente îţi oferă?; 

2) a fi capabil să evaluezi raționamentele şi argumentele 
celorlalți: care argumente sunt corecte şi care nu?; 

3) a fi capabil să raționezi tu însuţi şi să creezi argumente 
proprii: când să foloseşti argumente puternice şi când 
nu? 

Cea de-a doua manieră de evidenţiere a specificului 
gândirii critice ar consta în adoptarea uneia dintre atitudinile 
posibile cu privire la susţinerile (claims) şi argumentele de 
care te loveşti în viaţa de zi cu zi [| Moore, B. N. & Parker, R., 
1989, p. 3, 12-13]: 

1) acceptarea lor: credinţa (7he belief) că sunt adevărate; 

2) respingerea lor: credinţa că sunt false; 

3) suspendarea judecății cu privire la ele: abținerea de la 
vreo credință privind adevărul sau falsitatea lor. 

Suportul unei asemenea concepţii este de natură 
epistemică, aşa cum sunt şi credințele la care se referă. 
Epistemologic, se consideră că un sistem de credință este un 
set al propoziţiilor sau enunțurilor care reprezintă starea 
doxastică sau starea credală a unei persoane la un moment 

dat. Mai mult, se admite că el constă din propoziţiile pe care 
o persoană le acceptă fie explicit, fie implicit ca adevărate în 
acel moment. 

O astfel de reprezentare se bazează pe concepţia că o 
persoană sau un cercetător poate adopta (la un moment dat) 
una din cele trei posibile atitudini faţă de un enunţ dat sau de 
o propoziţie p: 

1) a crede că p sau a accepta (că) p; pe scurt Bp; 

2) a nu crede că p sau a respinge p; pe scurt Rp; 

3) a suspenda sau a te abţine de la judecata cu privire la p, 

pe scurt Sp. 
Respingerea lui p este asumată ca semnificând acceptarea 
negaţiei lui p (simbolic: —p) şi este redată prin formula: Rp 
— B—p. Suspendarea sau abţinerea de la judecată înseamnă 
că cineva nici nu crede, nici nu respinge o propoziție dată, 
altfel spus: Sp o —Bp & —B-p. 

În terminologia specială a ser-credinţelor, acceptarea unei 
propoziţii înseamnă că ea aparţine sistemului de credință al 
cuiva, respingerea înseamnă că negația propoziției aparține 
sistemului, iar abţinerea înseamnă că nici propoziția, nici 
negația ei nu aparțin sistemului de credință respectiv 
[Hilpinen, R., 1997, p. 3-4]. 

În terminologia gândirii critice, cele trei posibile atitudini 
vizavi de susținerile şi argumentele utilizate în soluționarea 
problemelor de care ne lovim zilnic sunt interpretate în 
termenii  credibilității, ne-credibilității şi a-credibilității 
rațiunilor (reasons) pe care ne sprijinim în raporturile cu 
ceilalți. 

Reluând problema evidențierii specificului gândirii critice 
din prisma definiţiilor care i s-au dat, a mai rămas de discutat 
poziția intermediară, adică cea care defineşte gândirea critică 
drept abilitate de raționare, punând accent pe caracterul ei 

instrumental. Adepții acestei poziții susţin că, printr-o astfel 
de abilitate, suntem în stare de a oferi temeiuri (reasons) 
pentru credințele şi acțiunile noastre, pentru analiza şi 
evaluarea raționamentelor altora, pentru mai buna clasificare 
şi construcție a argumentelor. 

Potrivit lor, aptitudinile necesare înfăptuirii acestui tip de 
gândire sunt, în principal, următoarele [Thomson, A., 1996, 
p. 2]: 

1) recunoaşterea premiselor (reasons) şi concluziilor; 

2) explicitarea asumpţiilor sau presupozițiilor tacite; 

3) tragerea concluziilor; 

4) aprecierea temeiurilor (evidence) şi evaluarea 

enunțurilor; 

5) autorizarea (warranting) concluziilor; 

6) utilizarea clară şi distinctă a limbajului. 

La ce folosesc toate tipurile de aptitudini dezvoltate şi 
necesare în cadrul gândirii critice? Altfel spus, care este 
importanța gândirii critice în existența umană? De ce e 
necesar să învăţăm a gândi critic? Punerea acestor întrebări 
însemnă, de fapt, a supune discuţiei şi statutul de care se 
bucură gândirea critică în învăţământ, nu doar în viața de zi 
cu zi. Pentru ca un asemenea lucru să fie posibil, automat 
trebuiesc avute în vedere şi obstacolele de care se loveşte 
aici. 

Atunci când se demonstrează în ce constă importanţa 
gândirii critice pentru întreaga existență a unui individ, sunt 
analizate efectele exersării ei şi avantajele pe care le produce 
în viaţa lui reală [Lee, $., 1997, p. 11-32]: 

1) plăcerea în sine a exerciţiului sau jocului gândirii 

critice; 

2) determinarea a ceea ce este mai bine de crezut şi făcut; 

3) atingerea succesului în carieră; 

4) auto-împlinirea, auto-realizarea individuală sau „auto- 

apărarea prin logică” (logic self-defense); 

5) rolul vital jucat în orice guvernare democratică. 
Obstacolele de care se loveşte această imagine sunt 
identificabile de altfel şi în cazul logicii informale. 

Să le prezentăm în cele imediat următoare, contra- 
argumentând de fiecare dată la argumentele în favoarea 
admiterii lor, deci argumentând pentru nevoia de abordare 
critică a gândirii şi informală sau ne-formală a logicii. De 
precizat e faptul că — strict din perspectiva gândirii critice — 
în cazul primelor trei obstacole problemele ridicate vizează 
exersarea aptitudinilor celor aflați în situația de a gândi 
(deopotrivă instruiți şi formatori), iar în cazul celui de-al 
patrulea privesc conservatorismul şi interesele non ştiinţifice 
ale acestora. 

Un prim obstacol îl constituie credința că raționarea s-ar 
opune expresiei emoţionale, imaginației şi creativității. 
Argumentul adus în sprijinul acestei opinii este acela că 
omul ca ființă logică nu poate fi în acelaşi timp şi o ființă 
emoțională, imaginativă sau creativă. Contra-argumentul 
este că raţionarea şi gândirea critică sunt procese creative şi 
imaginative în elaborarea argumentelor necesare susținerii 
unei cauze, implicând atitudini emoționale, alegerea şi 
utilizarea argumentelor, adică elemente de logică informală. 

Un alt obstacol ţine de credința că gândirea critică şi 
logica informală ar fi mai degrabă distructive decât 
constructive. Argumentul în favoarea unei atari credințe 
accentuează asupra criticii de dragul criticismului, cel mai 
adesea axată pe aspectele triviale ale problemei, pe 
agresivitate verbală şi umilință. Contra-argumentul la această 
poziție subliniază stereotipia abordării, întrucât scopul 
gândirii critice este de a ajuta la producerea celor mai bune 

argumente, iar cel al logicii informale de a analiza 
argumentele înşelătoare pentru a le elimina din argumentare 
şi nu pentru a le folosi sofistic. În consecință, scopul 
fiecăreia dintre cele două intreprinderi este constructiv şi nu 
distructiv. 

Al treilea obstacol constă în neîncrederea pe care 
individul uman o are faţă de semeni în general, în special 
față de „gânditorul critic” şi „utilizatorul informal” al logicii. 
Se argumentează că prin gândire critică şi logică informală 
omul poate fi manipulat, în sensul de a lua argumentele slabe 
ca argumente puternice şi invers. Contra-argumentul 
accentuează asupra faptului că nu manipularea este 
responsabilă de substituirea argumentelor, ci incapacitatea 
individului respectiv de a le recunoaşte slaba întemeiere, 
adică lipsa aptitudinilor elementare de gândire critică şi slaba 
aplicabilitate a logicii la limbajul natural. 

În fine, un alt obstacol ar ţine de inconfortul pe care 
majoritatea oamenilor îl simt în prezenţa gândirii critice şi a 
elementelor neformale din raționare. Argumentul e acela că 
omul este înclinat spre căutarea evidenței/datelor favorabile 
susținerii credințelor sau justificării acțiunilor, iar nu spre 
schimbarea acestora. Contra-argumentul explică atitudinea 
de disconfort prin rezistenţa la nou şi schimbare a omului, 
care contravine spiritului gândirii critice de a înlătura 
obişnuinţele şi stereotipurile. 

Aşadar, obstacolele care apar în faţa gândirii critice şi 
logicii informale (cu toate diferențele de statut, de 
perspectivă şi de conţinut dintre aceste discipline) ţin — ca şi 
argumentele sau contra-argumentele în favoarea lor — tot de 
viața reală a fiecărui individ. Altfel spus, chiar în cazul 
acestor obstacole practica argumentării critice şi informale 

se situează „dincolo” de curriculm, în vreme ce atitudinile 
teoretice rămân adeseori ancorate în conservatorismul lui. 
După cum am văzut, între obstacole şi-a făcut loc 
reticenţa pe care unii dintre oamenii de învățământ o arată 
față de disciplinele Gândirii critice şi Logicii informale. 
Eliminarea reticenţei față de cele două discipline necesită o 
dezvoltare teoretică separată a lor (în sensul delimitări 
domeniilor, comptențelor şi aparatului conceptual), iar 
atitudinile negative impun o aplicare complementară a 
deprinderilor dezvoltate de ele în practica argumentativă. 
Deoarece unii autori identifică gândirea critică cu „analiza 
argumentelor” (de văzut, ca exemplu, Herrick, J. A., Critical 
Thinking: The Analysis of Arguments, 1991), câteva 
considerații legate de metoda analizei se impun pentru a 
înțelege şi punctul lor de vedere. Aceste consideraţii vor fi 
restrânse aici doar la legătura dintre formele principale în 
care analiza se realizează astăzi şi la evoluţia genului de 
filosofie contemporană care le promovează şi dinspre care 
ele au fost extinse spre analiza logică a argumentelor. 
Direcţiile evoluţiei filosofiei analitice corespund, în linii 
mari, evoluţiei celor două metode utilizate de această 
filosofie: analiza formală şi analiza neformală. Fiecare 
metodă realizează o analiză logică a limbajului, dar se 
deosebesc în funcție de practica analitică promovată. Deşi 
fiecare reduce obiectul cercetării la limbaj, limbajul avut în 
vedere e diferit: fie limbajul ideal al logicii sau cel canonic al 
ştiinţei (pentru analiza formală), fie limbajul natural sau 
comun al omului de rând (pentru analiza neformală). De pe 
poziţiile lor, rostul filosofiei revine la a clarifica gândirea 
prin soluţionarea problemelor de limbaj. 
Analiza formală apelează la instrumentele logicii 
matematice moderne, absolutizând rolul câte unei teorii 

logice particulare (pe care o transformă într-un standard de 
raționalitate valabil pentru orice limbaj) şi construind 
limbaje logice artificiale, cu o structură sintactică şi 
semantică bine precizată. Ea s-a dezvoltat sub forma mai 
multor variante logice (extensionaliste sau intensionaliste) şi 
este marcată de numeroase controverse matematice 
(algebrism, intuiționism ş.c.].). Cele mai cunoscute direcții 
sau curente înregistrate sub numele său sunt: 

1) atomismul logic: propune o epistemologie empiristă, o 
teorie a semnificației şi o ontologie pluralistă, fiind 
promovat îndeosebi de către reprezentanții şcolii de la 
Cambridge; 

2)  empirismul logic: manifestă predilecție pentru 
problematica filosofică generată de ştiinţă, efectuează 
analiza ştiinţei în contextul justificări şi sub forma 
logicii ştiinţei, promovează o atitudine antimetafizică şi 
elaborează o teorie empiristă despre semnificație, fiind 
cultivat mai ales în cadrul Cercului de la Viena şi de 
către unii reprezentanți ai Şcolilor de logică şi filosofie 
de la Lwov şi Varşovia, Cambridge, Oxford şi Paris; 

3) empirismul pragmatic: încearcă să elimine din analiză 
entitățile abstracte, respinge dihotomiile limbajului 
promovate de empirismul logic (în special dihotomia 
enunțuri analitice — enunțuri sintetice) şi elaborează o 
concepţie pragmatică despre cunoaştere şi verificare, 
fiind promovat îndeosebi în S.U.A. de pe poziţii 
pragmatiste. 

Reprezentanţii analizei formale au urmărit, în principal, să 
dezvăluie deficienţele majore ale limbajului natural 
(polisemantismul, echivocitatea, ambiguitatea), dar cel mai 
adesea le-au exagerat din dorința de a traduce propoziţiile 
filosofiei şi ştiinţei în limbajele ideale construite. Potrivit 

unui atare deziderat, ei interpretează problemele filosofice de 
ordinul întâi (specifice filosofiei clasice, acestea se referă la 
natura lumii exterioare şi la raporturile omului cu ea) ca 
rezultat al neconcordanțelor dintre forma lingvistică şi forma 
logică prin care se exprimă, transformându-le în probleme 
filosofice de ordin secund (referitoare la înţelesul noţiunilor 
prin care filosofii gândesc lumea şi raporturile omului în 
cadrul ei). 

Analiza neformală este o orientare relativ neunitară a 
filosofiei analitice, dezvoltată în cadrul Şcolilor de la 
Cambridge şi Oxford. A mai fost denumită „filosofie 
lingvistică” sau „pozitivism terapeutic” şi s-a axat pe analiza 
limbajului obişnuit. Se caracterizează prin interpretarea 
limbajului nu doar ca un cod (cum face analiza formală), ci 
ca o sumă de acţiuni (comunicaţionale, inferențiale, 
limbajiere etc.) prin care omul se raportează la lume. Astfel, 
limbajul de zi cu zi cade sub tirul unei abordări speciale 
(obiect al analizei şi mijloc de vehiculare a rezultatelor 
analizei), permiţând extinderea mobilului cercetării şi asupra 
argumentării, eticii, esteticului, jurisprudenţei sau religiei. 

Datorită acestui fapt şi a concepției despre semnificație 
(ca întrebuințare sau uzaj al expresiilor), analiza neformală 
capătă un caracter aparent nesistematic (în sensul lipsei unor 
principii ferme acceptate în mod general). În acest cadru, 
problemele filosofice — de ordinul I şi II — sunt interpretate 
doar ca simple încurcături de limbaj datorate utilizării 
neadecvate a expresiilor (în alte contexte decât cele pentru 
care ele au o utilizare normală). Soluţionarea lor se bazează 
pe modul de utilizare a termenilor teoretici în limbajul 
obişnuit şi pe reducerea semnificației acestora la 
întrebuinţări standard [Grecu, C., 1982, p. 53-67]. 

Gândirea critică necesită cunoaşterea elementelor de bază 
ale analizei logice a limbajului, în fiecare din ipostazele ei, 
dar mai ales — cum deja am văzut — dezvoltarea unor abilităţi 
de analiză privitoare la raționarea sau argumentarea corectă. 
De aceea, se consideră că a gândi critic înseamnă mai mult 
decât o corectă înțelegere a procedurilor logice. 

Din aceleaşi motive, despre gândirea critică se mai spune 
că încorporează şi o componentă filosofică: întemeierea 
cunoaşterii (evidenţa, temeiurile, sursele argumentării), 
modurile raționării (deductiv, inductiv, abductiv) şi 
corectitudinea gândirii (semnificație, adevăr, validitate). 
Aceste trei elemente sunt, de altfel, chiar mijloacele prin care 
se realizează joncțiunea dintre filosofie, logică şi gândirea 
critică. 

Alte elemente care induc asemănări între gândirea critică 
şi logica informală ţin de vocația lor pedagogică 
(structurarea activităților de învăţare a gândirii critice şi 
corecte) şi de utilizarea unui limbaj încă nefixat specific 
(flotant, interdisciplinar). Cu toată prezența elementelor de 
asemănare, logica informală şi gândirea critică nu se 
confundă nici ca practici de argumentare, nici ca discipline 
de învățământ [Plantin, C., 1990, p. 261-262]. 

Inconfundabilitatea le este asigurată, în primul rând, de 
faptul că gândirea critică este o activitate curentă care 
depăşeşte cu mult cadrul argumentării, în vreme ce logica 
informală face din argumentare un subiect propriu şi 
specializat. În al doilea rând, gândirea critică este o abilitate 
sau o atitudine evaluativă şi interogativă de raționare, pe 
când logica informală este un studiu metodic centrat pe 
argumente. 

În fine, dar nu în ultimul rând, gândirea critică şi logica 
informală sunt inconfundabile curricular, deoarece ocupă în 

majoritatea planurilor de învățământ poziţii distincte, deşi 
vecine: logica informală are tendința de a deveni un curs 
autonom, oferit de departamentele de filosofie, în timp ce 
gândirea critică desemnează atât un curs separat, cât şi o 
metodologie generală aplicabilă tuturor disciplinelor de 
învăţământ. 


2.3. Gândirea critică şi analiza logică a argumentelor 


Atât aplicaţiile filosofiei în viața cotidiană, cât şi 
parcursul zilnic al gândirii critice sau logicii informale 
presupun asigurarea unor raționamente corecte pentru 
susținerea punctelor de vedere promovate. Practica 
argumentării constă, de altfel, în oferirea de temeiuri 
concludente pentru acceptarea sau susținerea unei poziții sau 
alta, devenind o dezbatere de alternative posibile, realizată 
cu instrumentele raţionării şi în limitele conferite de legitățile 
logicii. 

Astăzi, gândirea obişnuită se instituie în obiect de 
aplicație pentru filosofie, alături de evenimentele şi 
obiceiurile vieţii zilnice, iar exersarea abilităților sau 
aptitudinilor intelectuale şi imaginative devin instrumente 
predilecte ale gândirii critice. Astfel, centrându-se pe 
argumentare, filosofia dobândeşte statut de gândire critică, în 
vreme ce gândirea critică devine filosofie aplicată. 

Cum logica reprezintă studiul structurilor generale de 
gândire, a raționamentelor valide şi a argumentării corecte, 
nici un demers nu poate face abstracţie de instrumentele sale. 
Ea oferă gândirii nu doar instrumentarul necesar, ci şi cadrul 
de care are nevoie pentru funcționarea normală, pentru a nu 
cădea în patologic. Căderea gândirii în patologic se petrece 

atunci când raționamentele nevalide (sofismele, de exemplu) 
sunt substituite raționamentelor valide, în baza unei structuri 
logice asemănătoare. [McInerney, P. K., f.a., p. 15-19]. 

Raționamentele sunt succesiuni de afirmaţii care conduc 
la o concluzie. Un raționament este valid dacă forma lui 
logică garantează adevărul concluziei, atâta timp cât 
premisele lui sunt adevărate. Altfel spus, raționamentele 
valide „transmit” adevărul de la premise la concluziile lor, 
ceea ce nu înseamnă că validitatea formei unui raţionament 
ne-ar spune că premisele lui sunt adevărate sau false. Chiar 
dacă premisele sunt false, raționamentul poate avea o formă 
validă. Raționamentele nevalide sunt acelea ale căror forme 
logice nu garantează adevărul concluziei, chiar dacă 
premisele lor sunt adevărate. 

Raționamentele pentru care problema validității se pune 
în termenii de mai sus sunt raționamente deductive şi, 
exprimate în limbaj natural, alcătuiesc modul deductiv de 
gândire. Acest mod se bazează pe o inferenţă de la general la 
particular, adică pe derivarea unei propoziţii, numită 
concluzie, din alte propoziții, numite premise. În cele ce 
urmează vom zăbovi asupra lor mai mult datorită 
exemplarității de care dau dovadă în argumentare, lăsând 
deoparte problematica  raționamentelor care intră în 
alcătuirea altor moduri de gândire stipulate în literatura de 
specialitate (retroductiv, inductiv sau abductiv). 

O remarcă doar: când derivarea concluziei urmează 
traseul de la particular la general, se spune că avem de-a face 
cu un mod inductiv de gândire. Raţionamentele care-i dau 
consistență se caracterizează prin faptul că dacă au premise 
adevărate, acestea susțin concluzia, dar nu o garantează. 
Caracteristic pentru raționamentele inductive este şi faptul 
că, material vorbind, concluzia conţine o informaţie care nu 


87 


se regăseşte în premise. În vreme ce raţionamentele 
deductive îşi demontrează sau nu în mod formal concluziile, 
cele inductive doar asigură un suport material mai slab, sau 
mai puternic, pentru concluziile lor. 

Forma standard a  raționamentului deductiv este 
silogismul. EI a fost evidenţiat încă din Antichitate de către 
Aristotel şi se foloseşte astăzi îndeosebi cu sensul de 
inferență deductivă în care concluzia decurge din două (şi 
numai două) premise. O altă întrebuințare care i s-a dat în 
timp vine în atingere cu problematica actuală a gândirii 
critice: evaluarea logică a argumentelor. 

Dacă argumentele construite pe structura modului 
deductiv de gândire — raționamente deductive formulate în 
limbaj natural şi vehiculând sub formă de propoziţii un 
oarecare conținut informaţional — se conformează legilor 
silogismului, respectându-le cerinţele, spunem despre ele că 
sunt „corecte”, „bune”, „sănătoase” sau „tari” şi le asimilăm 
raționamentelor valide. Dacă nu, le asimilăm raționamentelor 
nevalide, catalogându-le ca fiind „incorecte”, „rele”, 
„înşelătoare” sau „slabe”. 

Există mai multe forme de silogism, pe care literatura de 
specialitate le tipologizează de obicei în funție de două 
criterii | Crăciun, D., 2000, p. 83-85, 126-127]: 

1) tipologizarea silogismelor după natura premiselor pe 

care le conţin: 

A) silogismul categoric, în care atât premisele, cât şi 
concluzia sunt propoziţii categorice (propoziții în 
structura cărora ceva, numit predicat logic, se afirmă 
sau se neagă despre altceva, numit subiect logic): 


Toţi oamenii sunt muritori M—P 
Socrate este om S—M 

Deci, Socrate este muritor S—P 


B) silogismul ipotetic, în care una dintre premise este o 
propoziţie compusă de formă condiţională (realizată 
prin relaționarea a două propoziții simple, categorice, 
cu ajutorul unui operator logic de forma „dacă ... 
atunci” şi simbolizată p — q), iar cealaltă premisă şi 
concluzia sunt propoziții categorice (notate simbolic 
cu p, respectiv q — dacă sunt afirmative şi cu —p, 
respectiv —q — dacă sunt negative): 

a) modus ponendo ponens, adică silogismul sau 
metoda (modus) care, afirmând  (ponendo) 
antecedentul unei implicații, afirmă (ponens) şi 
consecventul ei: 


Dacă plouă, atunci trotuarul este ud p—q 
Plouă p 





Deci, trotuarul este ud q 


b) modus tollendo tollens, adică silogismul sau 

metoda (modus) care, negând  (7ollendo) 
consecventul unei implicaţii, neagă (7ollens) 
totodată şi antecedentul ei: 


Dacă plouă, atunci trotuarul este ud p—q 
Trotuarul nu este ud —q 





Deci, nu plouă —p 

C) silogismul disjunctiv sau alternativ, în care una 
dintre premise este o propoziție compusă disjunctivă 
(realizată prin relaționarea a două propoziții simple, 
categorice, cu ajutorul unui operator logic numit 
disjuncție, se exprimă cel mai adesea în limba 
română prin cuvintele „sau”, „ori, „fie” şi se redă 
simbolic cu p v g, în cazul disjuncției neexclusive, 
sau cu p + q, în cazul disjuncției exclusive), iar 
cealaltă premisă şi concluzia sunt propoziţii 
categorice (notate simbolic cu p, respectiv q — dacă 
sunt afirmative şi cu —p, respectiv —q — dacă sunt 
negative): 

a) modus tollendo-ponens, adică silogismul sau 
metoda (modus) care, negând (7ollendo) unul din 
membrii unei disjuncţii presupus adevărate, afirmă 
(ponens) în mod necesar celălalt membru, întrucât 
disjuncţia nu poate fi adevărată dacă ambii săi 
membri sunt falşi: 


In concediu, se merge la munte 
sau (se merge) la mare pvqg 
In concediu, eu nu merg la munte —-p 





Deci, în concediu, eu merg la mare q 
sau 
In concediu, se merge la munte 


sau (se merge) la mare pvqg 
In concediu, eu nu merg la mare —q 





Deci, în concediu, eu merg la munte  p 

sau 


Orice părinte este ori tată, ori mamă p + q 
Eu nu sunt mamă m, 





Deci, eu sunt tată p 
sau 


Orice părinte este ori tată, ori mamă p + q 
Eu nu Sunt tată —p 





Deci, eu sunt mamă q 


b) modus ponendo  tollens (aplicabil numai 
disjuncţiei exclusive), adică silogismul sau metoda 
(modus) prin care, afirmând (ponendo) un membru 
al unei disjuncții tari presupus adevărată, se neagă 
(follens) în mod necesar celălat membru, întrucât 
disjuncţia exclusivă nu ar putea fi adevărată dacă 
fiecare membru al ei este luat ca adevărat 


Orice părinte este ori tată, ori mamă p + q 
Eu sunt mamă q 





Deci, eu nu sunt tată -p 
sau 


Orice părinte este ori tată, ori mamă p + q 
Eu sunt tată p 

Deci, eu nu sunt mamă —q 


2) tipologizarea silogismelor după numărul premiselor pe 
care le conţin, categoriile de silogisme obţinute 
alcătuind clasa silogismelor „complexe” (întrucât nu 
sunt prezentate sub forma canonică cu trei propoziţii) şi 
fiind studiate în toate tratatele de retorică de la Aristotel 
încoace (întrucât bogăţia de raționamente deductive 
depăşeşte cadrul formalului, iar ordinea în care 
premisele şi concluzia lor se enunță în practica 
argumentării nu coincide, cel mai adesea, cu forma 
standard a silogismului): 

A) entimema: 
a) este o structură silogistică prescurtată, în care una 
dintre premise sau concluzia nu sunt enunțate, 
fiind subînţelese: 


[Toate poligoanele cu laturi şi unghiuri congruente sunt 
regulate] — premisa majoră subînțeleasă 

Unele patrulatere au laturile şi unghiurile congruente — 
premisa minoră explicitată 


Unele patrulatere sunt poligoane regulate 


b) forma de argument ce se poate construi cu 
ajutorul acestei structuri silogistice este cea a 
argumentului silogistic prescurtat şi exprimă 
tendința naturală a omului de a eluda ceea ce 
consideră de la sine înţeles: 

b) argument în care concluzia este susținută 
silogistic fără a se menţiona explicit ambele 
premise: 

Unele patrulatere sunt poligoane regulate, deoarece au 
laturile şi unghiurile congruente 


sau 


Toate poligoanele cu laturi şi unghiuri congruente sunt 
regulate, deci pătratele sunt poligoane regulate 


b-) argument în care se enunță numai premisele, 
extragerea  concluziei fiind considerată de 
ordinul evidenţei: 


Nici un recidivist nu poate fi angajat, ori unii dintre 
candidaţi sunt recidivişti 


B) polisilogismul şi soritul: 

a) polisilogismul: este un lanţ de două sau mai 
multe silogisme simple, în care concluzia fiecărui 
silogism (afară, fireşte, de ultimul) funcționează ca 
premisă în cel următor, silogismele simple din 
structura polisilogismului putând fi de aceeaşi 
figură sau de figuri diferite: 


Nici un D nu este E 
Toți C sunt D 





deci, Nici un C nu este E 
Toți B sunt C 





deci, Nici un B nu este E 
Unii A sunt B 

deci, Unii A nu sunt E 


b) soritul: este un polisilogism în care concluziile 
intermediare nu se enunţă, ci se subînţeleg: 


Nici un D nu este E 
Toţi C sunt D 
Toți B sunt C 
Unii A sunt B 





deci, Unii A nu sunt E 


c) forma de argument ce se poate construi 
pornind da la structura polisilogismelor, mai 
ales de la structura soritului, este argumentul 
„grămezii” (s6ros), în care premisele sunt 
multiplicate şi înlănţuite în număr nedeterminat 
ca într-o grămadă (asemeni boabelor de grâu): 


Nici un nou-născut nu este fără părinți 
Toţi oamenii au fost nou născuți 

Toţi copii sunt oameni 

Unii bastarzi Sunt copii 





deci, Unii bastarzi nu sunt fără părinţi 


B) epicherema: 

a) este un alt mod de extindere a silogismului, 
îmbrăcând forma unui raționament deductiv 
complex, în care apar ca verigi mai multe 
entimeme (cu câte o premisă suprimată) 

Nici un A nu este B, pentru că toți A sunt C 
Toți C sunt B, pentru că sunt D 
Unii E sunt C 





deci, Unii E nu sunt A 


b) forma de argument ce se poate construi cu 
ajutorul acestei structuri silogistice este cea a unui 
aport de argumente (probe sau locuri comune) la 
premisele considerate prea puţin convingătoare: 


Toată Europa este democratică, democrația 
înseamnă suveranitatea poporului şi presupune 
participarea la vot, ori România face parte din 
Europa, deci, ea este democratică 


Din sinteza de mai sus reiese că, pornind de la forma 
logică a raționamentelor valide, se pot construi argumente 
care din punct de vedere formal să fie corecte, dar 
defectuoase din punct de vedere al înţelesului sau 
conţinutului (exemplul cu bastarzii). Am arătat în treacăt şi 
că există construcții argumentative care, bazându-se pe unele 
similitudini de formă cu raționamentele valide, încalcă totuşi 
regulile corectitudinii logice, conducând la sofisme. 

Sofismele sunt argumente înşelătoare construite pe 
structura logică a raționamentelor nevalide şi care sunt luate 
drept argumente bune datorită faptului că forma lor prezintă 
asemănări cu cea a raționamentelor valide. Putem 
exemplifica situaţiile de acest gen după cum urmează 
[Mclnerney, P. K., f.a., p.16-17]: 

1) raționamente valide: 

Dacă piatra loveşte geamul, 
atunci geamul se sparge 
Piatra loveşte geamul 





deci, Geamul se sparge 
sau 
Dacă piatra loveşte geamul, 


atunci geamul se sparge 
Geamul nu se sparge 





deci, Piatra nu loveşte geamul 


2) sofisme: 

Dacă piatra loveşte geamul, 
atunci geamul se sparge 
Geamul se sparge 





deci, Piatra loveşte geamul 
sau 
Dacă piatra loveşte geamul, 


atunci geamul se sparge 
Piatra nu loveşte geamul 





deci, Geamul nu se sparge 


Exemplele de mai sus arată că nu întotdeauna concluziile 
sofismelor sunt false şi că adevărul premiselor nu garantează 

adevărul concluziei. Comentând primul exemplu de sofism, 
prima premisă ne asigură că există un singur mod de 
spargere a geamului (lovindu-l cu piatra), iar a doua premisă 
ne arată că geamul se sparge. Dar, în realitate, există şi alte 
modalități în care se poate sparge geamul, motiv pentru care 
din faptul că geamul se sparge nu putem infera în mod 
necesar faptul că piatra îl loveşte. 

Argumentele de tip sofistic intervin adesea în justificările 
de care ne folosim în viața obişnuită. Identificarea lor este 
imposibilă sau greu de realizat în lipsa antrenamentelor de 
gândire critică prin care luăm în stăpânire problematica de 
bază a silogismului, ca formă standard a raționamentului 
deductiv (structura silogismului, validitatea silogismului, 
regulile generale ale silogismului). 

Posibilitatea cea mai la îndemână de a stăpâni această 
problematică ne este oferită de silogismul categoric, la 
rândul lui considerat drept forma standard a silogimului. 
Sintetic, problematica silogismului categoric poate fi 
rezumată după cum urmează |Robrieux, J.-J., 1993, p. 16-19; 
Crăciun, D., 2000, p. 126-133]: 

1) structura formală a silogismului categoric, 

independentă de conținutul empiric al termenilor: 

A) premisa majoră, care redă sub forma unei judecăţi 
sau propoziţii categorice o lege generală şi în care 
predicatul, numit „termen major”, este predicatul 
concluziei (în exemplu: 7ofi oamenii sunt muritori 
este premisa majoră, „oamenii” reprezintă subiectul 
logic al premisei majore, iar „muritori” predicatul ei 
logic), judecata sau propoziţia având următoarea 
structură sau formă logică: 


Toţi M sunt P 

B) premisa minoră, care redă sub forma logică a unei 
judecăţi sau propoziţii categorice un fapt particular şi 
în care subiectul, numit „termen minor”, este 
subiectul concluziei (în exemplu: Socrate este om 
reprezintă premisa minoră, „Socrate” este subiectul 
acestei premise, iar „om” este predicatul ei): 


S este M 


C) concluzia, care redă sub forma logică a unei 
judecăţi sau propoziţii logice un fapt particular inferat 
din premise în baza unui termen — numit „termen 
mediu” şi notat cu M (în exemplu: termenul „om”) — 
care deşi nu figurează în concluzie mijloceşte relația 
dintre S şi P ca termeni extremi (minor şi major), 
făcând posibilă relaționarea concluziei cu premisele 
(în exemplu: concluzia este redată de expresia Deci, 
Socrate este muritor): 


S este P 


2) validitatea silogismului categoric, care vizează 
modalitatea lui de a se conforma regulilor logicii atunci 
când ajunge la o concluzie în mod necesar adevărată 
asumând că premisele sunt adevărate: 

A) conformarea lui la regulile logicii sub forma 
figurilor şi modurilor silogistice: 

a) figurile silogistice reprezintă maniera în care cei 
trei termeni conținuți doi câte doi în premise şi 
concluzie (termenul major, termenul mediu, 
termenul minor) apar în premise: 

a) figura întâi, în care termenul mediu este 
subiectul majorei şi predicatul (sau, dacă 
preferăm, atributul) minorei: 





M—P 
S—M 
SR 


a2) figura a doua, în care termenul mediu este 
predicatul celor două premise: 





P—M 
S—M 
S—P 


a3) figura a treia, în care termenul mediu este 
subiectul ambelor premise: 





M—P 
M—S 
Se 


a4) figura a patra, în care termenul mediu este 
predicatul majorei şi subiectul minorei: 





P—M 
M—S 
S—P 

b) modurile silogistice reprezintă maniera în care 
cei trei termeni (redați prin variabilele logice 5, P, 
M, întrucât îşi pot modifica conţinutul 
informațional sau semnificaţia logică) sunt aranjați 
după constantele (expresii care conservă forma 
logică a propoziţiilor) cu care se însoțesc în 
premise şi concluzie: 

b,) constantele numite  „cuantori” sau 
„Ccuantificatori” (întrucât, marcând cantitatea, 
redau extensiunea termenului, adică clasa de 
obiecte la care se referă termenul, alcătuită în 
virtutea însuşirilor lor comune -— atribute, 
proprietăţi, determinaţii —, altfel spus în virtutea 
intensiunii termenului), care sunt: 

b.) cuantificatorul universal („toţi”, nici un”, 
„oricare” etc.), propoziţiile în care însoţeşte 
subiectul logic (care, în exemplul anterior, 
este S$) numindu-se propoziţii universale şi 
având forma Toți S sunt P, Nici un S nu este 
P, Oricare S este P etc.; 

b. ) cuantificatorul particular („unii”, „câţiva”, 
„0 parte” etc.), propozițiile în care însoţeşte 
subiectul logic numindu-se propoziţii 
particulare şi având forma Unii $ sunt P, 
Câţiva S sunt P, O parte din S nu sunt P etc.; 

b, ) cuantificatorul existențial: „există cel 
puţin un”, care poate fi interpretat fie în sens 
universal (redând întreaga extensiune a 
termenului), fie în sens particular (redând 
doar o parte din extensiunea termenului), 
propozițiile în care însoţeşte subiectul logic 

putând fi — potrivit interpretării pragmatice, 
nu semantice, date — universale (Există S 
care e P: „Există viaţa, care se manifestă pe 
Pământ”) sau particulare (Există cel puţin un 
S care e P: „Există cel puţin o formă de viaţă 
care se manifestă pe Pământ” ş.a.); 
b>) constantele numite „calificatori” (întrucât 
arată calitatea propoziţiilor categorice de a 
afirma sau nega predicatul logic față de 
subiectul logic), care sunt: 
b>) calificatori afirmativi („sunt”, „este” 
ş.c.l.), propoziţiile în care apar fiind 
universal-afirmative (notate simbolic cu a 
sau A, sunt de forma 7ofi S sunt P) şi 
particular-afirmauive (notate cu i sau /, 
împărtăşesc forma Unii A sunt B); 
b> ) calificatori negativi („nu sunt”, nu este” 
ş.c..), propoziţiile în care apar fiind 
universal-negative (notate simbolic cu e sau 
E, au forma Nici un A nu este B) şi 
particular-negative (notate cu o sau 0, 
îmbracă forma Unii A nu sunt B); 
b3) numărul total de moduri posibile coincide cu 
cel al manierelor în care variabilele logice (cei 
trei termeni din alcătuirea  propoziţiilor 
categorice ale silogismului) se însoțesc cu 
constantele logice (cuantificatorii şi calificato- 
ri) în structura silogismului: 
b3) numărul total de moduri posibile pentru 
fiecare figură de 64 (4 x 4 x 4): întrucât 
avem patru tipuri de propoziţii categorice, 

iar un silogism este alcătuit din trei 
propoziţii; 

b3) numărul total al modurilor posibile în 
toate figurile de 256 (4 x 64): întrucât există 
patru figuri distincte, fiecare cu un număr de 
şaizeci şi patru de moduri posibile; 

c) validitatea modurilor silogistice este cea în baza 
căreia putem evalua silogismele (ca fiind valide 
sau nevalide): 

Cc) numărul modurilor silogistice valide se ridică 
astăzi la 24 (câte 6 în fiecare figură), dintre care 
doar 19 sunt valide în sens „tare” (cele din 
figura | sunt numite de Aristotel „moduri 
perfecte”, validitatea lor fiind acceptată fără 
demonstrație, numai pe baza evidenţei intuitive; 
pe celelalte Aristotel le-a numit „moduri 
imperfecte”, considerându-le demonstrate dacă 
pot fi „reduse” fiecare la câte un mod din figura 
I-a), iar 5 sunt valide în sens „slab” (ca moduri 
subalterne, redundante din punct de vedre 
informaţional, întrucât adevărul propoziției 
universale supraordonate implică logic adevărul 
propoziției particulare subalterne): 

c1) modurile silogistice valide în figura I: aaa- 
1, aii-l, eae-l, eio-l (moduri „tari”), aai-l, 
eao-l (moduri subalterne); 

ci ) modurile silogistice valide în figura a II-a: 
aee-2, a00-2, eae-2, eio-2 („tari”), aeo-2, 
eao-2 (subalterne); 

ci ) modurile silogistice valide în figura a III- 
a: aai-3, iqi-3, ea0-3, 0oa0-3, qii-3, eio-3 
(toate valide în sens „tare”); 

ci ) modurile silogistice valide în figura a IV- 
a: aai-4, aee-4, iqi-4, ea0-4, eio-4 („tari”), 
aeo-4 (subaltern); 

c2) notarea modurilor silogistice valide, ca şi cea 
cu vocale a tipurilor de propoziții categorice, 
datează din timpul scolasticii medievale: 

c2) denumirile codificate pe care logicienii 
medievali le-au atribuit modurilor silogistice 
valide în sens „tare” (silogismele subalterne 
nu au primit denumiri codificate întrucât 
erau considerate redundante): 



































Figura] | Figura ll | Figura ll | Figura IV 

Barbara | Cesare Darapti Fresison 

Celarent | Camestres | Datisi Bramantip 

Darii Festino Disamis Camenes 

Ferio Baroco Ferison Fesapo 
Felapton Dimaris 
Bocardo 





Cc) denumirile modurilor valide sunt cuvinte 
latineşti formate pornind de la vocalele a, e, 
i, 0, majoritatea literelor din care sunt 
alcătuite aceste cuvinte având o anumită 
semnificaţie pentru problematica reducerii 
modurilor imperfecte la cele perfecte: 

- vocalele indică succesiunea propoziţiilor 
din care este alcătuit modul respectiv (de 
exemplu, modul Barbara este un silogism 
de forma aaa-l, iar modul Festino este un 
silogism de forma eio-2); 

- consoanele inițiale, doar cele cu care 
încep denumirile modurilor imperfecte, 
indică modul perfect la care se face 
reducția (de exemplu, modurile Cesare şi 
Camestres din figura a II-a se reduc la 
modul perfect Celarent din figura I, iar 
Ferison şi Felapton din figura a III-a se 
reduc la modul Ferio din figura | 
ş.a.m.d.); 

- consoanele din interiorul denumirilor 
codificate ale modurilor imperfecte au 
semnificaţii diferite (m, de la latinescul 
mutare, indică transpoziţia sau inversarea 
premiselor; s, de la simpliciter, semnifică 
faptul că propoziția precedentă se 
converteşte simplu; p, de la per accidens, 
arată că propoziția precedentă se 
converteşte prin accident; conversiunea = 
inferență imediată prin care dintr-o 
propoziție dată, numită „convertendă”, 
deducem o altă propoziţie, numită 
„conversă”, cea din urmă fiind de aceeaşi 
calitate şi având aceeaşi termeni ca şi 
prima, dar utilizaţi cu funcții logice 
opuse: S—P — P—S); 

c3) studiul modurilor silogistice valide permit 
desprinderea unor caracteristici generale ale 
acestora cu privire la distribuţia termenilor, 
precum şi la calitatea şi cantitatea propozițiilor 
componente ale unui silogism: aceste 
caracteristici, exprimate sub forma unor reguli 
numite „regulile generale ale silogismului 

categoric”, pot fi utilizate pentru evaluarea 
silogismelor astfel: 
c3) orice silogism care satisface toate regulile 
generale este valid; 
c3 ) orice silogism în care este încălcată cel 
puţin o regulă generală este nevalid; 

3) regulile logicii la care un silogism trebuie să se 
conformeze pentru a fi valid sunt aşa-numitele „reguli 
generale ale silogismului categoric” şi funcţionează 
pentru stabilirea validității oricărei forme de raționament 
sau argument deductiv: 

A) reguli privind termenii: 

a) argumentul trebuie să aibă exact trei termeni; 

b) orice termen trebuie utilizat în mod caracteristic, 
adică potrivit statutului pe care îl are în cadrul 
argumentului; 

c) un termen trebuie utilizat numai o singură dată 
în oricare dintre premise; 

d) termenul mediu este distribuit în cel puţin o 
premisă (un termen este distribuit într-o 
propoziție categorică dacă în acea propoziţie el 
este utilizat cu întreaga sa extensiune şi este 
nedistribuit dacă este utilizat doar cu o parte a 
extensiunii sale); 

e) un termen poate fi distribuit în concluzie numai 
dacă a fost distribuit în premisa majoră sau în 
premisa minoră; 

B) reguli privind calitatea propozițiilor: 

a) cel puţin o premisă trebuie să fie afirmativă; 

b) dacă o premisă este negativă, atunci concluzia 
trebuie să fie negativă; 

c) dacă ambele premise sunt afirmative, atunci 
concluzia trebuie să fie afirmativă; 
C) reguli privind cantitatea propozițiilor: 
Cc.) cel puţin o premisă trebuie să fie universală; 
C2) dacă o premisă este particulară, atunci conclu- 
zia trebuie să fie particulară; 

Am trecut în revistă câteva aspecte tehnice ale proce- 
durilor dezvoltate de logica formală cu scopul de a evalua 
raționamentele. Testarea validității raționamentelor se face 
prin aplicarea mecanică a acestor proceduri, dar dacă se pune 
problema recunoaşterii prezenţei unui argument în gândirea 
obişnuită sau în limabjul cotidian aplicarea lor mecanică nu 
mai dă aceleaşi bune şi sigure rezultate. Insuccesul aplicării 
tehnicilor logicii formale în practica argumentării ține nu de 
faptul că acestea ar avea un caracter defectuos, ci de faptul 
că limbile naturale îndeplinesc o serie de funcții care nu mai 
pot fi tratate doar cu mijloace strict formale. 

3. 


PROBLEME 
ALE ARGUMENTĂRII 
ÎN GÂNDIREA CRITICĂ 


3.1. Funcţia argumentativă a limbajului 


Problema funcțiilor limbajului este o chestiune care a 
suscitat întotdeauna dezbateri aprinse. În literatura de 
specialitate s-au conturat două puncte de vedere cu privire la 
această problemă. Pe de o parte, se susține că funcțiile 
limbajului sunt strâns legate de originea lui, în special de 
nevoile care l-au făcut să apară sau în satisfacerea cărora este 
implicat. Pe de altă parte, funcțiile limbajului sunt explicate 
prin scopurile în care este utilizat, mai cu seamă prin natura 
intereselor care-i conferă multiplele utilizări. 

Adepții primei poziții cred în mod tradițional că limbajul 
îndeplineşte o funcție socială: de a servi întăririi legăturilor 
din interiorul grupurilor umane. O altă funcție invocată din 
perspectiva tradiţiei este cea cognitivă: limbajul ar fi un 
instrument de codificare şi decodificare, servind la a 
reprezenta informaţii, la a le stoca şi la a le comunica. O 
funcție cu totul specială a limbajului, neglijată de obicei în 
lumina tradiției, este cea inferenţială sau argumentativă. 

Această neglijare nu mai are loc astăzi, întrucât studiul 
limbajului fie că este îndreptat spre utilizările lui obişnuite, 
din viaţa de zi cu zi a indivizilor, fie că vizează sistemele de 
dialog om-maşină, de traducere automată etc. În asemenea 
situații, limbajul nu mai poate fi redus la un cod de 

comunicare transparent, ci se apreciază că folosirea sa 
presupune cunoştinţe non-lingvistice şi implică procese 
inferențiale. Este o poziție de dată mai recentă în pragmatică 
[Reboul, A. şi Moeschler, J., 2001, p. 10-16, 19], dar mai 
veche în gândirea critică [Lee, $., 1997, p. 5-6]. 

Explicațiile pe care se bazează cei care leagă funcțiile 
limbajului de social sau de cognitiv au ca obiect originea 
limbajului. Există un mare număr de teorii pe tema originii 
limbajului, ele putând fi grupate după cum urmează [Nariţa, 
I., 1999, p. 92-94]: 

1) teorii care susțin originea divină a limbajului, modul în 
care îl folosesc oamenii fiind rezultatul unei căderi din 
starea inițială (realizată prin mai multe perioade de 
deteriorare a naturii umane); 

2) teorii care susțin că limbajul este invenţia unui singur 
om, altfel spus este rezultatul „botezării” lucrurilor 
realizată fie de indivizi umani aleşi (de exemplu, Adam), 
fie de marea masă a indivizilor; 

3) teorii care susțin proveniența socială a limbajului, 
neputându-se distinge un anumit inventator sau creator. 

Dintre aceste teorii, cele aşa-zis ştiinţifice conturează o 
singură alternativă în dezbateri: limbajul este produsul direct 
al selecției naturale versus limbajul este rezultatul indirect al 
selecției naturale. Concluzia la care s-a ajuns din perspectiva 
acestei alternative este aceea că limbajul ar fi doar un cod. 
Altfel spus, s-a considerat că limbajul funcționează în mod 
similar — dar, desigur, mult mai complex — sistemelor de 
semne, cum ar fi, de pildă, cel al panourilor rutiere. În 
această optică, ar exista o asociere de natură convenţională 
între cuvinte, concepute ca semnale, şi semnificația 
cuvintelor, concepută ca mesaj. 

Funcționarea codică a limbajul ne-ar permite să exprimăm 
totul şi face din el un mediu transparent pentru mesajele pe 
care le vehiculăm cu ajutorul expresiilor. Interpretarea unei 
expresii constă în a o decoda, adică în a utiliza codul 
constituit prin limba în care expresia este vehiculată, pentru 
a-i restitui mesajul. O astfel de optică este împărtăşită de 
semanticieni. După cum am văzut, în optica pragmaticienilor 
caracteristica esențială a limbajului e cea de a fi inferențial 
sau argumentativ. Prin ce se caracterizează, însă, un proces 
inferențial? 

Expresia „proces inferențial” desemnează ansamblul de 
raționamente sau argumente prin care, plecând de la o serie 
de propoziții sau informaţii, ajungem la o anumită concluzie. 
Potrivit acestui punct de vedere, producerea şi interpretarea 
limbajului nu pot fi reduse la procese de natură strict codică: 
există desigur cod şi convenție în limbaj, dar folosirea 
limbajului nu se limitează la un simplu proces de codificare 
(pentru producere) sau de decodificare (pentru interpretare) 
[Reboul, A. şi Moeschler, J., 2001, p. 10-19]. 

Mai mult, procesele inferențiale care se adaugă proceselor 
simple de natură codică nu sunt proprii folosirii limbajului: 
un ansamblu de raționare nu are caracter lingvistic întrucât 
presupune capacități umane (raționament, cunoştinte despre 
lume, aptitudini) care nu au, în mod strict, nimic de-a face cu 
limba. Aceste capacități nu intervin doar în ocupațiile 
intelectuale cele mai sofisticate (cum am fi tentaţi să credem 
datorită gradului înalt de abstractizare atins prin ele), există 
raționamente înfăptuite cu ajutorul lor pentru multe din 
evenimentele vieţii noastre cotidiene. 

Pe lângă sarcinile de adaptare socială şi de cunoaştere pe 
care raționamentele le dobândesc în viaţa cotidiană, un rol 
deosebit revine celei de a recupera — prin comunicare — în 

întregime gândurile exprimate de interlocutori sau, altfel 
spus, aceea de a atribui gânduri altora. De pildă, dacă un 
părinte îşi trimite seara, după cină, copilul să se spele pe 
dinți, iar acesta răspunde că nu-i este somn, în formularea 
răspunsului său nu apar doar elemente lingvistice (reguli de 
decodare a sensului expresiilor folosite de interlocutori), ci şi 
o sumă de cunoştinţe extralingvistice pe care titularii 
dialogului şi le atribuie reciproc în mod inferențial (spălatul 
pe dinţi înainte de culcare, obiceiul de a trece seara la culcare 
după spălatul pe dinți). 

Continuând exemplificarea, astfel de atribuiri au loc şi în 
raționamentele prin care decidem, de pildă, dacă un prieten 
este la el acasă sau nu, bazându-ne tacit pe un set de 
presupoziţii fără de care propoziţiile raţionamentului sunt 
lipsite de sens (nu pot fi nici adevărate, nici false): 


Maşina lui Ion este parcată înaintea casei sale. 
El nu se deplasează niciodată fără maşina sa, nici 
măcar pentru a cumpăra pâine. 





Deci, dacă maşina sa este acolo, el este acasă. 


Atribuiri de gânduri sub formă de presupoziţii (în 
exemplul anterior: presupoziţia că Jon are maşină) apar şi 
atunci când construim raționamente pentru a susține mai 
multe concluzii, de pildă că trebuie să facem şi să bem cafea 
dacă vrem să urmărim un film noaptea şi ne este somn: 


Vreau să văd acest film care trece de miezul nopții şi 
doresc prin urmare să fiu treaz la miezul nopții. 
Cafeaua mă impiedică să dorm. 





110 


Trebuie deci să beau cafea pentru a fi treaz la miezul 
nopții. 
Trebuie să fac cafea. 


Susținerea concluziilor din acest raționament se bazează în 
mod evident pe auto-atribuirea tacită a presupoziţiei legăturii 
cauzale dintre starea de veghe şi consumul de cafea. 

Poziţia pragmaticienilor cu privire la caracterul inferențial 
al limbajului — exemplificată mai sus — o întâlnim adoptată şi 
de promotorii gândirii critice sau logicii informale. După 
cum vom vedea mai departe, aceştia vorbesc în termeni 
asemănători de funcția argumentativă a limbajului, dar o 
leagă nu numai de totalitatea situațiilor de comunicare în 
care limbajul este utilizat, ci mai ales de scopurile şi 
interesele celor care-l utilizează, de intenționalitatea actelor 
de limbaj înfăptuite şi de contextul utilizării. 

De pildă, „importanța limbajului pentru logică” este 
legată de „multiplele funcţii pe care el le îndeplineşte în 
cunoaştere şi în viaţa socială” [Marga, A., 1990 (1991)a, p. 
28]: 

1) funcția de fixare a cunoştinţelor: realizată cu ajutorul 
operației lingvistice a  nominalizării, prin care 
cunoştinţele sunt exprimate în structura propoziţiilor; 

2) funcţia constitutivă: „limbajul este mediul în care se 
formează cunoaşterea, conştiinţa, conştiinţa de sine”; 

3) funcția  comunicativă: „limbajul este principalul 
instrument de transmitere a cunoştinţelor între oameni”; 

4) funcția de semnalizare: „limbajul mijloceşte informația 
cu privire la starea locutorului şi declanşează un răspuns 
din partea interlocutorului”; 

5) funcţia expresivă: „o dată cu transmiterea informaţiei, 
limbajul mijloceşte şi exprimarea reacției vorbitorului”; 


INN! 


6) funcția  argumentativă: „limbajul este organul 

întemeierii aserțiunilor, a cunoştinţelor, în general”. 

Din simpla enunţare a funcţiilor de mai sus rezultă că 
optica de abordare a limbajului în zilele noastre s-a schimbat. 
Limbajul nu mai este înțeles ca doar „un simplu instrument 
de transmitere a informaţiilor”, ci ca „un instrument de 
transmitere a ideilor şi mediul în care ele se constituie”, 
calitate în care el „induce stări afective, provoacă 
comportamente” şi îşi manifestă importanţa sub forma unor 
„funcţii descriptive, constatative şi (...) evaluative”. 

Pentru a-şi fundamenta punctul de vedere referitor 
îndeosebi la ultimele trei funcții ale limbajului (descriptivă, 
constatativă şi evaluativă), o bună parte dintre autorii care 
abordează practica argumentării cu mijloacele gândirii critice 
sau logicii informale fac apel la realizările teoriei actelor de 
limbaj. Pentru ei, contribuțiile acestei teorii vin mai cu 
seamă din două direcții (clasificarea actelor de limbaj şi 
evaluarea enunțurilor proferate prin intermediul lor) şi 
converg înspre deplasarea accentului de la funcția 
informațional-cognitivă a limbajului (tratată codic sau social) 
înspre cele expresiv/directive şi inferenţial/argumentative. 

Înainte de a prezenta aceste funcţii din perspectiva 
conjugată a gândirii critice şi logicii informale, să trecem în 
revistă contribuţiile teoriei actelor de limbaj la mai buna 
înțelegere a practicii argumentării. Una dintre expresiile cele 
mai cunoscute ale acestei teorii este aşa-zisa „logică 
ilocuționară”. 

Această logică procedează la lărgirea orizontului 
intensional-extensional al logicii formale (logica 
propoziţiilor, logica predicatelor ş.c.l.). Potrivit noului 
orizont, enunţurile ar funcționa doar ca un soi de ingredienți 
ai raționalităţii discursive, aşa cum, în mod tradițional, erau 


112 


concepute propoziţiile pentru cea a conţinuturilor lor. În 
statutul de elemente centrale, definitorii ale oricărui tip de 
discurs ar cădea însăşi actele de limbaj, devenind astfel 
unitățile lui principale de semnificație. 

Dintre acestea, actele ilocuționare prezintă o importanță 
deosebită, fiind studiate în toată gama relaţiilor pe care le 
întreţin discursiv şi în toate formele lor de manifestare 
cognitivă. Definiţia cea mai cunoscută a unui act ilocuţionar 
este redată de expresia „ceea ce facem vorbind”, luată cu 
sensul de „ceea ce facem prin însuşi faptul că vorbim”. 
Ipoteza de la care această definiţie — de factură austiniană — 
porneşte este că a vorbi o limbă înseamnă a realiza acte de 
limbaj (precum: a afirma, a da ordine, a pune întrebări, a 
promite, a predica etc.) şi că aceste acte sunt posibile numai 
prin aplicarea unor reguli speciale de utilizare. 

Structural, actul ilocuţionar cel mai simplu a fost definit 
prin enunţarea celor două componente ale sale: 

1) un conţinut propozițional (p), constând în atribuirea de 

predicat unui subiect; 

2) o forţă ilocuţionară (F), indicând tipul de act căreia îi 
este destinat conţinutul  propozițional (întrebare, 
aserțiune, ordin etc). 

Realizarea efectivă a unui act ar avea loc prin aplicarea 
forţei ilocuționare la conţinutul propozițional: F(p). Actul în 
sine nu reprezintă consecința logică sau psihologică a 
conținutului propozițional, ci atribuie limbajului prin care se 
realizează o anumită valoare de acțiune. De aceea, el face 
posibilă nu numai ajustarea expresiilor unui limbaj la lume, 
ci şi a lumii la modul de întrebuințare a acestor expresii 
[Ducrot, O., Schaeffer, J.-M., 1996, p. 505-506]. 

Bazele logicii ilocuționare au fost puse de către J. R. 
Searle şi D. Vanderveken în lucrarea Foundations of 

Illocutionary Logic (1985), fiind apoi teoretizate în lucrarea 
lui Vanderveken Les actes de discours (1988). Această 
logică analizează condițiile în care diferitele acte de discurs 
pun în legătură propoziţiile cognitive cu lumea. Dacă logica 
intensional-extensională urmărea  formalizarea  ajustării 
expresiilor unui limbaj la lume (potrivit condițiilor de 
adevăr: adevărul şi falsul), cea ilocuţionară are ca scop 
principal formalizarea modului în care lumea se ajustează la 
actele de limbaj (potrivit condiţiilor de folosire: satisfacția şi 
succesul) [| Vanderveken, D., 1988, p. 1, 38]. 

Logica ilocuţionară permite articularea într-o teorie 
formalizată a tuturor aspectelor ilocuționare evidente în 
cadrul actelor de limbaj. Acestea nu mai sunt evaluate doar 
după valoarea de adevăr, ci şi după valorile de succes sau de 
satisfacție. De fapt, principala sarcină a logicii ilocuţionare 
este analiza condițiilor de succes şi de satisfacție a diverselor 
tipuri de acte discursive. Prin intermediul unor atari condiții 
locutorii realizează, în planul gândirii, corespondenţa dintre 
conţinutul actelor şi faptele din realitate. Această 
corespondență poate fi interpretată nu numai epistemologic, 
ci chiar logic, dar în termenii unei logici care situează 
relațiile logice dincolo de natura lor propozițională: în lumea 
actelelor şi forţelor ilocuționare. 

Care este însă această lume? Calchiind denumirile 
englezeşti, principalele categorii de acte din alcătuirea ei 
sunt următoarele [Searle, J.R., 1992, pp. 51-60]: 


1) „asertivii”: + | B(p), unde „/” este semnul pentru 
aserţie, „|/” este semnul ajustării limbajului la lume, 
„B” este semnul pentru credință/belief, iar „p” pentru 
conținutul propozițional; 

2) „directivii”: ! ? W (HI realizează A), unde „!” 
marchează directivii, „$” indică ajustarea lumii la 

limbaj, „W” (de la wan?) exprimă starea psihologică de 
dorință, „H” (de la hearer) este auditorul sau alocutorul, 
iar „A” o acţiune viitoare; 

3) „comisivii”: C ţ I (S realizează A), unde „C” semnifică 
comisivii, „Ț” indică ajustarea lumii la limbaj, „I” (de la 
intention) indică starea intențională a locutorului, iar „S5” 
(de la speaker) indică locutorul; 

4) „expresivii”: E 0 (P) (S/H + proprietatea), unde „E” 
este simbolul pentru expresivi, „” este simbolul pentru 
mulțimea vidă, indicând faptul că nu există nici un fel de 
ajustare între limbaj şi lume, „P” este variabila pentru 
diferitele stări psihologice corespunzătoare realizării 
actelor din această clasă, iar „„S$” este locutorul, „H” 
alocutorul, conținutul parantezei indicând faptul că 
conținutul propozițional atribuie o proprietate fie lui „S”, 
fie lui „H”; 

5) „declarativii” sau „declaraţiile”: D $ 9 (p), unde „D” 
indică declaraţia, „$” exprimă faptul că ajustarea între 
limbaj şi lume există fără a avea un sens sau altul, „%” 
indică absenţa intenţiei sau a altei aşa-zise „condiţii de 
sinceritate”, iar „p” este conținutul propoziţional; 

6) „declaraţiile assertive”: D, | $ B(p), în care „Da? 
exprimă declaraţia asertivă, „|” este semnul ajustării 
limbajului la lume, „$” exprimă faptul că ajustarea între 
limbaj şi lume există fie fără a avea un sens sau altul, fie 
având ambele sensuri, „B” este semnul pentru 
credinţă/belief, iar „p” este conținutul propozițional. 

Ce anume din această clasificare se regăseşte în analiza 


funcţiilor limbajului din perspectiva gândirii critice? În 
primul rând, e ideea că nu doar limbajul se ajustează la lume, 
ci că însăşi lumea se ajustează la limbaj (lumea argumentelor 
şi acţiunilor pe care le săvârşim). În al doilea rând, e vorba 

de distincția între actele de limbaj preponderent informative 
(asertivii, declarativii şi declaraţiile asertive) şi cele 
preponderent intenționale (expresivii, directivii, comisivii), 
distincție valorizată de gândirea critică sub forma funcției 
expresive sau directive). 

O altă contribuţie pe care gândirea critică o datorează 
teoriei actelor de limbaj sau logicii ilocuționare ţine de 
evaluarea  enunțurilor  argumentative dintr-un discurs. 
Această evaluare nu se mai face prin intermediul condițiilor 
sau valorilor de adevăr (adevărul sau falsul, 
plauzibilul/probabilul sau neplauzibilul, ci cu ajutorul aşa- 
numitelor condiţii de „satisfacţie” sau de „succes”. Cum 
„ajustarea” este, în fond, acelaşi lucru cu „potrivirea”, iar 
„potrivirea” este sinonimă „relevanţei”, relația de ajustare 
poate fi pusă în termenii relevanței sau concludenței, ceea ce 
s-a şi întâmplat în evaluarea argumentelor. 

De precizat aici e că, pentru promotorii logicii 
ilocuţionare, noţiunea de condiţie de satisfacție reprezintă o 
generalizare a noțiunii de condiţie de adevăr la actele de 
limbaj (în special la cele ilocuționare) şi defineşte direcția de 
ajustare a acestora la lume într-un anumit context: fie a 
conținutului propozițional la lucruri, fie a lucrurilor la 
conținut. Ca exemplu, un ordin este „satisfăcut” atunci când 
cel căruia i-a fost adresat a executat acțiunea ordonată, ceea 
ce este echivalent cu a spune că numai atunci când 
conţinutul propoziţional al actului de ordonare a devenit el 
însuşi adevărat. 

Analog, un act de credinţă B(p) este „satisfăcut” numai 
dacă cel care-l proferează îl realizează efectiv, adică numai 
dacă el crede ca adevărat conţinutul informațional p. Altfel 
spus, un act ilocuţționar elementar îndeplineşte cele două 
tipuri de condiţii atunci când în contextul său de proferare o 

stare de lucruri existentă în lume intră în raport de ajustare 
cu conținutul propozițional al acelui act. Relaţia de ajustare 
este în fond una de corespondență şi se manifestă simetric: 
dacă o propoziţie este ajustată la lume, atunci lumea este 
ajustată la această propoziţie [Vanderveken, D., 1988, p. 33- 
35, 131-136; Armengaud, F., 1985, p. 80]. 

Aşadar, la fel cum în logică s-a acordat o mare importanță 
regulilor sau condiţiilor de care depinde corectitudinea 
expresiilor sau conţinutul tacit al constantelor logice 
[Largeault, ]., 1998, p. 13], în teoria actelor de limbaj o 
atenţie deosebită s-a arătat celor care fac posibilă existența 
acestor acte (condiţiile de adevăr, condiţiile de succes şi de 
satisfacție). Noţiunea definitorie pentru conţinutul 
informațional (propozițional) este aceea de adevăr, iar cele 
pentru actele ilocuţionare sunt succesul şi satisfacția. Cele 
mai multe probleme le ridică în cazul actelor elementare nu 
conţinutul (întrucât p, odată admis, e luat ca adevărat), ci 
forța ilocuţionară. 

Am văzut deja în ce constă condițiile de satisfacție. Mai 
precizăm aici că, în ceea ce le priveşte, actele ilocuționare 
care asertează ceva au direcția de ajustare de la limbaj la 
lume, fiind satisfăcute dacă şi numai dacă conținutul lor 
propozițional este adevărat, puţin contând cum starea de 
lucruri pe care o exprimă a devenit actual existentă. 
Dimpotrivă, actele ilocuționare non-asertive (promisiuni, 
ordine, etc.) au direcția de ajustare a lucrurilor la limbaj 
deoarece îşi exprimă conţinutul propozițional cu intenția ca 
enunţarea acestuia să aibă drept efect un comportament 
viitor al interlocutorulior care să transforme lumea potrivit 
acestui conţinut. Există însă şi acte ilocuţionare care fie că 
nu indică direcția ajustării, fie că semnalează dubla ajustare. 

Prin condițiile de succes ale unui act ilocuționar se 
înțelege condițiile care trebuiesc îndeplinite în contextul 
unei enunțări pentru ca locutorul să reuşească înfăptuirea 
unui act în contextul respectiv. De exemplu, enunţarea unei 
propoziţii de mulțumire are drept condiție de succes 
exprimarea recunoştinței locutorului către alocutor. În 
diferitele contexte de folosire a limbilor naturale, actele de 
limbaj pot primi două valori: 

1) succesul: când, într-un context al enunţării, locutorul 

înfăptuieşte actul ilocuționar; 

2) insuccesul: când acest act nu este realizat. 

Un caz particular al insuccesului este eşecul: el are loc 
atunci când locutorul încearcă, fără reuşită, să înfăptuiască 
actul ilocuţionar. Drept urmare, o enunțare poate fi 
considerată reuşită dacă şi numai dacă locutorul înfăptuieşte 
actul ilocuționar exprimat prin enunţul pe care-l utilizează 
într-un anumit context, iar o enunţare este un eşec în caz 
contrar. 

Contribuţia majoră a teoriei actelor de limbaj sau logicii 
ilocuționare la înțelegerea practicii argumentării ţine de 
disticția pe care o promovează între actele elementare de 
limbaj — de forma F(p) — şi actele complexe. Existenţa unor 
categorii de acte mai complexe structural decât F(p) a impus 
însă, cum era şi firesc, simbolizări adecvate [Vanderveken, 
D., 1988, p. 30-32]: 

1) —F(p), pentru aşa-zisele acte de „denegație” 
ilocuționară al căror scop este de a face explicită non- 
realizarea de către locutor a unui act ilocuţionar 
elementar F(p); 

2) p—F(q), pentru actele de discurs condiţionale al căror 
scop este de a realiza un act ilocuţionar F(q) nu în mod 

categoric, ci numai cu condiţia ca o propoziţie p să fie 
adevărată; 

3) Fi(pi)&Fa2(p2) pentru conjuncţiile de acte ilocuționare 
al căror scop este de a realiza actele relaționate: F/(p7), 
respectiv F>(p2); 

4) Fi(pvFa>(p2) pentru disjuncțiile de acte ilocuţionare; 

5) Fi(py)—F2(p2) pentru implicaţiile de acte ilocuţionare 
etc. 

În cazul acestor acte, probleme pune nu numai forţa 
ilocuţionară, ci şi conținutul informațional. Mai exact, forța 
antrenează un conţinut tacit (presupus sau implicitat: 
presupoziții existențiale şi funcţionale,  implicaturi 
conversaționale etc.) de al cărui adevăr depinde atât propriul 
conținut explicit, cât şi cel al actului sau actelor elementare. 
În acest fel, actele de limbaj dobândesc atât dimensiune 
informațional-comunicativă, cât şi argumentativ-interactivă. 

Aspectele comunicative (a înțelege) şi interactive (a 
accepta) ale actelor de limbaj nu coincid neapărat, motiv 
pentru care devine indispensabil să le distingem pe plan 
teoretic. Autorii cărora datorăm această distincţie şi-au 
apreciat demersul ca fiind „pragma-dialectic”. Ei susțin că 
vorbim despre un act comunicativ (întrebări, promisiuni, 
aserțiuni etc) pentru a ne referi la căutarea înţelegerii şi 
despre act interactiv (suscitări de răspunsuri, cereri de 
informație suplimentară etc.) pentru a ne referi la căutarea 
acceptării. 

Aceşti autori admit că gradul de înţelegere a unui act de 
limbaj poate fi foarte diferit de gradul său de acceptare, 
motiv pentru care o înțelegere totală poate merge mână în 
mână cu o acceptare totală, dar tot aşa de bine cu un refuz 
categoric sau cu o acceptare parţială. Potrivit lor, obținerea 
unui grad oarecare de acceptare presupune însă, cel puțin în 

principiu, o înţelegere parțială a actului [Eemeren, F. van & 
Grootendorst, R., 1996, p. 33-37]. 

Actele de limbaj care intervin în cazul înțelegerii sunt acte 
elementare care pot consta dintr-un singur şi unic enunţ (a 
aserta, a cere, a promite, a anula, a face opoziţie, a anunţa, a 
consilia, a prezice etc.), în vreme ce acelea care intervin în 
cazul înţelegerii sunt acte complexe formate din mai multe 
enunțuri. Argumentarea este un asemenea act complex, 
existând importante deosebiri între actul argumentării şi 
actele elementare, aşa cum sunt ele descrise în teoria 
standard a actelor de limbaj. 

Nu întotdeauna argumentarea pare a fi formată din mai 
multe enunțuri. Se poate întâmpla ca o argumentare să pară 
la prima vedere formată dintr-un singur enunţ şi să fie totuşi 
o apărare completă a unui punct de vedere, dar dacă privim 
mai îndeaproape constatăm că o parte a argumentării a rămas 
implicită, ca de exemplu în enunţul: „Ea ar fi făcut mai bine 
să nu facă şcoala de conducere auto căci intră uşor în 
panică”, în care rămâne implicit enunţul „Oamenii care intră 
uşor în panică n-ar trebui să aibă permis de conducere”. 

Actele ce intervin în argumentare conțin enunțuri care 
exprimă punctul de vedere susținut şi enunțuri care susțin 
acest punct de vedere. Pentru înțelegerea fiecărui act 
elementar care exprimă un astfel de enunţ, nu e nevoie de a-l 
raporta la alte acte, întrucât comunicarea are loc la nivelul 
frazei. Există însă acte prin care comunicarea nu este 
posibilă decât la un nivel superior frazei, cum ar fi cel al 
discursului. Printre acestea se numără argumentarea, 
elucidarea, amplificarea şi explicitarea. Deşi argumentarea 
este adesea uşor de confundat cu alte acte complexe (precum 
cele deja amintite), ea se deosebeşte net de acestea. 

E evident că un fapt care cere să fie elucidat, amplificat 
sau explicitat a fost deja, în principiu, acceptat de către 
auditoriu, în timp ce atunci când este demarată o 
argumentare, tocmai faptul de a obține o astfel de acceptare 
constituie obiectivul esenţial. În discursul cotidian, pentru a-l 
persuada pe receptor, locutorul poate, din când în când, să-şi 
prezinte argumentarea sub forma unei amplificări, a unei 
elucidări etc.: tratând punctul de vedere ca şi cum ar fi deja 
acceptat, el sugerează că acest punct de vedere n-are nevoie 
de argumentare şi că acceptabilitatea sa este dincolo de orice 
punere la îndoială. 

Părăsind deocamdată abordarea pragma-dialectică a 
argumentării, să vedem care sunt funcţiile limbajului pe care 
promotorii gândirii critice şi logicii informale le identifică în 
practica argumentativă. De remarcat e faptul că identificarea 
acestor funcţii are numeroase puncte comune cu tentativele 
de clasificare a actelor de limbaj, dar şi faptul că literatura de 
specialitate dedicată subiectului prezintă două poziții: 

1) poziţia autorilor care consideră că funcțiile limbajului 
sunt date de nevoile de comunicare satisfăcute prin 
intermediul actelor elementare de limbaj; 

2) poziţia autorilor care consideră că funcțiile limbajului 
sunt date de întrebuințările date actelor elementare de 
limbaj în structurile  discursive constând din 
interacţiunea unor acte complexe de limbaj. 

După nevoile de comunicare satisfăcute prin actele 
elementare de limbaj, sunt evidenţiate următoarele funcții de 
bază ale limbajului [Copi, I. M., 1986, p. 69-73; Kemerling, 
G., Language and Logic, Internet, 1998; Nariţa, I., 1999, p. 
92]: 

1) funcţia informativă: dobândirea, stocarea şi 

comunicarea de informații prin intermediul enunțurilor 

asertive sub forma afirmațiilor sau negațiilor privitoare 
la stările de lucruri; 

2) funcția expresivă: exprimarea sau exteriorizarea 
emoțiilor, sentimentelor şi convingerilor etc. prin 
intermediul enunţurilor ce scot în evidenţă atitudinile şi 
stările sufleteşti, 

3) funcţia directivă: producerea sau impiedicarea unei 
acțiuni prin intermediul enunțurilor care introduc 
rugăminţi, reguli, instrucţiuni, comenzi (ordine, porunci) 
şi care determină un anumit comportament (0 anumită 
atitudine). 

Funcția informativă a limbajului se realizează prin 
afirmarea sau negarea propozițiilor referitoare la lume în 
cadrul raționamentelor despre starea lumii (despre fapte 
importante sau mai puţin importante, generale sau 
particulare, problematice sau neproblematice etc.). Cu 
ajutorul negaţiei şi afirmației, mai bine zis al propozițiilor 
obținute prin negare sau afirmare, pot fi redate trăsăturile 
obiectelor, fenomenelor şi proceselor şi se dau informații 
despre oameni şi evenimente din viaţa lor. 

Limbajul informativ este propriu cercetării ştiinţifice, 
unde satisface nevoia de informare asupra faptelor reale şi 
teoriilor despre lume. Valorile propozițiilor acestui gen de 
limbaj sunt adevărul şi falsul, iar ale susținerilor realizate cu 
ajutorul lor sunt plauzibilul şi neplauzibilul: 

1) o susținere este plauzibilă dacă avem temeiuri să 

credem că este adevărată sau ştim că este adevărată; 

2) o susținere este neplauzibilă dacă nici nu ştim că este 
adevărată şi nici nu avem suficiente temeiuri să credem 
că este adevărată. 

Funcţia expresivă a limbajului este cel mai bine 

exemplificată în limbajul artistic. Artiştii nu sunt interesați 

de cunoaşterea lumii cât de exprimarea emoţiilor, 
sentimentelor şi atitudinilor pe care oamenii le împărtăşesc. 
Exprimarea emoţiilor, sentimentelor şi atitudinilor nu este 
acelaşi lucru cu exprimarea opiniilor, credințelor sau 
convingerilor. Atunci când cele două exprimări sunt 
considerate identice, se ajunge la confuzia dintre funcția 
expresivă şi cea informativă a limbajului, situaţie ce poate fi 
eliminată dacă despre opinii, credinţe şi convingeri se spune 
că sunt „enunţate” sau „declarate”. 

Limbajul expresiv nu poate fi evaluat în termenii 
adevărului sau falsităţii, ai corectitudinii sau incorectitudinii, 
deşi poate conţine expresii cu încărcătură informaţională. În 
cazul său, locul valorilor de adevăr (adevărul, falsul ş.c.l.) 
este luat de condiţiile de succes (succesul, insuccesul). Din 
perspectiva acestor condiţii, limbajul expresiv poate fi 
analizat în două modalități: 

1) ca exprimare a sentimentelor şi atitudinilor 
interlocutorilor (vorbitor sau scriitor şi auditor sau 
cititor); 

2) ca evocare a sentimentelor şi atitudinilor 
interlocutorilor (vorbitor sau scriitor şi auditor sau 
cititor), nu neapărat similare. 

Funcția directivă a limbajului intervine atunci când se 
intenționează cauzarea sau prevenirea unei anumite acțiuni. 
Comenzile şi revendicările sunt exemplare pentru asemenea 
situații (îndreptate spre obţinerea unui rezultat scontat sau 
spre înfăptuirea unei acțiuni dorite). Şi punerea de întrebări 
cu scopul de a obţine în mod imperativ un răspuns a fost 
catalogată ca fiind „directivă”. Datorită caracterului 
imperativ al actelor de limbaj amintite, uneori diferențele 
dintre comenzi, cereri şi întrebări revendicative aproape că 

se estompează, un ordin putând fi formulat ca o cerință 
obligatorie sau ca o înterogație constrângătoare. 

Evaluarea limbajului directiv se realizează în termeni 
diferiți de cei ai adevărului sau falsului, dar apropiaţi celor 
de succes sau insucces. Dacă pentru enunţurile informative 
trăsătura definitorie din punct de vedere al evaluării este 
realizabilitatea (capacitatea de a primi valori de adevăr), 
pentru enunţurile prin care se realizează funcțiile expresivă şi 
directivă ale limbajului, această trăsătură este 
satisfiabilitatea (capacitatea de a avea sau nu succes, ori de a 
fi sau nu reuşite, satisfăcute). 

Autorii care analizează funcțiile limbajului din 
perspectiva întrebuințării discursive a actelor de limbaj 
elementare, adică sub forma interacțiunii lor în discurs cu 
actele de limbaj complexe precum argumentarea, elucidarea, 
amplificarea sau explicitarea, renunță la a mai lua în discuţie 
funcția informativă, considerând-o slab relevantă pentru 
demersul gândirii critice. Funcţiile pe care, de obicei, aceşti 
autori le iau în discuţie sunt [Lee, $., 1997, p. 5-11]: 

1) funcția expresivă; 

2) funcţia descriptiv/directivă; 

3) funcția argumentativă. 

Întrebuinţarea expresivă a limbajului este evidenţiată prin 
invocarea studiului antropologic şi psihologic al dezvoltării 
limbilor naturale. Ea constă în exprimarea sentimentelor şi 
atitudinilor nu numai atunci când sunt pozitive (adică 
plăcute), ci şi când sunt negative (neplăcute). Funcţia 
expresivă caracterizează — deopotrivă — specia umană şi 
indivizii umani. Se îndeplineşte atât prin utilizarea izolată a 
cuvintelor, cât şi prin intergrarea lor în construcţii lingvistice 
mai complexe (propoziții, fraze etc.). Dar semnificația 

expresiilor nu depinde de fiecare dată de relațiile dintre 
cuvinte, putând fi şi un atribut al cuvintelor singulare. 

Există însă întrebuințări ale limbajului care implică mai 
degrabă propoziţiile şi frazele decât cuvintele singulare. Una 
dintre aceste întrebuințări este cea descriptivă. Prin ea se 
construiesc enunțuri despre lume, despre caracteristicile 
lucrurilor sau despre relaţiile dintre lucruri. Se deosebeşte de 
funcția informativă a limbajului întrucât semnificaţia pe care 
o conferă propoziţiilor şi frazelor este dependentă de raportul 
cuvintelor în cadrul lor, iar nu de raportul conţinutului 
informațional al acestora cu faptele realității. 

O utilizare asemănătoare a limbajului este şi cea directivă. 
Prin ea, limbajul ne arată nu ce este cazul (ce sunt lucrurile), 
ci cum ar trebui să fie cazul (cum vor arăta lucrurile) în 
viitor, potrivit unor instrucțiuni date. În cadrul expresiilor 
astfel utilizate (de genul „Închide uşa!”) există cuvinte care 
arată lucrurile supuse acţiunii („uşa”) şi cuvinte care indică 
tipul acţiunii şi modul de acţionare (,„Închide!”). 
Semnificaţia lor este dată de raporturile dintre enunțurile 
care le înglobează şi regulile de întrebuințare a acestor 
enunţuri. 

Un mod special de folosire directivă sau descriptivă a 
limbajului este cel interogativ. Aici propoziţiile îmbracă 
forma întrebărilor, funcționând ca „propoziţii interogative” 
sau „întrebări retorice”, dar putând cuprinde totodată — în 
forme sau combinații care diferă de la caz la caz — şi 
elemente expresive. De obicei, întrebările retorice se pun cu 
un dublu scop [Warburton, N., 1999, p. 113]: 

1) de a obţine un anumit efect şi nu de a primi un răspuns: 

astfel puse, întrebările retorice funcționează ca substitute 
pentru enunţurile directe (de pildă, întrebarea „Cine s-ar 

mai putea îndoi că ...?” substituie enunţul „Nimeni nu s- 
ar îndoi că ...”); 

2) de a evita susţinerea unui punct de vedere clar asupra 
problemei dezbătute: întrebările retorice puse cu acest 
scop mimează profunzimea pentru a amâna formularea 
răspunsului asumat. 

Utilizările descriptive, directive şi interogative ale 
limbajului se aseamănă prin faptul că îi învaţă pe oameni să 
construiască propoziţii sau fraze şi să le confere semnificaţie 
prin punerea în acord a cuvintelor din alcătuirea lor cu 
regulile gramaticii. Întrebuinţarea argumentativă a limbajului 
îi învață pe oameni, după ce au construit deja propoziții şi 
fraze, să le pună în acord cu regulile logicii. Altfel spus, îi 
învaţă pe oameni să construiască raționamente prin anumite 
combinări logice ale propoziţiilor şi frazelor. 

Nu toate combinările logice de fraze şi propoziţii conduc 
la argumente, la fel cum nu toate combinările gramaticale 
devin propoziţii sau fraze (de exemplu, sintagmele). Devin 
argumente doar acele combinări în care unele propoziţii stau 
ca temeiuri pentru altele. Rolul temeiurilor constă în a 
sprijini concluzia, adică în a aduce probe în favoarea ei. 
Dacă acest lucru se realizează conform regulilor logice, se 
spune despre argumentul rezultat că este „valid” sau „corect” 
(dacă nu, el este „nevalid” sau „incorect”). 

Dacă temeiurile sprijină concluzia respectând doar 
regulile gramaticale, combinările de fraze şi propoziţii nu 
sunt argumente (pot fi expuneri, explicaţii, ilustrări sau 
expresii cu formă aparentă de argumente, numite propoziții 
condiționale). Tot din punct de vedere gramatical, se mai 
apreciază că unitatea lingvistică tipică utilizării 
argumentative a limbajului este paragraful, un paragraf 
putând să cuprindă sau nu un singur argument. 

Sintetic şi concluziv, problemele referitoare la diferitele 
utilizări ale limbajului au fost prezentate din perspectiva 
gândirii critice sub forma următorului tabel [Lee, S., 1997, p. 
9]: 


























Utilizare Unităţi Complexitate 
lingyvistce 
tipice 
Expresivă Cuvânt — Fără — 
Descriptiv/ Propoziţie/ | Relaţie gramaticală 
directivă frază între cuvinte 
Argumentativă| Paragraf Relaţie logică 
între propoziţii/fraze 





3.2. Analiza critică a argumentului 


Deşi argumentarea ţine de cotidianul vieţii omului, fiindu- 
i familiară fiecărui individ pus în situaţia de a-şi rezolva 
problemele vieţii zilnice sau de a se angaja în dispute cu 
semenii (prieteni, adversari, membri ai familiei, oamenii 
politici, colegi de serviciu etc.), puţini sunt cei care o cunosc 
în esenţa şi detaliile funcționării ei. Pentru omul de rand, 
familiaritatea nu-i asigură decât parțial înţelegerea. 

Dacă în viaţa obişnuită argumentarea este familiară fără a 
fi înțeleasă, în literatura de specialitate surprinde 
multitudinea şi lipsa de unitate a încercărilor de a o înţelege, 
defini şi explica. Mai Jos vor fi luate în discuţie doar cele 
mai uzitate definiții date argumentării în spaţiul continental- 
european şi în cel anglo-american, iar pornind de la ele vor fi 
analizate accepţiunile unor termeni precum „argument”, 

„raționament” şi „demonstrație”. De-abia apoi se va trece la 
abordarea argumentării din perspectiva gândirii critice şi 
logicii informale, insistându-se asupra modelului analitic de 
investigare a argumentelor, asupra structurii şi evaluării 
acestora. 

Cadrul teoretic în care actualmente se pune problema 
identificării structurilor argumentative ale discursului este 
marcat de diversitate şi de lipsa unui fir conducător. La 
originea diversități şi lipsei de unitate a lucrărilor despre 
argumentare stau cercetările cu caracter interdisciplinar 
realizate de unii filosofi, logicieni formalişti şi neformalişti, 
analişti ai discursului şi ai conversației, teoreticieni ai 
comunicării şi reprezentanți ai multor altor discipline. 

Există actualmente mai multe paradigme de abordare a 
discursului argumentativ, dintre care cele mai des invocate 
sunt următoarele: 

1) noua retorică a lui Perelman şi Olbrechts-Tyteca; 

2) modelul analitic al lui Toulmin; 

3) problematologia lui M. Meyer; 

4) epistemica socială a lui C. Willard; 

5) logica informală a lui A. Blair şi R. Johnson; 

6) abordarea post-standard a sofismelor datorată lui J. 

Woods şi D. Walton; 

7) logica naturală a lui J.-B. Grize, 

8) dialectica formală a lui E. Barth şi E. Krabbe; 

9) pragma-dialectica elaborată de F. Eemeren şi R. van 
Grootendorst; 

10) alte contribuţii teoretice care propun cadre mai mult 
sau mai puţin elaborate pentru studiul argumentării, între 
care poate fi inclusă şi cea a mişcării cunoscută sub 
numele de gândire critică. 


128 


Dintre aceste paradigme de investigare a argumentării, în 
America de Nord — ca loc de impunere a gândirii critice — şi 
în Europa -— ca loc de teoretizare a argumentării — studiul 
argumentelor a fost multă vreme dominat de lucrările lui 
Toulmin şi ale lui Perelman, întrucât au propus modele de 
argumentare şi teorii mai bine adaptate decât logica formală 
la analiza argumentării cotidiene. Orientarea pragma- 
dialectică începe să dobândească azi o pondere similară, de 
aceea toate aceste orientări pot fi asociate fără rezervă celor 
trei etape din dezvoltarea contemporană a studiilor despre 
argumentare [Plantin, C., 1990, p. 26]: 

1) etapa argumentării justificative: (re)prezentată de 

modelul analitic al argumentării elaborat de Toulmin; 

2) etapa argumentării retorice: (redinstaurată prin 
introducerea noțiunii de auditoriu universal de către 
Perelman; 

3) etapa argumentării dialectice: (rejinventată de 
programul noii dialectici propus de Eemeren şi van 
Grootendorst. 

Perelman şi Toulmin au propus ca model de bază pentru 
argumentare procedurile  retorico-epistemologice ale 
raționamentului juridic, în vreme ce FEemeren şi van 
Grootendorst au valorificat din perspectiva pragmaticii 
structura argumentativă a actelor de limbaj. Cei din urmă s- 
au detaşat de realizările primilor doi, reproşându-le mai ales: 

1) că nu au ţinut seama de dezvoltările moderne ale logicii 
formale, pe care o asimilează cu logica clasică 
silogistică sau pe care o declară pur şi simplu ca 
inaplicabilă la argumentările obişnuite; 

2) că, izolând argumentările de aspectele pragmatice ale 
contextului lor verbal şi nonverbal, nu pun de fapt 
suficient accent pe legătura dintre argumentare şi 

utilizarea limbajului obişnuit, argumentarea trebuind 
tratată din perspectiva acestei legături. 

Contribuțiile lui Toulmin şi Perelman au fost prezentate 
succint de către promotorii pragma-dialecticii după cum 
urmează. Despre Toulmin, aceştia au spus că propune — în 
The Uses of Argument (1958) — un model care dă seama de 
structura argumentărilor prin furnizarea unei descrieri a 
formei lor procedurale. După Toulmin, această formă ar fi 
„independentă de domeniu”, adică independentă de natura 
problemelor pe care le tratează argumentarea în discuţie. 
Validitatea unei argumentări particulare nu depinde în mod 
fundamental de forma procedurală însăşi, ci de modul în care 
„suportul” (backing) sau „datul” (dara) face acceptabilă 
„garanția” (warrant). Cum conţinutul acestui suport, spre 
deosebire de forma sa, depinde el însuşi de natura concluziei 
pentru care se argumentează, Toulmin conchide că criteriile 
care întemeiază validitatea argumentărilor „depind de 
domeniul considerat”. 

Lăsând la o parte unele obiecţii teoretice majore, adepții 
pragama-dialecticii consideră că modelul epistemologic 
promovat de Toulmin nu este aplicabil la discursul 
argumentativ cotidian. Ei cred că, în mod fundamental, este 
imposibil de determinat în ce constau „datul” şi „garanţia”, 
cu excepția unor exemple potrivit alese fiind practic 
imposibil să deosebim cele două tipuri de enunţuri. În mod 
concret, această imposibilitate reduce modelul la o variantă a 
silogismului — sau a entimemei, atunci când garanția rămâne 
implicită. 

Pragma-dialecticienii aduc obiecţii şi pretenției lui 
Perelman şi Olbrechts-Tyteca — din La Nouvelle rhetorique 
(1958/1969) — de a descrie tehnicile de argumentare 
autentice. Pentru promotorii noii retorici, argumentarea este 

validă dacă permite să se obţină efectul dorit, adică dacă 
produce sau întăreşte adeziunea auditoriului la teza propusă. 
Drept urmare, validitatea se măsoară prin eficacitatea în 
raport cu o ţintă, iar teoria se rezumă la inventarea tipurilor 
de elemente ce pot servi ca „puncte de plecare” şi a 
schemelor de argumentare susceptibile să persuadeze un 
auditoriu particular sau universal. Principalul reproş vizează 
categoriile din catalogul lui Perelman şi Olbrechts-Tyteca: 
ele n-ar fi nici corect definite, nici reciproc exclusive. 

Ce soluție au propus adepții pragma-dialecticii? Pentru 
aceştia, cercetarea privitoare la argumentare ar trebui să se 
intereseze de procedeele prin care un discurs argumentativ 
ajunge să justifice sau să respingă în mod raţional o anumită 
poziţie. În această teorie, argumentarea este identificată cu 
un act de limbaj complex care tinde să rezolve un conflict de 
opinii, o dispută. Mai mult, se consideră că discursul 
argumentativ trebuie studiat atât ca exemplu de interacţiune 
verbală obişnuită, cât şi ca o confruntare cu un anumit model 
de raționalitate. 

Perspectiva pragma-dialectică se bazează pe o filosofie 
critică raționalistă, permiţând concretizarea idealului de 
raționalitate din discuţia critică în două maniere: 

1) dialectică: deoarece două părți tind să rezolve un 

conflict de opinii prin discuție metodică; 

2) pragmatică, deoarece schimburile din această discuţie 

sunt descrise ca acte de limbaj. 

Programul pragma-dialectic de cercetare a fost schiţat de 
promotorii lui prin comparație cu retorica tradițională 
reconstruită (reinventată) în secolul XX de către Toulmin şi 
Perelman [Eemeren, F. & van Grootendorst, R., 1996, p. 7-8, 
10, 14-16]: 

Programul de cercetare dialectic 





Programul dialectic 
* Filosofie raționalist-critică 
* Teorie pragma-dialectică 
+ Reconstrucţie orientată spre rezolvarea 
conflictului 
«Descriere în funcție de relevanță 
«Practică orientată spre reflecţie 














Programul de cercetare retoric (reconstruit) 





Programul retoric 
* Filosofie antropo-relativistă 
* Teorie epistemic-retorică 
* Reconstrucţie orientată spre auditoriu 
* Descriere în funcție de persuasiune 
* Practică orientată spre prescripţie 














Programului retoric îi datorăm cea mai cunoscută definiție 
dată argumentării în spaţiul european, care este şi cea mai 
largă. Formulată în spiritul aristotelic al noii retorici, ea sună 
astfel: „demers prin care o persoană sau un grup încearcă de 
a determina un auditor să adopte o poziție prin recursul la 
expuneri sau aserțiuni — argumente — care urmăresc să 
demonstreze validitatea sau justeţea respectivei poziţii” 
[Oleron, P., 1996, p. 4-5]. 

Se apreciază că această definiție evidențiază trei 
caracteristici de bază ale argumentării: 


132 


1) argumentarea este un fenomen social realizat prin 
intervenția mai multor persoane: cele care o produc, cele 
care o acceptă, eventual un public sau martori; 

2) argumentarea este un demers interactiv prin care una 
dintre persoane urmăreşte să exercite o influenţă asupra 
alteia: ea nu este un exercițiu speculativ, cum ar fi de 
exemplu descrierea unui obiect, nararea unui eveniment 
(deşi cineva se poate îndoi că există vreodată acţiuni, 
chiar verbale, pur gratuite); 

3) argumentarea este o procedură ce cuprinde elemente 
raționale şi care nu e impusă prin forță: ea intră în 
raporturi cu raționamentul şi logica atunci când apelează 
la justificări sau la elemente de probă în favoarea tezei 
apărate. 

Există în literatura actuală încercări de modelare a 
argumentării din perspectiva combinată a programului 
retoric tradițional şi a celui pragma-dialectic. Una dintre 
acestea interpretează argumentarea ca o „practică logico- 
lingvistică” specifică, bazată pe acordul şi dezacordul 
participanţilor la ea, antrenând o „dublă intenționalitate” 
[Sălăvăstru, C., 2003, p. 13, 33-38, 44-45]: 

1) susţinerea unei teze (ca punct de vedere avansat); 

2) respingerea ei (ca punct de vedere supus discuţiei 

critice). 

Pornind de la dubla intenționalitate, se apreciază că 
argumentarea dobândeşte uneori un pronunțat caracter 
polemic, manifestat ca o „confruntare între argumentele 
favorabile  (susţineri) şi argumentele nefavorabile 
(respingeri)”. În acest fel, ea devine actul de întemeiere a 
unei teze cu ajutorul argumentelor raționale, adică o „logică 
în acțiune” prin care omul intră în relaţie cu semenii pentru 
a-l convinge. 

Strict logico-lingvistic vorbind, argumentarea ar fi „o 
organizare de propoziţii cu ajutorul raţionamentelor în 
vederea întemeierii (dovedirii) altei propoziţii, cu scopul de a 
convinge interlocutorul de adevărul sau falsitatea ei”. 
Propoziția întemeiată este denumită „teza argumentării”, iar 
propoziţiile care o întemeiază sunt numite „temeiuri ale 
argumentării”. Prin intenția de a convinge pe cineva, 
argumentarea este un „demers orientat către celălalt” şi se 
deosebeşte de raționament: „ambele întemeiază o teză, dar, 
în timp raționamentul întemeiază teza pentru a dovedi 
caracterul ei adevărat sau fals, argumentarea întemeiază teza 
pentru a-i arăta interlocutorului că ea adevărată sau falsă”. 

Din această perspectivă de definire a conceptului 
argumentării ies în evidenţă trei elemente structurale: 

1) conținutul argumentării: „argumentele sau dovezile 

concretizate în propoziţiile-probe”; 

2) tehnicile de argumentare: „organizarea propoziţiilor cu 
ajutorul raţionamentelor”; 

3) finalitatea argumentării: „organizarea conţinuturilor cu 
ajutorul tehnicilor de argumentare [care] urmăreşte 
convingerea interlocutorului cu privire la caracterul 
adevărat sau fals al tezei”. 

Argumentarea poate conţine un singur raționament 
(argumentare simplă) sau o „încrengătură” de raționamente 
utilizate cu acelaşi scop (discurs argumentativ). Schematic, 
un discurs argumentativ alcătuit din trei raționamente poate 
fi reprezentat după cum urmează: 

0 | Temeiul lb 


« Temeiul 2b 


| iaua 

Unul dintre elementele pe care această modelare a 
argumentării le împrumută din programul retoric tradițional, 
în speţă de la Perelman, este persuadarea auditoriului 
(caracterul orientat către celălalt al al actului argumentativ). 
Altul îl reprezintă modelul analitic al argumentării elaborat 
de Toulmin (reprezentarea schematică a raționamentelor şi 
discursului argumentativ). Din programul pragma-dialectic 
este valorificată distincția între argumentare ca act lingvistic 
elementar (argumentarea simplă, conţinând un singur 
raționament) şi argumentare ca act lingvistic complex 
(discursul argumentativ, în sensul de încrengătură de 
raționamente). 

Modelată astfel, argumentarea se manifestă ca una dintre 
cele două forme ale întemeierii (fundamentării) tezelor 
enunțate într-un discurs, cealaltă formă fiind demonstrația. 
Ambele forme au fost stipulate şi teoretizate încă de 
Aristotel (demonstrația ca având de-a face cu premise certe, 
ce se impun în virtutea evidenţei lor intuitive; argumentarea 
ca „dialectică” sau „retorică” având de-a face cu premise 
doar probabile, sub forma opiniilor, dar acceptate de cineva), 
alături de eristică (formă nevalidă de întemeiere, conţinând 
premise aparent acceptabile, false în realitate). 

Orice fundamentare sau întemeiere presupune atât 
elemente logice, cât şi extralogice, elementele logice 

deţinând o pondere mai mare în cadrul demonstraţiei decât în 
cel al argumentării. Acest lucru reiese destul de clar din 
definirea întemeierii ca operație de gândire prin care se 
indică temeiul tezelor susținute, adică propoziția sau 
propoziţiile din care teza poate fi derivată pe baza unui 
procedeu logic valid. Când propozițiile „de sprijin” ale tezei 
exprimă diferite opinii sau credinţe, ne aflăm într-o situație 
de argumentare, iar când ele funcționează ca şi premise 
certe, adevărate, logic necesare pentru susținerea unei 
concluzii, avem de-a face cu o demonstraţie. 

Am văzut mai sus — într-o încercare de sinteză a 
principalelor modele conferite argumentării din perspectiva 
epistemologiei, noii retorici şi pragma-dialecticii — care sunt 
elementele din structura argumentării. Cele prezente în 
structura oricărei demonstraţii au fost enunțate după cum 
urmează: 

1) demonstrandum-ul: teorema sau „teza de demonstrat”; 

2) principia demonstrandi: „fundamentul demonstraţiei 
(...) format din termeni inițiali nedefiniți, din definiții, 
axiome şi din alte teoreme demonstrate ulterior”; 

3) procedeul demonstraţiei: „inferenţele care fac trecerea 
de la fundament la teză: silogisme, inferenţe ipotetice şi 
disjunctive, inferenţe de relație etc.”. 

Utilizarea demonstraţiei este legată de discursul aşa-zis 
„teoretic” — diversele „discipline aflate în diferite stadii de 
elaborare (descriptiv, inductiv, deductiv, axiomatic)” şi „în 
care se problematizează pretenția de adevăr a aserțiunilor”. 
Modelarea argumentării se înfăptuieşte în legătură cu 
discursul „practic” — „discuţia rațională între minimum două 
persoane asupra a ceea ce este Just şi asupra a ceea ce trebuie 
făcut”, unde „se problematizează pretenția de justețe a 

aserțiunilor cu privire la ordine şi valori” [Marga, A., 1990 
(1991)b, p. 220, 222, 225, 229-230]. 

De remarcat aici e faptul că elemente din structura 
demonstrației sunt regăsibile astăzi mai ales în modelele 
epistemologice ale argumentării din viaţa zilnică. Modelul 
propus de Toulmin face parte din categoria acestor modele. 
Întrucât el se regăseşte şi printre instrumentele folosite în 
analiza critică a argumentării, în cele imediat următoare vom 
trece la prezentarea lui. 

Toulmin se numără printre cei care consideră că 
aserțiunile raționale nu pot fi concepute izolat, ci doar 
intrând într-o rețea complexă de enunţuri. Pentru el, 
problema adevărului propoziţiilor dintr-un enunţ este de 
ordin secundar în raport cu cea a raționalităţii discursului. 
Rațiunea este, în esență, procedurală şi se defineşte ca un 
demers de un stil aparte, ale cărui trăsături fundamentale sunt 
independente de domeniul în care funcționează, ceea ce 
prezintă avantajul de a nu considera raționalitatea drept 
apanaj numai al câtorva discipline singulare. 

Modelul lui Toulmin este unul justificativ, din moment ce 
oferă tehnica prin care o persoană poate aduce o justificare 
aserțiunii pe care tocmai a avansat-o şi care tocmai a fost 
pusă la îndoială de către un interlocutor. În acest model 
Justificativ, o aserţiune devine rațională numai când, după ce 
a făcut obiectul criticii interlocutorului, este integrată de 
locutor într-o anumită „schemă procedurală”. Această 
schemă se realizează în câteva etape, modelul având 
pretenția de a evidenția atât înlănțiurea reală a acestor etape, 
cât şi articulaţia generală a schemei. În intenţia lui Toulmin, 
această schemă (/ayour) trebuie să îmbrace „forma logică” a 
unui raționament |Plantin, C., 1990, p. 20-22]. 

Primul schelet al modelului de analiză a argumentelor 
simbolizează cu o săgeată relația dintre „datul” (dara) de la 
care se pleacă (notat cu „D”) şi concluzia sau susținerea 
(claim) care se bazează pe el (notată cu „C”), iar „garantul” 
(warrant) sau autoritatea în baza căreia se realizează raportul 
dintre D şi C, notat(ă) cu W, se aşează imediat sub săgeată: 


D Deci C 


Deoarece 
W 


În această schemă, datele factuale („„datul”) dobândesc 
statutul de argument deoarece sunt garantate de o autoritate 
cu caracter de lege („garantul”). Pe un exemplu concret, dat 
de 'Toulmin în 1958, scheletul arată astfel: 


Harry S-a născut ——— > Deci Harry 
în Bermude este un cetățean 
britanic 
Deoarece 
Un om născut în Bermude 
ar trebui să fie un cetățean britanic 


Al doilea pas în analiza argumentului trebuie să aibă loc 
deoarece, în general, „garantul” (autoritatea cu caracter de 
lege: W) şi „datul” (datele factuale: D) nu permit inferarea 
concluziei cu un grad absolut de certitudine, independent de 
circumstanțe. De aceea, trebuie precizată forța cu care 
cuplajul lui D cu W permite tragerea conluziei C. Asertarea 
lui C trebuie restânsă doar le ceea ce W autorizează să fie 
inferat din D. 

Drept urmare, în enunţul complet al lui C va figura un 
„indicator de forță” (qualifier), având de exemplu forma 
lingvistică a unui adverb modal precum „probabil”. Dar se 
poate întâmpla ca anumite circumstanţe particulare să 
suspende aplicarea lui W la D, motiv pentru care schema 
argumentativă trebuie să prevadă un loc şi pentru respingerea 
potențială a concluziei, notată cu R (de la reburral). Noul 
schelet obținut arată astfel: 


D Deci 0, C 
Deoarece Mai puțin când 
W R 


Pe exemplul dat, articulațiile scheletului au următorul 
conţinut: 


D: Harry s-a născut în Bermude; 

O: probabil, 

C: Harry este un cetățean britanic; 

W: Un om născut în Bermude ar trebui, de regulă, să fie 
un cetățean britanic; 

R: Ambii lui părinți Sunt străini / el a fost naturalizat 
american | ... 


Ultimul pas în analiza argumentului este determinat de 
faptul că însăşi „garantul” sau autoritatea cu caracter de lege 
poate fi contestată, trebuind să fie întărită cu un număr 
oarecare de justificări sau sprijinită pe un suport suplimentar, 
notat cu B (de la backing). Toulmin consideră că schema ce 
se obține astfel redă destul de adecvat structura reală a 
argumentării: 

D PN Deci Q, C 
Deoarece Mai sc când 


W R 


Dat fiind 
B 


Dezvoltarea întregului argument a fost completată cu 
semnificația lui B astfel: 


D: Harry s-a născut în Bermude; 

O: probabil, 

C: Harry este un cetăţean britanic; 

W: Un om născut în Bermude ar trebui, de regulă, să fie 
un cetățean britanic; 

R: Ambii lui părinți Sunt străini / el a fost naturalizat 
american | ... 

B: Următoarele prevederi statutare şi alte dispoziţii 
legale. 


Astăzi se apreciază că modelul de analiză a argumentului 
propus de Toulmin în termenii de mai sus [Toulmin, St. E., 
1983, p. 99-105] nu a făcut şcoală în filosofie şi logică, deşi 
a fost receptat ca o critică constructivă a argumentării 
silogistice [Plantin, C., 1990, p. 23-25]. Impactul cel mai 
puternic l-ar fi avut asupra departamentelor de ştiinţe ale 
discursului (Speech Departments), dar mai ales asupra 

curentelor de logică informală şi gândire critică dezvoltate în 
Statele Unite şi Canada după 1970. 

Potrivit lui C. Plantin, principalele „deschideri” ale 
acestui model pot fi identificate la următoarele nivele: 

1) înţelegerea autorităţii cu putere de lege ca loc comun, 
pentru că a condus la impunerea noţiunii de „câmp 
argumentativ”; 

2) schemele argumentative propuse, întrucât pe baza lor a 
putut fi lămurit nucleul (esenţa) argumentării; 

3) abordarea justificaţionistă, deoarece a favorizat 
trecerea de la abordarea vericondițională la cea 
interacționistă (de la adevărul şi falsitatea enunţurilor la 
chestiunile sau punctele de vedere aflate în dezbatere); 

4) glisajul între argumentativ şi retoric, pentru că a 
mijlocit trecerea de la studiul domeniilor argumentării la 
argumentarea retorică. 

Avantajele utilizării unor asemenea modele pentru 
argumentare au fost prezentate în termenii următori [Marga, 
A., 1990 (1991)b, p. 230-231]: 

1) permit identificarea paşilor sau treptelor argumentării: 

A) treapta inițială: „ridicarea explicită a unei pretenții 
de adevăr sau justeţe”; 

B) treapta a doua: „indicarea mijloacelor de 
întemeiere”; 

C) treapta a treia: „stabilirea legăturii între susținerea 
respectivă şi mijloacele de întemeiere”; 

2) evidenţiază schematic structura argumentării: 

A) teza de argumentat: concluzia C; 

B) mijloacele de întemeiere: datele D; 

C) propoziţii generale care permit legătura lui C şi D: 
regulile de inferență, ca şi garant W; 

D) justificarea acestor propoziţii: suportul suplimentar 
B; 
E) operatorul modal: indicatorul de forță O; 
F) condiţiile de exceptare legate de operatorul modal: 
respingerea potențială a concluziei R; 
3) oferă instrumentele de a distinge între demonstraţii şi 
argumentări: 

A) evidențierea unei demonstrații: atunci când C 
rezultă cu necesitate din D şi W, „se atinge o 
justificare raţională sinonimă cu o demonstraţie”; 

B) evidențierea unei argumentări: în cazurile în care C 
nu poate fi derivată din D şi W, întrucât lipseşte un W 
„care să joace rol de regulă de derivare” (dacă 
adevărul sau Justeţea lui C sunt plauzibile pe baza lui 
D şi W, despre argumentare se spune că este 
„concludentă”). 

Perspectiva socială din definițiile şi  modelările 
epistemologice, retorice şi pragma-dialectice date argu- 
mentării în spaţiul european dispare sau este redusă la 
nivelul relaţiilor interindividuale atunci când se încearcă 
definiții şi modelări în spiritul gândirii critice sau logicii 
informale nord-americane. Astfel, prin argumentare se 
înțelege doar un demers individual de justificare a unei 
propoziţii pe care vrem să o susţinem. Scopul pe care-l 
urmăreşte este de a găsi temeiuri în favoarea unei opinii sau 
credințe sau de a ajunge la aceasta pornind de la anumite 
temeiuri. 

Atingerea acestui scop este posibilă prin utilizarea unui 
set de proceduri care ne ajută să luăm decizii cu privire la 
credinţele noastre. Aceste decizii vizează îndeosebi rațiunile 
(temeiurile, evidența, premisele) ce le putem aduce în 
susținerea sau respingerea unui punct de vedere. 

Argumentarea reprezintă procesul prin care avansăm 
argumente în favoarea sau împotriva unui punct de vedere, 
răspunzând în acest fel la argumentele altora [Herrick, J. A., 
1991, p. 29-30]. 

Nici un proces de argumentare nu poate avea loc în afara 
unui cadru minimal de acord sau dezacord cu procedurile 
utilizate, cu scopul urmărit în dispută şi cu probele sau 
evidența disponibilă. Argumentarea are loc şi când 
persoanele aflate în dispută sunt în dezacord faţă de un punct 
de vedere avansat, dar este productivă numai când ele cad de 
acord asupra aceluiaşi punct de vedere. Din această cauză, 
despre înfăptuirea argumentării se spune că este antrenată de 
dezacordul dintre oameni, dar că antrenează un acord 
minimal între aceştia. Acordul antrenat trebuie să fie etic 
(bazat pe respectul reciproc între cei care oferă argumente şi 
cei care le ascultă) şi rezonabil (argumentele avansate trebuie 
să fie raționale, inteligibile). 

Cei care definesc argumentarea din perspectiva gândirii 
critice deplasează accentul de la elementele structurale 
înspre abilitățile de operaţionalizare a lor. Conexată gândirii 
critice, argumentarea este înțeleasă ca o aptitudine de 
raționare specific umană. Chiar dacă sunt capabile de a 
realiza anumite inferențe (adică de a trage concluzii din 
fapte, evidențe etc.), animalele nu posedă aptitudinea de a 
persuada pe alţii (în acceptarea adevărului enunţurilor, 
opiniilor sau credințelor). Oamenii, în schimb, posedă atât 
capacitatea de a raționa sau infera, cât şi capacitatea de a 
argumenta, indiferent de domeniul în care-şi desfăşoară 
activitatea (ştiinţă, politică, sport ş.c.l.) [Thomas, A., 1996, 
p. 2,4]. 

Argumentarea nu trebuie nicidecum confundată cu 
argumentul, deşi unele limbi  înregistreză fluctuații 

conceptuale în acest sens (de exemplu franceza, prin 
argumentation). Argumentarea este un demers şi are un 
caracter procesual, adică se desfăşoară în mai multe etape. 
Argumentul este doar un element al acestui proces: fie ca 
temei al unei susţineri, fie ca ansamblu organizat de 
propoziţii (premise şi concluzii). 

Dar nu orice grupare de propoziții constituie un argument. 
Numai cele care furnizează temeiuri pentru o credință 
reprezintă argumente. În termeni logici vorbind, propoziţiile 
prin care se oferă temeiuri sunt premisele argumentului, iar 
cele pentru care se oferă temeiurile reprezintă concluzia 
finală sau concluziile intermediare ale argumentului. Deşi au 
încărcătură argumentativă, anecdotele, expunerile, 
explicațiile, ilustrările şi formele condiţionale ale enunţurilor 
nu sunt argumente autentice [Kahane, H., 1990, p. 2-3]. 

Argumentul, împreună cu raționamentul şi demonstrația, 
constituie lanțul de structuri argumentative explicite ale 
discursului, în vreme ce expunerea, explicația şi ilustrările 
reprezintă structuri argumentative implicite. Discursul care 
le cuprinde nediferenţiat se numeşte discurs argumentativ şi 
nu se identifică, de aceea, cu argumentul structurat. 

Ca ansamblu de propoziții, argumentul se apropie mult de 
raționament sau inferență (până la identificare după unii 
autori) şi se află — am văzut deja cum -— în relaţii speciale cu 
demonstraţia. Ceea ce le deosebeşte este conţinutul 
informațional al premiselor şi concluziilor, felul acestora, 
relațiile dintre ele şi direcția sau scopul utilizării lor. La 
această stare de lucruri s-a ajuns prin dezvoltarea 
semantismului conferit termenului „raționament” de către 
Aristotel. 

La începutul Topicelor, Aristotel distingea două tipuri de 
raționament: demonstrația, pe de o parte, şi raționamentul 

dialectic, pe de alta. Pentru el, demonstraţia are ca punct de 
plecare — premise — cunoştinţele „adevărate sau prime”, 
altfel spus certe. Dimpotrivă, raționamentul dialectic pleacă 
de la premise care sunt numai opinii admise. Perspectiva în 
care se plasează Aristotel stabilind o astfel de distincție este 
cea a raționamentului deductiv. Acesta porneşte de la 
propoziţii inițiale şi conduce, dacă este dus riguros, la 
consecinţe care rezultă în mod necesar. 

Luând formularea de mai sus în înțelesul autentic al 
cuvintelor, singura diferență între demonstraţie şi 
raționamentul dialectic ar ţine de natura premiselor, nu de 
procedura de deducție propriu-zisă, care este comună celor 
două forme. Genetic, raporturile dintre raționament şi 
argumentare pot fi explicate prin faptul că, în ultimă instanță, 
orice începe prin relaţii între oameni care caută a se convinge 
unii pe alții prin dialog. Raționamentul riguros — în care 
înlănțuirile de propoziţii sunt luate în considerare pentru ele 
însele, iar regulile lor sunt definite de-o manieră formală — 
vine după aceea. 

Forma superioară a demonstraţiei, spre care tind 
majoritatea autorilor şi disciplinele ştiinţifice ale gândirii, 
este demonstraţia formală, aşa cum matematicile şi mai ales 
logica o furnizează drept exemplu. Trăsăturile ei definitorii 
au fost evidenţiate prin comparaţie cu argumentarea. De 
obicei, se menționează trei diferenţe între ele [Oleron, P., 
1996, p. 32-36]: 

1) o demonstraţie formală este corectă sau incorectă (nu 
există cale de mijloc), iar dacă este corectă, ea este 
suficientă  sieşi, nemaifiind nimic de adăugat; 
dimpotrivă, argumentarea nu are niciodată această 
rigoare constrângătoare, validitatea sa fiind una de grad: 
argumentul este mai mult sau mai puţin puternic şi nu 

este niciodată închis (poate fi mereu reîntărit acumulând 
argumente convergente); 

2) demonstrația scoate în evidență adevărul şi falsul, în 
timp ce argumentarea urmăreşte să acţioneze asupra 
unei opinii, iar cel mai adesea să determine sau să 
justifice o decizie: valoarea logică a unei demonstrații 
este intrinsecă acesteia (în sensul că nu vizează 
eficacitatea şi că subzistă în cadrul ei), în vreme ce 
argumentul se adresează hic er nunc celui pe care 
urmăreşte să-l persuadeze; 

3) demonstraţia este „mecanizabilă”, întrucât poate face 
obiectul unui calcul efectuat de către o maşină, pe când 
argumentarea implică invenţia şi judecata, capacitatea 
de a lua în considerare conținutul argumentelor invocate, 
Justeţea şi forța lor relativă. 

Demonstrația poate fi însă şi ne formală, identificându-se 
cu argumentarea. În acest sens — din perspectiva retoricii, 
gândirii critice şi logicii informale, iar nu din perspectiva 
disciplinelor ştiinţifice ale gândirii — ea este teoretizată astăzi 
ca un compozit de doi factori (probe şi raționamente) 
urmărind convingerea (scop argumentativ) sau persuadarea 
(scop retoric) auditoriului. 

De pildă, atunci când se ia în discuţie persuasiunea, 
aprecierile merg spre înţelegerea ei ca „un «proces» 
modificator de atitudini, credințe, păreri sau 
comportamente”, definiție în care accentul cade pe caracterul 
său procesual. Dar cum „persuasiunea se produce numai 
dacă există cooperare între sursă şi receptor”, adică între 
agentul care persuadează şi agentul persuadat, definiţia sa 
trebuie extinsă în termenii următori: „persuasiunea este 
crearea împreună a unei stări de identificare între sursă şi 

receptor, ca urmare a utilizării simbolurilor” [Larson, C. U., 
2003, p. 26-27]. 

Noua definiție „nu e focalizată pe sursă, mesaj sau 
receptor, ci pe toate acestea în mod egal”, pe modul în care 
ele „cooperează pentru a crea un proces persuasiv”. Central 
acestei definiții este, pe lângă conceptul cooperării, şi 
conceptul  autopersuadării, întrucât „arareori suntem 
persuadați dacă nu luăm parte efectiv la acest proces”. 
Scopul persuadării e acela de a-i determina pe agenţii 
persuadaţi „să adopte schimbările sugerate de agenţii 
persuasivi”. El poate fi atins numai printr-o combinație 
adecvată a celor doi factori din structura demonstraţiei 
neformale, în funcție de contextul în care are loc, de 
persoana sau grupul de persoane cărora se adresează şi de 
tema sau „locurile” argumentării (numite topoi de Aristotel, 
aceste locuri funcționează ca „un fel de precedent recunoscut 
de public ca deja experimentat”, ori ca „un model” sau ca 
„un ghid pentru viitor”). 

Urmându-l mai departe pe C. U. Larson, problematica 
factorilor din structura demonstraţiei ne formale poate fi 
sintetizată astfel [Ibidem, p. 205-221]: 

1) probele, având ca sursă tacticile („strategia sau intenția 
generală” adoptată) şi „variind prin intensitate ori putere 
persuasivă în funcție de contextual folosirii lor”: 

A) probe dramatice, care — bazându-se „pe tendința 
noastră de a ne structura viaţa într-o formă narativă 
sau ca o poveste” şi încurajând „experienţele 
indirecte ale agenţilor persuadaţi, în încercarea de a-i 
hotărâ să dea un anumit curs acţiunii lor” — pot fi: 

a) narațiuni: 
ay) transmise pe cale orală: „poveşti — mituri, 
legende şi balade”; 

a2) transmise pe calea scrisului sau a tiparului: 
„piese de teatru, poezii, romane şi povestiri”; 

a3) transmise prin mijloacele media: „programe 
de radio, filme, desene animate, seriale, 
documentare, buletine de ştiri, reportaje, spoturi 
televizate, jocuri televizate, talk show-uri şi 
evenimente sportive”; 

b) depoziţii/declarații: 

b,) mărturiile: „declaraţiile martorilor oculari”; 
b>) depoziţiile: „agentul persuasiv povesteşte 
ceva din propria experienţă”; 

c) anecdote: „narațiuni foarte scurte care îşi ating 
țelul foarte repede — cam într-o propoziţie sau 
două” şi al căror „element-cheie este că ele nu 
relatează adevărul decât foarte rar, spre deosebire 
de mărturii”; 

d) demonstrații practice: participarea activă a 
agentului persuadat la diferitele campanii de 
promovare „prin care agenţii  persuasivi 
dramatizează probele” (de pildă, folosirea 
mijloacelor audiovizuale din campanile împotriva 
fumatului, demonstrațiile de marketing public 
televizate etc.); 

B) probele raţionale, care „fac apel la procesele 
logice într-o modalitate nedramatică, intelectuală” şi 
la care se apelează în mai multe situaţii, cum ar fi de 
exemplu: 

a) utilizarea argumentelor logice în scop 
persuasiv: articole de ziar, conversații zilnice 
ş.a.; 

b) construirea de mesaje persuasive: reclame, 
campanii electorale etc. 

2) raționamentele, care — având rolul de „a uni probele” 
pentru atingerea „persuasiunii logice”, adică pentru a 
persuada prin argumentare (argumentarea = „suficiente 
probe asociate unui raționament pentru a determina 
publicul să acorde încredere sau să acționeze conform 
sfatului agentului persuasiv”) — oferă agenţilor modele 
de gândire (raţionare), altfel spus „modele logice ale 
structurii de adâncime a limbajului” („structuri logice 
profunde” prin care „credem şi acționăm conform cu 
ceea ce percepem ca argument logic”), de genul: 

A) cauză-efect, această structură de adâncime este 
foarte puternică în cultura actuală de tip occidental, 
de ea depinzând însăşi construcțiile lingvistice 
(diateza, de exemplu) şi prin ea agenţii persuasivi 
identificând „evenimente, tendințe sau fapte ce 
determină efecte sigure” după cum urmează: 

a) dacă raţionamentele în care se manifestă această 
structură sunt afirmative, „ele ne spun că, o dată 
prezentă o cauză, ne putem aştepta ca anumite 
efecte să urmeze”; 

b) dacă raționamentele în care se manifestă această 
structură „sunt negative şi vrem să rezolvăm 
problema” pe care o ridică, „încercăm să 
înlăturăm cauza”; 

B) efect-cauză: structură de adâncime mai puțin 
folosită, uneori chiar vicios, în cultura occidentală 
contemporană, prin care „agentul  persuasiv 
enumeră câteva efecte cunoscute şi încearcă să 
refacă drumul spre cauza lor”; 

C) experienţe-simptome: structură de adâncime 
utilizată îndeosebi în propaganda politică şi 
spoturile publicitare, prin care „agenţii persuasivi 

identifică câteodată simptome ori semne şi încearcă 
să ajungă la o concluzie” sau să determine un 
„comportament simptomatic” la agenţii persuadaţi 
(simptomele „conving prin ele însele” numai prin 
faptul că „sunt în concordanță cu experiența din 
trecut a publicului”); 

D) criterii-aplicare: structură de adâncime prin care 
„agenţii persuasivi stabilesc un set aparent rezonabil 
de criterii pentru achiziționarea unui produs, votarea 
unui candidat sau susținerea unei cauze, după care 
îşi prezintă produsul, candidatul sau cauza ca 
satisfăcând criteriile respective”; 

E) comparația, adică structura de adâncime folosită 
uneori de agenţii persuasivi „ca temei logic pentru 
anumite concluzii” după următorul mecanism: 

a) „un exemplu este analizat şi descris, iar apoi se 
desprind concluziile din exemplul sau din situația 
respectivă”; 

b) exemplul sau situaţia respectivă este raportat 
ulterior la „o altă situație”, subliniindu-se 
„similitudinile şi motivele pentru care concluziile 
exemplului inițial se aplică la acesta din urmă”; 

F) analogia, ca structură logică de adâncime prin care 
„lucrurile familiare sunt folosite spre a le demonstra 
pe cele neobişnuite sau complexe”: 

a) analogia literală: compararea sau, mai bine-zis, 
stabilirea unor similitudini între un lucru 
cunoscut din trecut cu unul nefamiliar, dar de 
acelaşi fel, din prezent (de pildă, războiul din 
Vietnam cu cel din Yugoslavia); 

b) analogia figurată: prin ea, „se face paralela între 
un lucru simplu, obişnuit, dar diferit şi un altul 

complex şi necunoscut” (de exemplu, com- 
pararea campaniilor electorale cu întrecerile sau 
cursele hipice). 

Aceste structuri de adâncime ale limbajului sunt numite 
uneori „raționamente”, denumire improprie întrucât se 
bazează pe similitudini între forma lor pseudo-logică (psiho- 
logică, pragmatică, argumentativă) şi forma logică a 
principalelor moduri de raționare (raționamentul deductiv şi 
raționamentul inductiv). Ceva asemănător se întâmplă şi în 
cazul argumentelor, adesea confundate cu raționamentele 
numai în baza unor elemente formale comune. 

Să exemplificăm. Structura unui argument, înţeles ca 
ansamblu organizat de propoziţii, se referă la elementele 
componente ale acestui ansamblu (premise, concluzii, 
asumpții), la relațiile dintre ele (deductive, inductive, 
abductive sau retroductive) şi la greutatea pe care o primesc 
(temeiuri,  susțineri, presupuneri) în dispută. Când 
argumentul este înțeles ca temei sau probă adusă în favoarea 
unui punct de vedere, el se manifestă ca un „dat” şi apare ca 
element structural în cadrul raționamentului. 

Elementele din structura unui raționament sunt cel puțin 
trei şi pot fi plasate în ordine diferită ca propoziţii într-un 
enunţ [La Cascio, V., 2002, p. 42]: 

1) un dat sau un argument, ca fundament pentru o 

anumită propunere; 

2) o regulă generală care permite, pornind de la dat sau 

argument, formularea propunerii respective; 

3) o teză sau o opinie, avansată ca propunere sau punct de 

vedere. 
E evident că structurând raționamentul în acest fel, se 
elimină orice diferență între el şi argument (înţeles ca 
ansamblu de propoziţii, nu ca un „dat”, deci ca argumentare). 

Identificarea structurii unui argument se face cu ajutorul 
mai multor instrumente, dintre care cele enumerate mai Jos 
sunt mai importante din moment ce permit permit atât 
înțelegerea argumentării din prisma structurii ei inferențiale, 
cât şi întemeierea rațională a deciziilor şi contra- 
argumentarea [Herrick, J. A., 1991, p. 8-22]: 

1) scanarea (examinarea atentă): constă în identificarea şi 
marcarea enunţurilor dintr-un argument cu ajutorul unui 
sistem de simboluri (litere, cifre, linii, săgeți etc.), prin 
enunțuri înţelegându-se fraze sau părți din fraze 
(termeni, propoziții sau expresii propoziționale) care 
îndeplinesc o funcţie inferenţială proprie sau joacă orice 
alt rol important în argument; 

2) standardizarea: constă în a organiza enunțurile în 
propoziţii complete (standard), plasând temeiurile 
(premise) înaintea concluziei pe care o întemeiază şi 
evidențiind indicatorii lor logici (cuvintele indicatoare 
sau ingredienţii lor lingvistici); 

3) diagramarea: constă în reprezentarea grafică, sub 
formă de scheme, a relațiilor dintre premise şi concluzie 
cu ajutorul sistemului de simboluri adoptat; 

4) evidențierea indicatorilor logici impliciţi: constă în 
insertarea acestor indicatori în diferitele puncte ale 
argumentului, unde relaţiile dintre enunţuri îmbracă 
forma  premise-concluzie fără a fi semnalate cu 
ingredienţi lingvistici sau prin cuvinte indicatoare; 

5) explicitarea premiselor tacite: constă în completarea 
omisiunilor evidente din întemeierea unui argument prin 
explicitarea sau furnizarea premiselor lăsate de o parte 
de către propunător. 

Cum fucţionează aceste instrumente, reiese cel mai bine 

pe baza exemplelor. De pildă, în procesul scanării este de 

folos a sublinia indicatorii logici sau ingredienţii lingvistici 
şi apoi de a marca enunţurile individuale cu cifre (1, 2, 3, 
...), litere (A, B, C, ...) sau cu orice alt semn din sistemul de 
simboluri adoptat: 


A: Testele de competență ar trebui aplicate tuturor 
profesorilor din învățământul public, deoarece B: studiile 
indică faptul că aceste teste îmbunătăţesc calitatea 
educației din şcoli şi C: orice lucru care ajută la 
ridicarea calității educaţiei ar trebui să fie promovat cu 
tenacitate. 


Când se trece la standardizarea unui argument, e de dorit 
ca literele care reprezintă enunțurile argumentului deja 
scanat să fie evidenţiate după cum urmează: 


deoarece 

B: Studiile indică faptul că asemenea teste îmbunătăţesc 
calitatea educaţiei din şcoli. 
şi 

C: Orice lucru care ajută la ridicarea calităţii educaţiei 
ar trebui să fie promovat cu tenacitate. 
[atunci] 

A: Testele de competență ar trebui aplicate tuturor 
profesorilor din învățământul public. 


Diagramarea este instrumentul prin care se evidențiază 
inferențele din alcătuirea unui argument sub formă de 
scheme care redau modul în care se relaționează premisele 
între ele pentru a susţine concluzia. Potrivit relaționărilor 
posibile, pot interveni următoarele situaţii: 

1) argumentul conţine doar o premisă: 

A 
unde A reprezină concluzia, iar B premisa; 
2) argumentul conţine premise independente: 


NL 


unde A este concluzia, iar B şi C premisele 
independente; 


3) argumentul conţine premise dependente, cum e şi cazul 
în exemplul pe care l-am analizat înainte: 


B 


A 
unde A este concluzia, iar B şi C premisele dependente; 


4) argumentul conţine premise independente, dintre care 
unele funcționează ca şi concluzii intermediare: 

N Fii 


unde A este concluzia, B, C, D, E, F premisele, dintre 
care B şi C funcționează ca şi concluzii intermediare 


5) argumentul conţine premise dependente şi premise 
independente, dintre care unele funcționează ca şi 
concluzii intermediare: 


C 


a 


Identificarea indicatorilor nu se încheie de fiecare dată în 
faza scanării pentru că în unele argumente o parte din 
ingredienţii logico-lingvistici lipsesc (fiind taciţi sau ascunşi 
cu intenție de către propunătorul argumentului), în vreme ce 
alte argumente — pentru a mima logicul şi raționalul — 
prezintă o inflație de cuvinte indicatoare. 

E evident că identificarea premiselor şi concluziei se face 
mai uşor cu ajutorul ingredienţilor logico-lingvistici care 

atestă prezența elementelor argumentative în discurs. 
Repetăm că aceşti ingredienți mai sunt cunoscuţi sub numele 
de „indicatorii logici”, „cuvinte indicatoare” sau ingredieni 
lingvistici” ai argumentării (practic, ai premiselor şi 
concluziei). În funcţie de elementele din structura 
argumentului pe care le semnalează, indicatorii sunt de mai 
mult feluri [ Thomson, A., 1996, p. 6-7, Lee, $., 1997, p. 46- 
417]: 

1) indicatori ai concluziei: deci, aşadar, decurge că, prin 
urmare, în consecinţă, de aici putem arăta că ş.a.; 

2) indicatori ai premiselor: deoarece, pentru că, întrucât, 
dat fiind că, presupunând că, decurge din, pe baza 
faptului că, datorită etc.; 

3) indicatori ai credințelor, convingerilor, opiniilor, 
susținerilor sau punctelor de vedere ale celor care 
argumentează: probabil, cu certitudine, foarte probabil, 
cred că ş.a. 

Înregistrarea mecanică a indicatorilor, nedublată de 
efortul de a înțelege dacă se argumentează ceva — şi dacă da, 
ce anume — poate conduce la erori de apreciere şi de analiză 
logică, deoarece nu întotdeauna aceste cuvinte sunt folosite 
într-un argument real. Atunci când un argument este 
prezentat în formă standard, ordinea în care sunt introduse 
propozițiile din componenţa sa este: mai întâi premisele şi 
apoi concluzia. 

Dar nu numai indicatorii ridică probleme în analiza critică 
a argumentelor. Unele argumente, după cum deja am arătat, 
pot conţine premise care nu sunt întotdeauna explicite. 
Premisele implicite apar, de regulă, în argumentele ţinând de 
discursul public (cuvântări, editoriale, predici, lecţii, cursuri 
etc.) deoarece acestea sunt formulate având o anumită 
audiență în minte, mai bine-zis pe un fond de cunoaştere 

comun. De pildă, în exemplu anterior, dacă argumentul apare 
sub forma: 


A: Testele de competență ar trebui aplicate tuturor 
profesorilor din învățământul public, deoarece B: studiile 
indică faptul că aceste teste îmbunătăţesc calitatea 
educaţiei din şcoli, 


cel care-l propune are în minte că toată lumea împărtăşeşte 
ideea următoare, neexprimată: 


C*: Orice lucru care ajută la ridicarea calității educaţiei 
ar trebui să fie promovat cu tenacitate. 


Utilizarea celor cinci intrumente (tehnici) de gândire 
critică a primit şi alte formulări. Una dintre ele este 
cunoscută sub numele de „metoda paşilor structuranți”. 
Folosindu-se cifre în locul literelor care redau structura unui 
argument (premisele şi concluzia), această metodă a fost 
schițată în următorii termeni [Lee, S$., 1997, p. 16-18]: 

1) selectarea frazei care exprimă ceea ce se argumentează, 
adică a concluziei argumentului, notarea ei cu un număr 
încercuit (de exemplu: O, 2, 9, 9, 9 ş.c.l.) şi aşezarea 
numărului respectiv la baza unei diagrame ce va fi 
construită pentru a reda înlănţuirea logică a propoziţiilor 
din structura argumentului; 

2) selectarea frazelor din discurs care exprimă temeiurile 
oferite de cel ce argumentează pentru o concluzie, 
notarea lor cu numere încercuite, plasarea acestor 
numere deasupra sau înaintea concluziei şi legarea lor 
între ele (şi de concluzie) prin linii care să exprime 
relațiile logice în care se află: 

A) sub forma unei diagrame liniare: 


O 2) 8, 
unde 2 reprezintă o concluzie intermediară cu rol de 
premisă pentru concluzia finală Q, iar O reprezintă 
premisa (temeiul) lui 2 şi, indirect, a lui Q); 
B) sub forma unei diagrame arborescente, care, de fapt, 
redă o înlănţuire de argumente (premise, premise- 
concluzii intermediare, concluzie finală), precum: 





O E) 





unde Q reprezintă concluzia finală, 9, 2 şi 2 sunt 


premise-concluzii intermediare, iar O, O şi 2 sunt 
simple premise. 
3) crearea unei structuri inferenţiale (în care premisele, 


notate P/, P>, ..., să preceadă concluzia, notată C), 
numită — pornind de la notaţiile pentru premise şi 
concluzie — „structură PC” şi caracterizându-se prin 


faptul că reformulează clar şi precis, în formă standard 

(care să permită stabilirea formală a valorii lor de 
adevăr), frazele sau propoziţiile discursului pe care le 
reprezintă, adică premisele şi concluziile din formularea 
inițială a argumentului; 

4) reparcurgerea încă o dată a întregului discurs pentru a 
fi siguri că argumentul identificat în discurs a fost bine 
reprezentat prin diagrama arborescentă sau liniară şi prin 
structura PC. 

Reverificarea „paşilor structuranți” e necesară pentru că 
discursul obişnuit nu înregistrează întotdeauna argumente cu 
formă standard (silogistică: premisă majoră, premisă minoră, 
concluzie). În cadrul lui, argumentarea poate începe şi cu 
asertarea concluziei, după care oferă temeiurile ce o 
fundamentează. Mai mult, ea poate fi o înlănțuire de 
argumente, motiv pentru care trebuiesc parcurşi o serie de 
alți paşi în încercarea de a caracteriza şi fixa nu numai 
structura unui argument, ci a unui întreg discurs 
argumentativ. Aceşti paşi, asemănători celor propriu-zişi 
„structuranţi”, sunt următorii [Thomas, A., 1996, p. 12, 35- 
36]: 

1) căutarea cuvintelor indicatoare de concluzie şi a 

celorlalte elemente din structura argumentului; 

2) căutarea — dacă nu există cuvinte indicatoare a 
concluziei — pasajului prin care se transmite un plus de 
informaţie (extra information): dacă există un asemenea 
pasaj, o propoziţie din cele care-l exprimă este 
concluzie; 

3) dacă nici o propoziție dintr-un pasaj nu este concluzie, 
atunci pasajul respectiv nu conţine un argument, potrivit 
principiului: Nu concluzie, nu argument; 

4) dacă există o concluzie în pasaj, el trebuie rescris în 
formă inferențială standard (cu concluzia la urmă). 

Odată astfel fixată structura unui argument, din 
perspectiva gândirii critice el trebuie să reunească 
următoarele caracteristici: 

1) un argument oferă temeiuri sau rațiuni în sprijinul unei 

concluzii; 

2) concluziile pot fie să exprime un fapt, fie să facă o 
recomandare; 

3) concluzia şi elementele din structura unui argument 
sunt marcate, cel mai adesea, prin cuvinte indicatoare; 

4) concluziile pot apărea oriunde în structura 
argumentului, deci nu numai ca enunţuri finale; 

5) un argument poate avea asumțţii neexprimate, adică 
informații sau idei tacite, neexprimate, dar care joacă un 
rol important în tragerea concluziei; 

6) argumentele pot avea diferite structuri, precum: 

A) un temei sprijinind o concluzie; 

B) două sau mai multe temeiuri sprijinind concluzia; 

C) un temei sau temeiuri sprijinind o concluzie 
intermediară care, la rândul ei, funcţionează ca temei 
pentru o concluzie principală. 

Identificarea şi caracterizarea structurii unui argument se 
face cu scopul de a determina când acesta este bun (cogent) 
sau rău (fallacious): dacă este bun, el conduce la acceptarea 
concluziei, dar dacă este rău, atunci nu. Pentru a fi considerat 
bun, un argument trebuie să satisfacă următoarele trei 
condiţii [Kahane, H., 1995, p. 8]: 

1) să plece de la premise justificate (garantate, întemeiate, 

deci luate ca adevărate); 

2) să includă întreaga informaţie relevantă posibilă; 

3) să fie valid sau corect, ceea ce înseamnă că doar 
premisele acceptate prin întemeiere (acceptate ca 

adevărate) justifică acceptarea concluziei (acceptarea ei 
ca adevărată). 

De remarcat este faptul că, în mod tradițional, s-a apreciat 
că a doua condiţie joacă un rol important numai cu privire la 
raționamentele inductive. Mai nou, de când se iau în discuţie 
şi  presupoziţiile  raționamentelor (adică informaţiile 
acceptate tacit ca fundament pentru adevărul premiselor sau 
concluziei, deci asumpţiile), această apreciere a început să 
fie ocolită. 

Problema evaluării argumentelor înregistrează o fluctuație 
terminologică ce indică dificultatea soluționării ei. Această 
fluctuaţie s-a transmis şi terminologiei româneşti. Astfel, se 
vorbeşte de argumente sau raționamente „valide” şi 
„nevalide”, „corecte” şi „incorecte”, „bune” şi „rele” 
(„proaste”), „relevante” şi „nerelevante”, „concludente” şi 
„neconcludente”, „convingătoare” şi „neconvingătoare”, 
„sănătoase” („rezonabile”, „temeinice”) şi „defectuase” 
(„greşite”), „puternice” („tari”) şi „slabe” „veridice” şi 
„neveridice” ş.a.m.d.. 

Calificativele de mai sus sunt aplicate uneori indistinct 
celor două moduri fundamentale de raționare: deductiv şi 
inductiv. În logica informală şi gândirea critică, ca şi în 
logica formală, s-a ajuns la o oarecare limpezire conceptuală. 
Cu excepția ultimului cuplu de calificări, folosit doar pentru 
argumentele deductive, celelalte sunt folosite atât pentru 
argumentele deductive, cât şi pentru cele inductive în sensul 
indicat de condițiile enunțate mai sus. Cuplul „valid”- 
„nevalid” desemnează în special argumentele deductive, iar 
când este folosit pentru argumentele inductive se fac 
precizările „inductiv valid” şi „inductiv nevalid” [Kahane, 
H., 1995, p. 10-12]. 


162 


Validitatea argumentului nu se confundă cu adevărul 
propoziţiilor sale: există argumente valide care sunt alcătuite 
din propoziţii false, după cum există argumente nevalide 
(premisele lor nu sprijină concluzia) în care şi premisele şi 
concluzia sunt adevărate. Într-un argument valid premisele 
trebuie să sprijine concluzia sau să conducă la aceasta, altfel 
spus concluzia să decurgă logic din premise, iar premisele să 
implice logic concluzia (sau concluzia să fie o consecință 
logică a premiselor). 

Cuplul „veridic”—,„neveridic” este o propunere pentru 
aprecierea argumentelor deductive ca fiind „sănătoase” 
(„rezonabile”, „temeinice”) şi „defectuoase”  („greşite”, 
„neîntemeiate”). El caracterizează doar un tip aparte de 
raționamente deductive, iar înţelegerea sa presupune reluarea 
problemei validității în termenii logicii formale. Un astfel de 
raționament deductiv este valid dacă premisele lui susţin de 
aşa manieră concluzia încât, presupunând că premisele lui 
sunt adevărate, este imposibil pentru concluzie să fie falsă. 
Un atare raţionament este nevalid dacă premisele lui sunt 
adevărate şi concluzia falsă. Raționamentul valid cu premise 
adevărate este denumit „veridic”: rationament veridic = 
raționament valid + premise adevărate [Lucica, I., 1998, p. 
73-15]. 

Sintetizând, problemele pe care le ridică evaluarea 
argumentelor din perspectiva gândirii critice se reduc, în 
ultimă instanță, la stabilirea valorii logice a ansamblului 
argumentativ şi a elementelor sale structurale. Împreună cu 
analiza surselor de eroare, respectiv a principalelor tipuri de 
erori, aceste probleme reprezintă conținutul principal al 
analizei argumentului din prespectiva gândirii critice. 

3.3. Identificarea argumentelor şi sursele lor de eroare 


Modul în care problema identificării argumentelor a fost 
soluționată în teoria generală a argumentării se regăseşte în 
toate lucrările de promovare a gândirii critice, mai ales pe 
linia tratării argumentelor înşelătoare sau pe linia 
ingredienților discursivi ai argumentării sau ai lipsei de 
argumentare. Unii autori tratează separat, într-un capitol 
aparte, problematica pseudo-raționării sau argumentului 
înşelător (fallacies: sofismele şi paralogismele), alții o 
abordează fie în legătură cu distingerea argumentelor 
propriu-zise de celelalte elemente  argumentative ale 
discursului, fie în cadrul problematicii evaluării. 

Am văzut însă că există şi adepţi ai punctului de vedere 
potrivit căruia abordarea argumentelor înşelătoare ar ține mai 
degrabă de domeniul logicii informale decât de cel al 
gândirii critice propriu-zise. Comună tuturor acestor abordări 
le este efortul de a identifica sursele ce conduc la 
distorsionarea proceselor argumentative. Gândirea critică 
este văzută nu ca un mod de întrebuințare sofistică a 
argumentelor, ci ca o abilitate de a te feri de argumentări 
înşelătoare, deci de a accepta doar susținerile sau punctele de 
vedere întemeiate cu probe puternice. Efectul exersării ei 
trebuie să fie terapeutic, nicidecum unul patologic: 
identificarea raționamentelor valide şi a surselor de eroare în 
practica argumentării. 

Problema identificării argumentelor se pune deoarece, în 
multe din ipostazele sale, discursul este în mod evident 
argumentativ, iar în altele acurateţea lui argumentativă lasă 
de dorit. Adesea, expunerile şi informările se confundă cu 

argumentele, dar nu întotdeauna este cazul de a le trata ca 
argumente. În plus, unele susțineri primesc rapid acordul 
general, în vreme ce altele trebuiesc demonstrate ca fiind 
adevărate pentru a fi admise. 

Admiterea unui punct de vedere are loc în baza 
temeiurilor şi inferențelor care-l susțin. Doar când se 
întâmplă acest lucru avem de-a face cu o structură 
argumentativă a discursului. Argumentarea se manifestă în 
discurs prin avansarea unui temei pentru a susție o anumită 
concluzie. De obicei, temeiul — numit şi rațiune sau premisă 
— îmbracă forma unui enunț avansat ca justificare pentru 
admiterea altor enunţuri, iar concluzia este un enunț 
discutabil avansat cu grija de a fi întemeiat. Mişcarea 
gândirii de la temeiuri la concluzie se numeşte inferență 

Identificarea celor trei elemente din structura 
argumentului (premisele, concluzia şi relația de inferență) 
reprezintă paşi importanți în înțelegerea funcționării 
argumentative a discursului. Alți paşi vizează distingerea 
argumentelor de părțile non  argumentative (adică 
identificarea locurilor cu încărcătură argumentativă din 
discurs), înfăptuirea lor putând fi realizată prin identificarea 
semnelor (mărci, indicatori etc.) şi situaţiilor (contexte, cadre 
ş.a.m.d.) caracteristice argumentării. 

Semnele indică locurile din discurs predilecte pentru 
intervenții argumentative, iar contextele arată locurile unde 
argumentele sunt de găsit în mod frecvent. Locurile 
argumentative ale discursului sau, altfel spus, problematica 
semnelor şi contextelor argumentative au fost prezentate 
sintetic după cum urmează [Herrick, ]. A., 1991, p. 3, 5-8]: 

1) lipsa sau nevoia suportului rațional în cazul unor 

enunțuri: este un semn al nevoii de întemeiere deoarece, 
pentru a fi acceptate ca adevărate de către o persoană 

rezonabilă, enunţurile (concluzii, susțineri, puncte de 
vedere discutabile) necesită susținere, neputând fi 
admise doar prin ele însele; 

2) apariția discuțiilor contradictorii (controverse, 
polemici, dezacorduri, dispute etc.): este contextul ce 
cuprinde situațiile în care aşteptăm şi oferim argumente 
(poziţii de gândire controversate, enunţuri discutabile, 
stări de lucruri contradictorii, puncte de vedere aflate în 
dezacord); 

3) enunţarea opiniilor personale: indică inevitabilitatea 
unei intervenţii argumentative, întrucât exprimările de 
opinii, în special ale opiniilor controversate, cer lămuriri 
suplimentare, adică rațiuni suplimentare pentru a putea 
fi admise în discuţie; 

4) indicarea unei conduite: reprezintă contextul în care, 
când se propune (sau sugerează) o acţiune (sau o direcţie 
de acţiune), propunerea sau sugestia poate fi urmată de 
avansarea unor motive (rațiuni, temeiuri); 

5) (emiterea unei judecăţi de valoare: semnalizează o 
situație argumentativă, pentru că multe judecăți de 
valoare necesită explicitări (mai ales dacă sunt judecăți 
controversate), ceea ce echivalează cu o cerere sau 
ofertă de justificări; 

6) inferenţa bazată pe evidenţă: constând în tragerea unei 
concluzii pe baza datelor avute la dispoziție (observații, 
experienţe, constatări etc.), acest gen de inferență este 
tratată uzual ca mod de argumentare. 

Instanţierea locurilor argumentative nu este suficientă însă 


pentru a identifica argumentele şi sursele de eroare din 
discurs. Un pas înainte poate fi făcut prin distingerea şi 
evidențierea părților  argumentative de părțile non 
argumentative ale discursului. Să prezentăm câteva dintre 

elementele care indică prezenţa acestor părți, accentuând 
asupra felului în care discursul glisează între argumentativ şi 
non argumentativ. Ele îşi îndeplinesc funcţia în două moduri: 

1) explicit (direct): susținerile, pozițiile sau punctele de 

vedere; 

2) implicit (indirect): expunerile, explicaţiile şi enunţurile 

condiționale. 

Susţinerile se definesc ca enunţuri ce pot fi adevărate sau 
false. Enunţurile care nu admit calificare în termenii 
valorilor de adevăr nu pot constitui susţineri, în sensul de 
mai sus al cuvântului (pot fi întrebări, felicitări, ordine etc.). 
Poziția pe care ele apar într-un argument este atât cea de 
premise (motive, temeiuri sau raţiuni), cât şi cea de concluzii 
(finale sau intermediare). 

Însă nu toate premisele şi concluziile sunt susţineri. 
Pentru a deveni susţineri, ele trebuie să îndeplinească — pe 
lângă condiţia valorii de adevăr — în mod simultan trei 
condiţii: 

1) să transmită informaţie; 

2) să afecteze atitudinile într-un fel sau altul; 

3) să influențeze comportamentul. 

Enunţuri precum Metalele sunt bune conducătoare de 
electricitate sau Pisica e pe acoperiş nu sunt susţineri 
deoarece, în mod normal, deşi transmit informaţie, nici nu 
afectează în mod direct atitudinile cuiva, nici nu influențează 
pe nimeni în comportamentul obişnuit. În logică şi 
epistemologie ele sunt numite enunțuri cognitive. 

În schimb, enunţuri de genul scuzelor (E arâr de târziu, 
Trebuie să plec), justificărilor (Am vrut mult să dau o mână 
de ajutor), promisiunilor (S-a făcut ora cinci, voi pleca în 
scurt timp), dezaprobărilor (Cu siguranță, mă aşteptam la cu 
totul altceva din partea ta) etc. reprezintă susţineri. Ceea ce 

nu este cazul pentru expresiile de genul următor: Câr e ora?, 
Bună, Tereza!, Închide uşa! etc. 

Când suntem confruntați cu o susținere, o putem accepta 
(adică să credem în adevărul e1), respinge (în sensul de a 
crede că este falsă) sau putem suspenda judecata cu privire la 
ea (din lipsa unei suficiente informații, la un moment dat, 
pentru a o accepta sau respinge). Altfel spus, în prezenţa unei 
susțineri ne putem exersa cele mai însemnate aptitudini de 
gândire critică [Moore, B. N. & Parker, R., 1989, p. 3-13]. 

Posiblitatea de a ne exersa abilităţile critice vizavi de o 
susținere nu înseamnă însă că susținerile pot fi luate ca 
argumente propriu-zise, cu toată forma lor aparent 
argumentativă. Prezenţa lor într-un discurs marchează doar 
situațiile în care argumentarea poate interveni, semnalând 
locurile posibile pentru manifestarea argumentelor. Un statut 
asemănător revine unui alt ingredient argumentativ, cunoscut 
sub numele de „punct de vedere”, atunci când acesta nu este 
asimilat susținerilor. 

Punctul de vedere argumentat desemnează ceea ce 
utilizatorul unui argument intenționează să susțină prin 
intermediul concluziei şi premiselor. În cazul său nu se mai 
pune problema adevărului sau  falsității conținutului 
informaţional vehiculat, aşa cum se întâmplă cu susţinerile. 
De pe pozițiile gândirii critice, lui 1 se conferă un rol special 
în analiza psihologică a argumentelor întrucât permite 
interpretarea argumentelor din perspectiva intenţiei 
utilizatorului [Lee, S., 1997, p. 30-40]. 

Un rol la fel de important este acordat punctului de vedere 
şi în analiza argumentelor efectuată de logica informală. 
Există două orientări extreme în cadrul acestei analize: 

1) structuralistă: identifică punctul de vedere cu concluzia 

unui argument (Govier, Johnson, Blair); 

2) procedurală: identifică punctul de vedere cu o susținere 
(Toulmin). 

De pe o poziție moderată se susține că fiecare orientare 
ajunge la exagerări şi păcătuieşte prin faptul că — 
identificând structura unui argument cu structurarea sa în 
discurs — identifică greşit punctul de vedere: fie cu un 
element din structura argumentului (concluzia), fie cu o 
susținere (claim) argumentativă. În fapt, există diferenţe 
vizibile între punctul de vedere, concluzie şi susținere 
[Houtlosser, P., 1998, p. 394-396]: 

1) structural, concluzia emerge din premisele care o 

întemeiază, în vreme ce punctul de vedere precede 
susţinerea concluziei (declanşând argumentarea); 

2) procedural, o susținere este supusă acceptării, pe când 
un punct de vedere poate fi atât acceptat, cât şi respins 
(abținerea de la judecată putându-se manifesta în fiecare 
caz). 

Dacă punctele de vedere şi susținerile indică direct, 
explicit, posibilitatea intervențiilor argumentative într-un 
discurs, există şi elemente care fac acest lucru indirect, tacit, 
precum expunerile, anecdotele şi explicațiile. Expunerile, ca 
şi anecdotele (în fond, expuneri şi explicaţii narative), nu pot 
fi luate ca temeiuri (reasons) pentru a oferi credibiltate 
anumitor argumente. Ele implică însă argumente tacite, a 
căror marcă este prezentă în discurs (am văzut mai sus cum 
anume). În general, expunerilor şi explicaţiilor le lipseşte 
scopul de a influenţa credinţele şi acţiunile altora, ele oferind 
mai degrabă informaţii despre starea lucrurilor. 

De aceea, în viaţa de zi cu zi a omului, este important a 
înțelege diferenţa dintre retorica expozitiv-explicativă, şi cea 
argumentative-persuasivă. Astfel, un pasaj sau paragraf 
expozitiv oferă nu rațiuni (reasons) pentru acceptarea 

faptelor aşa cum sunt, ci informaţii despre existenţa lor. Doar 
pasajele sau paragrafele care conțin argumente explicite 
oferă temeiuri propriu-zise [Kahane, H., 1995, p. 6]. 

Rolul explicaţiilor constă în a arăta cum şi de ce un 
fenomen supus discuţiei există sau cum şi de ce susținerile 
(claims) cu privire la respectivul fenomen sunt adevărate. 
Argumentele joacă în raport cu ele rolul de a evidenția că o 
explicație dată unui fenomen este mai bună decât alta. 
Explicaţiile se deosebesc de justificări. Cele din urmă pot fi 
interpretate ca un tip aparte de argument: oferit în apărarea 
unei credințe (un punct de vedere asimilat) sau a unei 
acțiuni. În limbajul obşnuit se apreciază că justificările sunt 
bune, proprii, drepte, moral acceptabile etc. În limbaj 
epistemologic sunt calificate drept adevărate, relevante, (în 
cazul credințelor) sau reuşite, înfăptuite cu succes, pe deplin 
satisfăcute (în cazul acțiunilor). 

Există o mare varietate a tipurilor de explicaţie, dintre 
care importanță argumentativă prezintă îndeosebi trei: 
explicația fizică (sau cauzală), cea psihologică şi, în fine, cea 
funcțională. Primele două sunt preponderent teoretice (fac 
apel la teorii), iar a treia este contextuală. Prin explicaţia 
fizică se încearcă identificarea relaţiilor cauză-efect dintre 
fenomene sau înlănţuirea cauzală a fenomenelor în timp. Se 
consideră că evenimentele principale în cazul unei atari 
înlănţuiri sunt determinate adesea de interesul cu care a fost 
realizată explicația. 

Explicația psihologică abordează fenomenele şi 
evenimentele în termenii rațiunilor (reasons) sau motivelor 
care au determinat acțiunea subiectului. Asemeni explicaţiei 
fizice, ea încearcă să identifice legităţile lucrurilor pornind 
de la regularitățile descoperite în ființarea lor. Dacă „fizic” şi 

„psihologic” regularitățile sunt explicate cu ajutorul teoriilor, 
„funcţional” se face apel la context. 

În esență, o explicaţie funcţională plasează obiectul, 
fenomenul sau evenimentul abordat într-un context şi arată 
rolul pe care-l joacă aici. Dar nu întotdeauna paragrafele care 
conțin cuvinte ce s-ar părea că indică prezenţa unei explicaţii 
(chiar a unui argument) sunt explicaţii sau argumente 
veritabile. De exemplu, cuvântul „astfel” apare adesea în 
pasaje care nu conţin argumente, ci ilustrări. [Moore, B. N. 
& Parker, R., 1989, p. 83-94, 103-104]. 

Un alt element prin care posiblitatea intervenției 
argumentative în discurs se manifestă tacit este enunţul 
„condițional” sau „ipotetic”. Structura acestui tip de enunţ 
este indicată de cele două componente ale expresiei „dacă ... 
atunci” sau de alte expresii echivalente. Propoziția care 
urmează imediat după cuvântul „dacă” se numeşte 
antecedent, iar cea care urmează cuvântului „atunci” poartă 
numele de consecvent. 

Structura inferențială a argumentelor construite cu 
ajutorul enunţurilor condiționale este comună cu cea a 
multor argumente cauzale (care încearcă să stabilească relații 
de tip cauză-efect între evenimente), motiv pentru care 
argumentele condiționale pot fi incluse în categoria celor 
cauzale. Logica informală consideră că prezența inferențelor 
valide în structura argumentului este o cerință pentru 
rezonabilitatea oricărui argument. Din acest punct de vedere, 
un argument rezonabil poate parcurge drumul de la premise 
la concluzie doar prin intermediul unei inferenţe valide, 
adică ghidându-se după următoarele trei criterii [Herrick, J. 
A., 1991, p. 34]: 

1) concluzia pe care o susţine să se sprijine pe temeiuri 

bune; 

2) inferenţa care-l structurează să fie validă; 

3) termenii-cheie din cadrul să fie definiți clar şi precis, 

adică să aibă consistenţă lingvistică. 

Logica formală distinge forma inferențială a unui 
raționament de implicația care-i corespunde, la fel cum 
distinge şi între problemele ce le sunt specifice (validitatea şi 
adevărul). Dacă în forma lui inferențială întâlnim mai multe 
propoziţii, relativ independente (premise şi concluzii), în 
forma  implicativă propoziţiile care-l alcătuiesc devin 
elemente ale unei propoziţii complexe. Despre inferenţă se 
spune că este validă (sau nevalidă), iar despre propoziţie că 
este adevărată (sau falsă). E de precizat aici că propoziția 
complexă obţinută este adevărată în sensul obişnuit al 
cuvântului şi că adevărul implicației corespunde validității 
inferenţei | Grecu, C., 1992, p. 3]. 

Adesea,  enunţurile  condiționale sunt luate drept 
argumente, considerându-se că „dacă” este un indicator de 
premisă, iar „atunci” un indicator de concluzie. Acest lucru 
este greşit când formularea premiselor nu e făcută cu intenția 
de a dovedi că lucrurile stau aşa cum sunt descrise de 
concluzie. Numai în acest din urmă caz se poate spune că 
avem de-a face cu un argument, adică cu o construcție 
alcătuită din premise şi concluzie în care concluzia să 
decurgă din premise, iar premisele să furnizeze o evidență 
(temei) în favoarea concluziei. 

Într-un argument condițional de acest fel, evidenţa apare 
tacit sub forma premisei minore şi se asertează fie despre 
antecedentul, fie despre consecventul enunțului condițional. 
Ea poate fie să afirme, fie să nege antecedentul sau 
consecventul. De pildă, având enunţul: 

Dacă cred despre ceva că este o pisică, atunci acel ceva 
ar trebui să doarmă toată ziua, 


în care antecedentul este redat de expresia: cred despre ceva 
că este o pisică, iar consecventul îmbracă forma expresiei: 
acel ceva ar trebui să doarmă toată ziua, afirmarea sau 
negarea consecventului prin evidență conduce la următoarele 
situaţii: 


1) afirmarea antecedentului: p—qg 


Condiţionalul (premisa majoră): 
Antecedentul: Dacă 
cred despre ceva că este o pisică, 
Consecventul: atunci 
acel ceva ar trebui să doarmă toată ziua 
Evidenţa (premisa minoră): 
Acel ceva este o pisică 





Concluzia: Prin urmare 
acel ceva ar trebui să doarmă toată ziua 





2) negarea consecventului: p—qg 
—q 


"p 
Condiţionalul (premisa majoră): 
Antecedentul: Dacă 
cred despre ceva că este o pisică, 
Consecventul: atunci 

acel ceva ar trebui să doarmă toată ziua 
Evidenţa (premisa minoră): 
Acel ceva n-ar trebui să doarmă toată ziua 





Concluzia: Prin urmare 
acel ceva nu este o pisică 





3) negarea antecedentului: p—qg 
"p 


"4 


Condiţionalul (premisa majoră): 
Antecedentul: Dacă 
cred despre ceva că este o pisică, 
Consecventul: atunci 
acel ceva ar trebui să doarmă toată ziua 
Evidenţa (premisa minoră): 
Acel ceva nu este o pisică 





Concluzia: Prin urmare 
acel ceva n- ar trebui să doarmă toată ziua 





4) afirmarea consecventului: p—q 
q 


p 
Condiţionalul (premisa majoră): 


Antecedentul: Dacă 

cred despre ceva că este o pisică, 
Consecventul: atunci 

acel ceva ar trebui să doarmă toată ziua 

Evidenţa (premisa minoră): 
Acel ceva ar trebui să doarmă toată ziua 





Concluzia: Prin urmare 
acel ceva este o pisică 





Dintr-o privire, se poate observa că nu toate argumentele 
construite cu condiționali sunt valide. În primele două 
situații avem de-a face cu forme valide (modus ponendo 
ponens şi modus tollendo tollens), în vreme ce ultimele două 
situaţii doar calchiază forme valide (modus tollendo-ponens 
şi modus ponendo tollens), fiind totuşi nevalide (deoarece 
sunt condiționale şi nu disjunctive), adică erori. 

Pornindu-se de la analiza exemplelor de acest gen, s-a 
observat că validitatea relației de inferență din cadrul 
argumentelor condiționale (drumul acestora de la premise la 
concluzie) ține de respectarea a două reguli [Herrick, J. A., 
1991, p. 141-146]: 

1) „Este rezonabil să afirmi antecedentul”; 

2) „Este rezonabil să negi consecventul”. 

S-a precizat că aceste reguli se aplică doar inferenţei şi n-au 
nimic de-a face cu evidenţa (premisa minoră, implicită), cu 
condiționalul (premisa majoră, explicită) sau cu consistenţa 
lingvistică (termenii-cheie ai condiționalului: „dacă 
atunci”). 

Aşadar,  enunţurile  condiţionale nu funcţionează 
întotdeauna ca argumente, dar propozițiile din cadrul lor pot 
juca rolul de premisă sau de concluzie într-un argument. 
Adesea, relația redată de expresia „dacă ... atunci” este 
confundată cu relația dintre premisa şi concluzia unui 
argument şi din cauza faptului că există argumente eliptice în 
care premisa este o propoziție condițională, iar elementele 

exprimate explicit sunt componente ale propoziției 
condiționale omise (Poluarea planetei creşte, deci şansele de 
supraviețuire scad). 

Există şi alte tipuri de propoziţii utilizate în argumentare 
pe care gândirea critică le abordează pentru calitatea lor de a 
indica locurile din discurs şi situaţiile în care este posibilă 
intervenția argumentativă (ipotezele, ilustrările, exemplele, 
anecdotele ş.a.). Nu le vom trece în revistă, dar problemele 
pe care le ridică sunt asemănătoare celor discutate în cazul 
expunerilor, explicaţiilor şi condiționalilor. Am văzut că 
ceea ce interesează gândirea critică ţine nu numai de 
problema dacă ele au caracter argumentativ sau nu, ci şi de 
problema dacă (atunci când sunt încorporate în enunţuri 
argumentative) conduc la erori de argumentare — mai bine 
zis la argumente înşelătoare — şi care sunt situațiile în care se 
întâmplă acest lucru. 

Nu toate înțelesurile cuvântului „eroare” din Teoria 
argumentării (raționament nevalid, formă nesigură sau 
înşelătoare de raționament, falsitate în susținere) sunt 
preluate în Gândirea critică. Doar primele două 
întrebuințări le găsim teoretizate aici, ca tipuri de erori de 
care ne lovim în argumentare [Warburton, N., 1999, p. 46, 
77-78, 80]: 

1) erori formale: cuprinzând orice formă nevalidă de 
argument (în care premisele pot fi adevărate fără ca şi 
concluzia să fie în mod necesar adevărată), aceste erori 
nu conservă adevărul (în sensul că structura lor nu 
garantează o concluzie adevărată din premise adevărate) 
nici măcar atunci când concluzia se dovedeşte a fi 
adevărată (întrucât ea nu a fost, totuşi, derivată printr-o 
metodă sigură); 

2) erori neformale: cuprinzând orice tip de argument 
greşit sau nesigur (diferit de eroarea formală), aceste 
erori pot fi forme perfect valide de argumentare (din 
punct de vedere al structurii lor logice), dar se deosebesc 
de pseudo-erori (dezacordul față de o susținere, „falsi- 
tatea” unui punct de vedere opus, eroarea retorică — 
constând în efortul deliberat de a convinge auditoriul că 
punctul de vedere opus implică un raționament greşit, în 
vreme ce, de fapt, nu este vorba decât de simpla 
exprimare a dezacordului). 

Din cele de mai sus reiese că eroarea este asimilată în 
gândirea critică fie cu argumentele (nevalide, greşite sau 
înşelătoare), fie cu metoda de argumentare (formală, 
neformală). Se consideră că ea nu are nimic de-a face cu 
falsitatea, care revine enunţurilor, deşi într-un discurs 
rațional acceptăm sau respingem nu doar argumente, ci şi 
enunţuri. Motivul neacceptării falsității ca formă de eroare 
ține de faptul că ea este apreciată ca sursă a erorii întrucât 
caracterizează enunţurile neîntemeiate (ce pot cuprinde 
propoziţii adevărate sau false). 

Putem distinge un prim tip de propoziții care, atunci când 
sunt false din punct de vedere logic, antrenează falsitatea 
enunțurilor argumentative ce le încorporează: propoziţiile 
aşa-zis „obiective”. Am arătat că, cel mai adesea, o 
propoziţie este considerată obiectivă dacă valoarea ei de 
adevăr se stabileşte independent de ceea ce crede, gândeşte 
sau simte cineva. În acest sens, obiectivitatea înseamnă a fi 
în legătură cu faptele, identificându-se cu un criteriu al 
adevărului. Un alt sens al obiectivității este cel acordat în 
gândirea critică. 

Am văzut că, din punct de vedere al gândirii critice, 
esenţa obiectivității constă în abilitatea de a reface paşii 

gândirii şi a examina critic drumul pe care l-a parcurs. Este 
unul dintre modurile de a controla legătura gândirii cu 
faptele, de a verifica atingerea scopului şi felul în care au 
fost trase concluziile. Astfel, obiectivitatea dobândeşte o 
componentă socială care implică nu doar prezentarea logică 
a ideilor proprii, ci şi a asculta ce spun alţii sau 
disponibilitatea înspre reuşita comunicării. În măsura în care 
se manifestă ca o atitudine faţă de ceea ce ai de ales, 
obiectivitatea implică mai ales abilitatea „critică” de a evalua 
argumentele altuia, cea de a izola în mod clar realizările de 
eşecuri şi cea de a reface drumul gândirii sau argumentării 

Utilizarea defectuoasă a acestor abilități sau lipsa lor pot 
conduce la o serie de erori în argumentare. E evident că dacă 
eroarea comisă ţine de forma unui argument şi poate fi 
detectată prin examinarea formei respective, avem de a face 
cu o eroare formală (de pildă, eroarea afirmării 
consecventului, eroarea negării antecedentului, eroarea 
afirmării disjunctive). În cazul erorilor produse din alte 
motive (conținut propozițional, intenționalitate, întemeiere) 
se vorbeşte de erori neformale. 

Pentru a desemna erorile neformale produse în mod 
involuntar (datorate unei confuzii terminologice sau 
nestăpânirii unor principii sau reguli de raţionare) se 
foloseşte, de obicei, termenul „paralogism”. Erorile 
neformale care sunt comise în mod intenționat şi sunt 
prezentate pe post de argumente corecte (pentru a induce în 
eroare pe cei cărora le sunt adresate) se numesc „sofisme”. 
La modul general, despre un argument se spune că este 
sofistic dacă premisele sale nu sunt un temei suficient pentru 
a-1 susține concluzia. 

În literatura de specialitate se mai vorbeşte şi de 
argumente  înşelătoare  (fallacies). Uneori argumentul 

înşelător este echivalat cu sofismul, din moment ce se spune 
despre el că ar fi un argument contrafăcut în cadrul căruia 
propoziţiile oferite ca premise par să întemeieze concluzia, 
dar în fapt nu oferă nici un suport pentru aceasta. Alteori, în 
categoria argumentelor înşelătoare sunt cuprinse atât 
sofismele, cât şi paralogismele, pentru simplu fapt că — voit 
sau nu — induc în eroare. 

Revenind la obiectivitatea gândirii critice, mai bine-zis la 
problema erorilor ce pot apărea prin utilizarea deficientă a 
aptitudinilor necesare atingerii ei, există mai multe clasificări 
ale argumentelor înşelătoare bazate pe criteriul obiectivităţii. 
Mai Jos, ca exemplificare, vom prezenta-o succinct doar pe 
cea realizată în conformitate cu manifestarea raportului 
dintre obiectivitate şi subiectivitate în practica raționării. 

Din perspectiva acestui criteriu pot fi reținute următoarele 
tipuri de argumente, înțelegând obiectivitatea în dimensiunea 
ei socială, iar subiectivitatea ca atitudinea cuiva de a lua o 
stare proprie — credința sau dorinţa — drept bază (evidence) 
pentru adevărul unei propoziţii [Kelley, D., 1993, p. 128- 
129, 135, 137, 142-143, 152, 154-155]: 

1) argumente înşelătoare datorate intervenţiei ne-critice a 

subiectivităţii: 

A) apelul la majoritate: utilizarea încrederii unui mare 
număr de oameni în adevărul unei propoziţii ca probă 
(evidence) pentru adevărul ei; 

B) apelul la emoție: încercarea de a face pe cineva să 
accepte o propoziţie pe baza unei emoţii induse de 
altcineva (ultragiu, ostilitate, frică, milă, vinovăţie 
ş.a.); 

C) apelul la forță (argumentum ad baculum): 
încercarea de a face pe cineva să accepte o propoziţie 

pe baza unei ameninţări, motiv pentru care apelul la 
forță este privit şi ca o formă a apelului la emoție; 
2) argumente înşelătoare datorate intervenției ne-critice a 
obiectivităţii: 
A) argumente implicând credibilitatea: 

a) apelul la autoritate  (argumentum ad 
verecundiam): utilizarea probelor sau evidenţei 
testimoniale  (festimonial  evidence) pentru o 
propoziţie când condiţiile de credibilitate nu sunt 
satisfăcute sau folosirea unor asemenea probe 
când ele sunt inadecvate; 

b) atacul la persoană (argumentum ad hominem): 
utilizarea unei trăsături negative a interlocutorului 
drept probă că enunţul său este fals sau că 
argumentul său este slab: 

b.) tu quoque: încercarea de a respinge o acuzaţie 
arătând că interlocutorul se face vinovat de ea 
(cade şi el sub acuzaţia respectivă); 

b>) otrăvirea sursei (poisoning the well): 
încercarea de a respinge un enunţ sau argument 
arătând că interlocutorul a avut un motiv non 
rațional pentru a-l adopta; 

B) argumente ale structurii logice: 

a) argumentul circular (begging fhe question): 
încercarea de a întemeia o propoziţie folosind un 
argument în care propoziția funcționează ca 
premisă; 

b) întrebarea complexă: caz al argumentului 
circular, constând în încercarea de a face pe cineva 
să accepte o propoziție prin punerea unei întrebări 
ce o presupune; 

c) post hoc: utilizarea faptului că un eveniment este 
precedat de un altul ca o probă suficientă pentru 
susținerea concluziei că primul îl cauzează pe al 
doilea; 

d) falsa alternativă: excluderea fără justificare a 
posibilităților relevante; 

e) apelul la ignoranță  (argumentum ad 
ienorantiam): utilizarea lipsei de probe pentru o 
propoziţie ca probă pentru adevărul propoziției 
opuse; 

e) non sequitur: încercarea de a întemeia o 
propoziţie pe baza unor premise nerelevante; 

f) diversiunea: caz al lui non sequitur, constând în 
încercarea de a întemeia o propoziţie argumentând 
pentru o altă propoziţie; 

e) omul de paie (straw man): încercarea de a 
respinge o propoziție argumentând împotriva unei 
alte propoziţii. 

Dacă în mod tradiţional subiectivitatea este definită prin 
raportare la obiectivitate, considerându-se că o propoziție 
care nu este obiectivă este o propoziţie subiectivă (Toate 
pisicile sunt mamifere — propoziţie obiectivă; Afară este frig 
— propoziţie subiectivă), în clasificarea de mai sus este 
preferat punctul de vedere după care opusul obiectivităţii e 
subiectivismul, nu subiectivitatea. În acest fel, accentul trece 
de la legătura cu faptele şi de la evidență (întemeiere) la 
adoptarea unei atitudini, adică înspre obiectivitata socială. 

Drept urmare, se consideră că subiectivismul nu este o 
modalitate de adoptare a concluziilor pe bază subiectivă, ci 
mai degrabă un mod de a ocoli concluziile prin refuzul de a 
crede în ele. În acest mod, el se instituie într-o posibilă sursă 

a erorii în argumentare. La fel se întâmplă şi cu 
credibilitatea. 

Am văzut că, în argumentare, credibilitatea se bazează 
îndeosebi pe evidența testimonială, adică pe dovezile sau 
mărturiile aduse. Se consideră că atunci când aceste dovezi 
sunt aduse de o autoritate în domeniu, nu are loc căderea în 
eroare. Dar însăşi această încredere în infailibilitatea 
autorităţii poate deveni sursă de eroare. În ceea ce le 
priveşte, erorile de structură logică ar ţine de însăşi procesul 
de raționare şi nu de elemente exterioare raţionării (emoții, 
amenințări, trăsături personale). În cazul acestor argumente 
surse de eroare devin nu premisele utilizate, ci relația dintre 
premise şi concluzie, adică inferenţa. 

Sursele erorii pot fi identificate nu numai raportându-ne la 
abilitățile de utilizare subiectivă şi obiectivă a propoziţiilor, 
altfel spus la propoziţiile subiective şi obiective, ci şi la 
modul de utilizare a altor genuri de propoziţii. Cele mai 
discutate din perspectiva gândirii critice sunt propoziţiile 
vagi şi propoziţiile ambigue. 

O propoziţie este vagă dacă ceea ce vrea vorbitorul să 
comunice interlocutorilor săi este neclar sau lipsit de 
precizie, astfel încât este pusă în pericol înțelegerea exactă a 
mesajului transmis prin respectiva propoziție. Vaguitatea 
unei propoziţii sau unei susţineri se poate manifesta în mai 
multe feluri. Avem de-a face cu vaguitatea propriu-zisă când 
neclaritatea şi imprecizia se menţin în orice context, nu 
numai în cel al utilizării curente. Când o propoziţie sau 
susținere este vagă doar într-un singur context, se spune că 
avem de-a face cu o vaguitate contextuală. 

Principalele consecinţe ale utilizării propoziţiilor vagi în 
raționare pot fi schiţate după cum urmează [Moore, B. N. & 
Parker, R., 1989, p. 22-25, 27-28]: 

1) împiedică înţelegerea unui enunț: problema constă nu 
în aceea că enunţurile noastre sunt vagi (vaguitatea fiind 
un fenomen firesc în anumite cazuri), ci în aceea că 
unele enunțuri sunt prea vagi pentru a mai putea 
vehicula propoziţii în sens logic, adică pentru a mai 
putea fi evaluate, chiar de cei competenţi în receptarea 
lor; 

2) conduc la argumente înşelătoare: problema constă nu în 
aceea că termenii sau propozițiile capătă o utilizare 
neclară (neclaritatea putând fi uşor remediată), ci în 
aceea că argumentele care susțin că din moment ce nu 
putem distinge precis elementele opuse dintr-o anumită 
situație, între acele elemente nu există nici o diferență, 
sunt dubioase. 

Neclaritatea sau lipsa preciziei se însoţeşte şi cu situațiile 

în care vorbitorul atribuie unei propoziții mai mult decât o 
singură semnificație, semnificația atribuită nefiind clară în 
contextul atribuirii. Aceste situaţii asociază sau identifică 
ambiguitatea cu vaguitatea expresiilor. Astfel, o propoziţie 
este considerată şi ambiguă şi vagă dacă există cel puțin 
două moduri diferite în care ea poate fi înţeleasă, iar fiecare 
mod de a o înţelege este clar şi precis. În situaţiile de acest 
gen, expresia avută în vedere are mai mult de un singur 
înţeles, iar cei cărora li se adresează nu-şi pot da seama care 
dintre înţelesuri a fost vizat de către cel care o foloseşte în 
argumentare. 

Un enunț este considerat ambiguu dacă poate atribui 
propozițiilor ce le conţine mai multă semnificaţie decât 
semnificaţia particulară a acestora într-un context. Principala 
consecință a înţelegerii lucrurilor în acest fel o constituie 
imposibilitatea de a transforma propoziția conținută de un 
enunț ambiguu într-o aserțiune, adică într-o propoziţie 

afirmativă sau negativă din punct de vedere logic: 
transformarea ei într-o aserțiune echivalează practic cu 
înlocuirea sa printr-o propoziţie cu un singur înțeles (din 
multitudinea înțelesurilor sale posibile avute în vedere de cel 
cu care discutăm). 

Când ambiguitatea unei propoziții sau unei susțineri se 
datorează ambiguităţii unui cuvât sau fraze din alcătuirea lor, 
ea este numită ambiguitate semantică. Când ambiguitatea se 
datorează propriei structuri a frazei sau susținerii, avem de-a 
face cu ambiguitate sintactică. Dacă ambele feluri de 
ambiguitate sunt prezente, ambiguitatea rezultată este numită 
ambiguitatea grupării sau ambigutate sistematică. 

Literatura de specialitate discută şi despre alte surse de 
eroare (cuvintele nefamiliare, definițiile incorecte ş.a.), ca şi 
despre alte tipuri de argumente înşelătoare sau despre alte 
variante ale acestor tipuri, încercând clasificări ale acestora 
şi din alte puncte de vedere. Există însă unanimitate cu 
privire la eliminarea erorilor de argumentare comise prin 
intermediul lor: trebuiesc eliminate cauzele care le 
determină, adică sursele de eroare. 

În cazul erorilor formale, eliminarea surselor de eroare 
presupune o bună cunoaştere a condiţiilor de validitate a 
inferenţelor şi o recunoaştere imediată a raţionamentelor 
valide în raport cu cele nevalide. În cazul erorilor ne- 
formale, a căror clarificare este mai anevoioasă, eliminarea 
surselor erorii este rezultatul unui proces de evaluare a 
temeiurilor, premiselor, asumpțiilor, concluziilor şi a 
modului în care toate aceste elemente din structura unui 
argument sunt relaţionate. 

